**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Γ΄**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 19 Οκτωβρίου 2021, ημέρα Τρίτη και ώρα 10.10΄, στην Αίθουσα **Γερουσίας του Μεγάρου της Βουλής,** συνήλθε σε συνεδρίαση η Διαρκής Επιτροπή Παραγωγής και Εμπορίου, υπό την προεδρία του Αντιπροέδρου της, κ. Βασιλείου Γιόγιακα, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Ανάπτυξης και Επενδύσεων, με τίτλο «Αναμόρφωση και εκσυγχρονισμός του ρυθμιστικού πλαισίου οργάνωσης και λειτουργίας του υπαίθριου εμπορίου, ρυθμίσεις για την άσκηση ψυχαγωγικών δραστηριοτήτων και την απλούστευση πλαισίου δραστηριοτήτων στην εκπαίδευση, βελτιώσεις στην επιμελητηριακή νομοθεσία και άλλες διατάξεις του Υπουργείου Ανάπτυξης και Επενδύσεων» (2η συνεδρίαση - ακρόαση εξωκοινοβουλευτικών προσώπων).

Στη συνεδρίαση παρέστησαν ο Υπουργός Ανάπτυξης και Επενδύσεων, κ. Σπυρίδων-Άδωνις Γεωργιάδης, o Αναπληρωτής Υπουργός Ανάπτυξης και Επενδύσεων, κ. Νικόλαος Παπαθανάσης, καθώς και αρμόδιοι υπηρεσιακοί παράγοντες.

Επίσης, εξέθεσαν τις απόψεις τους, επί του σχεδίου νόμου, σύμφωνα με το άρθρο 38 του Κανονισμού της Βουλής, μέσω υπηρεσιών τηλεδιάσκεψης (άρθρο38§9), οι κ.κ.: Παρασκευή (Βούλα) Πατουλίδου, Αντιπεριφερειάρχης Μητροπολιτικής Ενότητας Θεσσαλονίκης, Χάρης Πασβαντίδης, Προϊστάμενος Τμήματος Οικονομικής Διαχείρισης Λαϊκών Αγορών της Περιφέρειας Αττικής, Ιωάννης Χατζηθεοδοσίου, Πρόεδρος του Δ.Σ. της Κεντρικής Ένωσης Επιμελητηρίων Ελλάδος (ΚΕΕΕ), Δημήτριος Καφαντάρης, Γενικός Γραμματέας της Κεντρικής Ένωσης Δήμων Ελλάδος (ΚΕΔΕ), Κωνσταντίνος Στουραΐτης, Πρόεδρος της Ομοσπονδίας Επαγγελματιών και Παραγωγών Πωλητών Λαϊκών Αγορών της Περιφέρειας Αττικής, Άγγελος Δερετζής, Πρόεδρος της Ομοσπονδίας Επαγγελματιών Παραγωγών Μακεδονίας-Θεσσαλίας-Θράκης, Γρηγόριος Κωτσόπουλος, Νομικός Σύμβουλος της Γενικής Συνομοσπονδίας Παραγωγών Επαγγελματιών και Βιομηχανικών Ειδών Λαϊκών Αγορών Ελλάδος, Παντελής Μόσχος, Πρόεδρος της Πανελλαδικής Ομοσπονδίας Συλλόγων Παραγωγών Αγροτικών Προϊόντων Πωλητών Λαϊκών Αγορών, Ιωάννης Μπουλέκος, εκπρόσωπος του Συλλόγου Βιοτεχνών, Οικοτεχνών και Παραγωγών που συμμετέχουν στις Αγορές Καταναλωτών, Πέτρος Χατζίρης, Πρόεδρος της Πανελλαδικής Επαγγελματικής Ένωσης Υπαίθριων και Πλανόδιων Μικροπωλητών και Λιανεμπόρων, Στέφανος Τομαρόπουλος, Πρόεδρος της Ομοσπονδίας Επαγγελματιών Ηλείας, Μαργαρίτα Συγγενιώτου, Οργανωτική Γραμματέας της Πανελλήνιας Ομοσπονδίας Θεάματος-Ακροάματος, Βασίλειος Μακρίδης, Πρόεδρος της Ομοσπονδίας Συλλόγων Παραγωγών Λαϊκών Αγορών Κεντρικής και Δυτικής Μακεδονίας, Θεσσαλίας και Θράκης, Ελένη Μαραγκάκη, Πρόεδρος του Σωματείου Επαγγελματιών και Παραγωγών εκτός πόλεως Θεσσαλονίκης, Αικατερίνη Καντεράκη, Γενική Γραμματέας της Πανελλήνιας Ομοσπονδίας Σωματείων Επαγγελματιών Πωλητών Υπαίθριων Αγορών Κρατών-Μελών της Ευρωπαϊκής Ένωσης, Δημήτριος Μουλιάτος, Πρόεδρος της Παναττικής Ομοσπονδίας Σωματείων Επαγγελματιών Λαϊκών Αγορών, Παντελής Παπαδάκης, Πρόεδρος της Ομοσπονδίας Παραγωγών Λαϊκών Αγορών Κρήτης, Απόστολος Τσακανίκας, Πρόεδρος της Ομοσπονδίας Παραγωγών Λαϊκών Αγορών Θεσσαλίας, Βασίλειος Κούτσιανος, Γενικός Γραμματέας της Εθνικής Συνομοσπονδίας Ατόμων με Αναπηρία (ΕΣΑμεΑ), Βαρθολομαίος Κύβελος, εκπρόσωπος του προσωρινού Συντονιστικού Αγορών Καταναλωτών Αττικής, Ευστράτιος Γεωργουδής, υπεύθυνος εκπαιδευτικών θεμάτων της Ομοσπονδίας Ιδιωτικών Εκπαιδευτικών Λειτουργών Ελλάδος (ΟΙΕΛΕ) και Γεώργιος Λεχουρίτης, Πρόεδρος του Ινστιτούτου Καταναλωτών - Γενική Ομοσπονδία Καταναλωτών Ελλάδος (ΙΝΚΑ).

Ο Αντιπρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ.: Ανδριανός Ιωάννης, Αραμπατζή Φωτεινή, Βασιλειάδης Βασίλειος, Βλάχος Γεώργιος, Βολουδάκης Μανούσος–Κωνσταντίνος, Γιόγιακας Βασίλειος, Γκίκας Στέφανος, Θεοχάρης Θεοχάρης (Χάρης), Καιρίδης Δημήτριος, Καρασμάνης Γεώργιος, Κέλλας Χρήστος, Κεφαλογιάννη Όλγα, Κόλλιας Κωνσταντίνος, Λεονταρίδης Θεόφιλος, Μπουκώρος Χρήστος, Μπουτσικάκης Χριστόφορος–Εμμανουήλ, Ράπτη Ελένη, Σενετάκης Μάξιμος, Σιμόπουλος Ευστράτιος (Στράτος), Σταμενίτης Διονύσιος, Ταραντίλης Χρήστος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Χειμάρας Θεμιστοκλής (Θέμης), Αποστόλου Ευάγγελος, Αραχωβίτης Σταύρος, Αυλωνίτης Αλέξανδρος–Χρήστος, Γιαννούλης Χρήστος, Καφαντάρη Χαρούλα (Χαρά), Μαμουλάκης Χαράλαμπος (Χάρης), Μιχαηλίδης Ανδρέας, Νοτοπούλου Αικατερίνη (Κατερίνα), Παππάς Νικόλαος, Πέρκα Θεοπίστη (Πέτη), Σαντορινιός Νεκτάριος, Τελιγιορίδου Ολυμπία, Τσακαλώτος Ευκλείδης, Χαρίτσης Αλέξανδρος (Αλέξης), Αρβανιτίδης Γεώργιος, Γκόκας Χρήστος, Πάνας Απόστολος, Πουλάς Ανδρέας, Συντυχάκης Εμμανουήλ, Αβδελάς Απόστολος, Μπούμπας Κωνσταντίνος Αρσένης Κρίτων – Ηλίας και Λογιάδης Γεώργιος.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Κυρίες και κύριοι συνάδελφοι,καλή σας ημέρα. Σημερινή ημερήσια διάταξη είναι η συνέχιση της επεξεργασίας και εξέτασης του σχεδίου νόμου του Υπουργείου Ανάπτυξης και Επενδύσεων, με τίτλο «Αναμόρφωση και εκσυγχρονισμός του ρυθμιστικού πλαισίου οργάνωσης και λειτουργίας του υπαίθριου εμπορίου, ρυθμίσεις για την άσκηση ψυχαγωγικών δραστηριοτήτων και την απλούστευση πλαισίου δραστηριοτήτων στην εκπαίδευση, βελτιώσεις στην επιμελητηριακή νομοθεσία και άλλες διατάξεις του Υπουργείου Ανάπτυξης και Επενδύσεων».

Είναι η 2η συνεδρίαση της Επιτροπής μας, όπου έχουμε την ακρόαση των εξωκοινοβουλευτικών προσώπων. Θα ξεκινήσουμε με την κυρία Πατουλίδου, την Αντιπεριφερειάρχη της Μητροπολιτικής Ενότητας Θεσσαλονίκης.

**ΠΑΡΑΣΚΕΥΗ (ΒΟΥΛΑ) ΠΑΤΟΥΛΙΔΟΥ (Αντιπεριφερειάρχης Μητροπολιτικής Ενότητας Θεσσαλονίκης):** Σας ευχαριστώ πάρα πολύ.

 Εκπροσωπώντας την Περιφέρεια Κεντρικής Μακεδονίας και μάλιστα τη Μητροπολιτική Ενότητα Θεσσαλονίκης, σε ότι αφορά στις λαϊκές αγορές, το υπαίθριο εμπόριο, έχουμε καταθέσει τις δικές μας απόψεις και γραπτώς, οπότε δεν θα αναλωθώ στο να πω άρθρο-άρθρο, τι θα πρέπει να γίνει ή, τουλάχιστον, τι ευελπιστούμε, ότι μπορεί να γίνει. Εν τάχει, όμως, θέλω να πω, ότι όταν ψηφίζεις έναν νόμο, προφανώς, εκείνο που θέλεις είναι να λειτουργήσει με τον καλύτερο δυνατό τρόπο αυτός ο φορέας, για τον οποίο εσύ φροντίζεις.

Σε ότι αφορά, λοιπόν, στις λαϊκές αγορές, πάνω από ενενήντα είναι στη Μητροπολιτική Ενότητα Θεσσαλονίκης και εγώ εποπτεύω δεκατέσσερις Δήμους. Δεν είναι καθόλου αμελητέος ο αριθμός των ανθρώπων που παρουσιάζονται κάθε ημέρα στις λαϊκές αγορές. Πάντοτε, όταν ψηφίζεις έναν νόμο, σίγουρα θέλεις και φροντίζεις να κερδίσεις την καλύτερη λειτουργία του φορέα, με τον οποίον εσύ ασχολείσαι. Εκείνο που μάθαμε είναι, ότι υπάρχουν αναπτυξιακές εταιρείες και εκείνο που προτείνεται, είναι οι αναπτυξιακές εταιρείες να ρυθμίζουν τα των λαϊκών αγορών, που, πλέον, είναι αναπτυξιακοί οργανισμοί. Εμείς στη Θεσσαλονίκη, έχουμε αναπτυξιακούς οργανισμούς, με τους οποίους, βεβαίως, και συνεργαζόμαστε πάρα πολύ καλά και αποτελεσματικά, αλλά σε ότι αφορά, κάθε φορά, μία δράση. Αυτή η δράση είναι με προγραμματική σύμβαση, τοποθετούνται τι πρέπει να γίνει, τι όχι και προχωρά. Όταν, όμως, υπάρχει ένας φορέας, ο οποίος θέλει και να τον εποπτεύεις, αλλά και να είσαι πάνω από το κεφάλι του, για να μπορεί να λειτουργήσει, προφανώς, ο αναπτυξιακός οργανισμός δεν είναι η καλύτερη δυνατή λύση.

 Είχαμε συζητήσει παλαιότερα με τον Υπουργό Ανάπτυξης, σε όλη τη διάρκεια της διαβούλευσης, τη δημιουργία ενός νομικού προσώπου. Τουλάχιστον, στις μέχρι τώρα συζητήσεις, υπήρχε μέσα στο νομοσχέδιο η πρόθεση να υπάρξει η ίδρυση ενός νομικού προσώπου, το οποίο, όμως, το βλέπουμε να έχει εξαλειφθεί.

 Όταν, λοιπόν, έρχεσαι να ψηφίσεις έναν νόμο, καλώς τον ψηφίζεις. Πώς μπορεί, όμως, αυτός να εφαρμοστεί; Θέλω να σας διαβεβαιώσω, με πολύ μεγάλο αίσθημα ευθύνης, ότι αυτός ο νόμος έχει κενά, δεν λύνει ζητήματα, μπορεί κάποια. Όλοι θέλουμε τον εκσυγχρονισμό των λαϊκών αγορών, αλλά δεν λύνει προβλήματα.

Σίγουρα, συμφωνούμε στην τάξη, στη νομιμότητα, στη διαφάνεια των λαϊκών αγορών. Όμως, για να γίνουν αυτά, χρειάζονται καθημερινοί και αποτελεσματικοί έλεγχοι, διότι ο χώρος των λαϊκών αγορών, όπως γνωρίζετε ως πελάτες των λαϊκών, γιατί εμείς διευθύνουμε εκεί πέρα, λειτουργούν κάθε ημέρα, είναι ένας πάρα πολύ δύσκολος χώρος, με σκληρό και αθέμιτο, πάρα πολλές φορές, ανταγωνισμό και με όχι αμελητέα παραβατικότητα.

 Εκείνο, λοιπόν, που θέλουμε, είναι να τους ελέγχουμε με τον καλύτερο δυνατό τρόπο για την καλύτερη αποτελεσματικότητα ποιων; Τον λόγο για τον οποίο είχε γεννηθεί η ανάγκη των λαϊκών αγορών. Τις λαϊκές αγορές δεν τις κάναμε, απλά και μόνο, για να γεμίζουμε κάποιες πλατείες. Υπάρχει ένα μοντέλο που μπορεί στην Ευρώπη να μην λειτουργεί, έτσι όπως λειτουργεί στην Ελλάδα, αλλά μην ξεχνάμε, ότι όλη η Ελλάδα των 10 εκατομμυρίων ανθρώπων, μπορεί να είναι μία πόλη στην Ευρώπη.

Άρα, λοιπόν, υπάρχουν, τελείως, διαφορετικοί τρόποι, που θα πρέπει εμείς, πολύ σοβαρά, να τους λάβουμε υπόψη μας. Να «τελειώσουμε», δηλαδή, τελείως, τους παραγωγούς, να τους κάνουμε επαγγελματίες και η γη να ρημάζει;Εκείνο που, ειλικρινά, παρακαλώ είναι, τους παραγωγούς να τους προσέξουμε, ώστε να συνεχίσουν να έχουν τη δυνατότητα να βγαίνουν, με τον καλύτερο δυνατό τρόπο, στις λαϊκές αγορές, για να πουλούν την πραμάτεια τους, ενώ τα πρόστιμα, έτσι όπως, τουλάχιστον, φαίνεται να μας «απειλούν», πάνω από 10.000 ευρώ είναι για έναν τεράστιο «όγκο» δουλειάς, έτσι όπως προβλέπεται, ως καταχώρηση στοιχείων στο πληροφοριακό σύστημα, εάν και εφόσον εμείς, δεν το ολοκληρώσουμε. Καταλαβαίνετε ότι αυτό είναι «ισοπεδωτικό», γενικότερα, για τη διεύθυνση των λαϊκών αγορών.

Ένα Νομικό Πρόσωπο Ιδιωτικού Δικαίου θα ήταν, ευθύς εξ αρχής, ένα καλό βήμα, για τον τρόπο με τον οποίο μπορούν να εκσυγχρονιστούν οι λαϊκές αγορές. Γνωρίζετε πάρα πολύ καλά, ότι θα μπορούσε αυτό το νομικό πρόσωπο με το ανταποδοτικό τέλος να είναι αυτοχρηματοδοτούμενο, κάτι που σημαίνει, ότι δε θα επιβαρύνει τον κρατικό «κορβανά». Από κει και πέρα, θα πρέπει να φροντίσουμε την παραγωγική διαδικασία, γιατί όλοι μας θέλουμε μία βιώσιμη ευημερία, την οποία δεν θα την πετύχουμε, με το να ερημώσει, περαιτέρω, η γη αυτής της χώρας.

Ειλικρινά, θα ήθελα, να ξαναδούμε, την ύστατη στιγμή, ορισμένες διατάξεις που προκαλούν αντιδράσεις και αναταραχές, ειδικά σε εμάς, στην Περιφέρεια της Κεντρικής Μακεδονίας που εκπροσωπώ, όπου οι πωλητές, ευθύς εξαρχής και με πολύ καθαρό λόγο, έχουν εκδηλώσει την αντίθεσή τους σε κάποια επίμαχα σημεία, όπως είναι η αλλαγή των αδειών των παραγωγών σε επαγγελματίες, στην προκήρυξη για την είσοδο των αγροτών στις αγορές, στις αναρτήσεις προϊόντων και τιμών κάθε ημέρα στο internet. Και αν θέλουμε ανθρώπους με διδακτορικά να πωλούν προϊόντα, όπως αγγούρια, τομάτες και πατάτες στις λαϊκές, προφανώς, δε θα το καταφέρουμε με τον καλύτερο δυνατό τρόπο, γιατί η γη χρειάζεται χέρια και τα χέρια αυτά εμείς δεν μπορούμε να τα «δέσουμε».

Γι’ αυτό, λοιπόν, εσείς, που θα ψηφίσετε, όσοι ψηφίσετε αυτό το νομοσχέδιο, σας παρακαλώ πάρα πολύ, αυτά που καταθέσαμε και γραπτώς, να τα δείτε, μετά λόγου γνώσεως, γιατί θα πρέπει να συνεχίσουν οι παραγωγοί να έχουν μία διαδρομή εύκολη στον πάγκο και στους πολίτες της χώρας αυτής.

Σας ευχαριστώ πολύ. Θα είμαι, εδώ για να απαντήσω στις ερωτήσεις σας.

**ΧΡΗΣΤΟΣ ΓΙΑΝΝΟΥΛΗΣ:** Κύριε Πρόεδρε, επί της διαδικασίας θα ήθελα, να πάρω το λόγο.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Παρακαλώ, κύριε Γιαννούλη.

**ΧΡΗΣΤΟΣ ΓΙΑΝΝΟΥΛΗΣ:** Φαντάζομαι, ότι η κυρία Πατουλίδου, λόγω υποχρεώσεων, δεν θα παραμείνει και επειδή είναι πολλοί οι φορείς, έχουμε κάποια ερωτήματα.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Είπε ότι θα παραμείνει, να μας ακούσει.

**ΧΡΗΣΤΟΣ ΓΙΑΝΝΟΥΛΗΣ:** Σε όλη τη διάρκεια;

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Είπε στο τέλος, ότι θα παρακολουθήσει τη διαδικασία και θα απαντήσει σε ερωτήσεις.

**ΧΡΗΣΤΟΣ ΓΙΑΝΝΟΥΛΗΣ:** Θα ήθελα να κάνω μία πρόταση.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Κύριε Γιαννούλη, είπε, ότι θα μας ακούσει. Ήταν σαφέστατη. Δε μπορούμε να αλλάξουμε αυτή τη διαδικασία, κύριε Γιαννούλη. Θα ολοκληρώσουν πρώτα όλοι οι φορείς.

**ΧΡΗΣΤΟΣ ΓΙΑΝΝΟΥΛΗΣ:** Όμως, είναι σοβαρή η καταγγελία.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Όλα είναι σοβαρά, κύριε Γιαννούλη. Θα μας επιτρέψετε, να ακολουθήσουμε τη διαδικασία.

**ΧΡΗΣΤΟΣ ΓΙΑΝΝΟΥΛΗΣ:** Δε θέλω να σας εκνευρίσω. Απλά, εάν δεν είναι στο τέλος, θα είναι άδικος κόπος, καθώς θα θέτουμε ερωτήματα στο κενό.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Είπε ότι θα καθίσει, να μας ακούσει.

**ΧΡΗΣΤΟΣ ΓΙΑΝΝΟΥΛΗΣ:** Καλώς, εφόσον θα καθίσει, γιατί θα αφορά σε χρηματισμό, που κατήγγειλε ο κ. Γεωργιάδης και είναι σοβαρό.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Τον λόγο έχει ο κ. Πασβαντίδης.

**ΧΑΡΗΣ ΠΑΣΒΑΝΤΙΔΗΣ (Προϊστάμενος Τμήματος Οικονομικής Διαχείρισης Λαϊκών Αγορών της Περιφέρειας Αττικής):** Αξιότιμε, κύριε Πρόεδρε, κυρίες και κύριοι Βουλευτές, κύριε Υπουργέ, όσο χρήσιμη είναι η ψήφιση ενός νόμου, άλλο τόσο κρίσιμη και καθοριστική, κυρίως, είναι η εφαρμογή αυτού του νόμου, στην πράξη.

Είμαι ο επικεφαλής της Διεύθυνσης Λαϊκών Αγορών της Περιφέρειας Αττικής, η οποία Διεύθυνση θα κληθεί, να υλοποιήσει αυτόν τον νόμο, τον οποίον εσείς, κυρίες και κύριοι Βουλευτές, θα ψηφίσετε. Είναι η Διεύθυνση εκείνη που θα κληθεί να επιβάλει τη διαφάνεια, τον έλεγχο και τη νομιμότητα στις λαϊκές αγορές. Θέλω, να σας δηλώσω, ρητώς και ευθαρσώς, ότι η Διεύθυνσή μου, παρά τις δικές μου προσπάθειες, όλων των υπαλλήλων μας, του πολιτικού μας Προϊσταμένου, του κ. Σταύρου Μελά, όπως είναι σήμερα οι συνθήκες διαμορφωμένες, είναι αδύνατον, να εφαρμόσει αυτόν τον νόμο, όσο κι αν προσπαθήσει και θα εξηγήσω, εν ολίγοις, γιατί.

Μοιάζω με έναν χειρουργό, ο οποίος καλείται να κάνει ένα χειρουργείο, χωρίς να έχει νυστέρι στα χέρια του. Δεν είναι δυνατόν, λοιπόν, να το κάνει. Θέλω να πω, ότι ο κ. Υπουργός στις επανειλημμένες, στις δεκάδες συναντήσεις που είχαμε κάνει μαζί του, επείσθη, όχι μόνο από τα τεκμηριωμένα επιχειρήματά μας, αλλά και από το γεγονός, ότι όλοι όσοι συμμετείχαμε στον διάλογο, παρά τις επιμέρους διαφωνίες μας, παρά τις διαφορετικές επιδιώξεις και τους διαφορετικούς στόχους μας, είχαμε μία απόλυτη συναίνεση στη δημιουργία ενός νομικού προσώπου, το οποίο με περισσότερο προσωπικό, καλύτερα μέσα και ταχύτατες διαδικασίες, θα μπορούσε να μπει στη διαδικασία υλοποίησης αυτού του νόμου, ειδικά στα μεγάλα ζητήματα που αλλάζουν τον ρου της ιστορίας των λαϊκών αγορών.

Ενώ, λοιπόν, ο κ. Υπουργός επείσθη και ενώ το θέμα αυτό είχε μπει σε όλα τα προσχέδια, μέχρι σήμερα, νόμου, λίγο πριν κατατεθεί στη Βουλή, με τις αντιδράσεις από το Υπουργείο Εσωτερικών, το μεγάλο και κρίσιμο αυτό «εργαλείο» αφαιρέθηκε και δεν υπάρχει στο σημερινό σχέδιο νόμου.

Θέλω να σας πω, κυρίες και κύριοι, ότι η Διεύθυνση Λαϊκών Αγορών οφείλει να εποπτεύει πενήντα λαϊκές αγορές την ημέρα, στις οποίες δραστηριοποιούνται, κατά μέσο όρο, 7.000 πωλητές. Αυτό δεν μπορεί να γίνει, χωρίς μία ριζική αναδιάρθρωση του συστήματος διοίκησης. Οφείλω να σας πω -και σας παρακαλώ να το λάβετε υπόψη σας- ότι, τόσο ο χώρος των λαϊκών αγορών, όσο και η Διεύθυνση Λαϊκών Αγορών ταλαιπωρείται, εδώ και δυόμισι χρόνια, από ένα τεράστιο σκάνδαλο διαφθοράς. Η ανάκριση, δυόμισι χρόνια τώρα, δεν έχει κλείσει ακόμη, διότι το μέγεθος της διαφθοράς είναι πάρα πολύ μεγάλο. Δεν πρέπει να διστάζουμε να λέμε την αλήθεια και τα πραγματικά γεγονότα. Άνθρωποι προφυλακίστηκαν, άνθρωποι υπέστησαν περιοριστικούς όρους, υπάλληλοι έχασαν τις δουλειές τους και δεν έχει κλείσει η ανάκριση ακόμη.

Θέλω να σας διαβεβαιώσω, με τον πιο κατηγορηματικό τρόπο, ότι η έλλειψη ελέγχων που αν δεν γίνει το νομικό πρόσωπο δεν πρόκειται να ενταθούν, είναι μαθηματικά βέβαιο, ότι θα οδηγήσει σε ένα νέο σκάνδαλο, διότι η παραβατικότητα μοιάζει με έναν ιό, τον οποίο αν δεν τον αντιμετωπίσεις, γίνεται επιδημία και όπου υπάρχει ασυδοσία και ατιμωρησία, είναι βέβαιο, ότι θα υπάρξει ένα νέο σκάνδαλο. Πώς είναι δυνατόν να ελέγξει η υπηρεσία μου πενήντα λαϊκές αγορές την ημέρα, κάθε ημέρα και κάθε ώρα, με δεκαπέντε επόπτες;

Ο χώρος των λαϊκών αγορών, κυρίες και κύριοι Βουλευτές, δεν είναι ένας χώρος «αγγέλων». Είναι ένας χώρος, όπου υπάρχει ο καθημερινός ανταγωνισμός για μία καλύτερη θέση, για έναν μεγαλύτερο πάγκο. Είναι ένας χώρος, όπου υπάρχουν αδήλωτοι βοηθοί, παραποιήσεις προϊόντων από ξένα σε ελληνικά και ένας σωρός άλλα πράγματα, όπως παραγωγοί που αγοράζουν και δεν παράγουν. Υπάρχουν εικονικά τιμολόγια, υπάρχουν τα πάντα και καλούμαστε εμείς, με δεκαπέντε επόπτες να ελέγξουμε, κάθε ημέρα, πενήντα λαϊκές αγορές . Αυτό σας λέω, ότι είναι αδύνατο να συμβεί, αδύνατο.

Θέλω να σας πω και κάτι άλλο. Εάν ως επικεφαλής αυτής της Διεύθυνσης, κληθώ αύριο, είτε ως απολογούμενος για πλημμελή άσκηση των καθηκόντων, είτε ως κατηγορούμενος, γιατί στην Ελλάδα -ξέρετε- το πιο εύκολο πράγμα είναι να βρεθείς κατηγορούμενος, ενώ είσαι αθώος και μου πούνε, γιατί συνέβησαν αυτά, εγώ ένα πράγμα θα πω, κύριε Πρόεδρε, και στις αρχές και δημοσίως. Ότι ζήτησα από την ελληνική Κυβέρνηση και την ελληνική Βουλή να μου δώσουν ένα «εργαλείο», για να ασκήσω, επαρκώς, τα καθήκοντά μου και δεν μου το έδωσαν . Αυτό θα πω και θα το πω με κατηγορηματικό τρόπο.

Κλείνοντας, κύριε Πρόεδρε, να σας πω και κάτι ακόμη. Είναι μεγάλη διαρθρωτική αλλαγή, το να πάρουν όλοι οι παραγωγοί, περίπου, 8.000 στην Αττική, μία μόνιμη θέση στις λαϊκές αγορές. Οι λαϊκές αγορές της Αττικής, οι τριακόσιες, περίπου, την εβδομάδα, γίνονται σε 700 δρόμους και καλύπτουν μία έκταση 400 χιλιομέτρων, ένθεν και εκείθεν του δρόμου, δηλαδή, 800 χιλιόμετρα. Πρέπει να διαγραμμιστούν, κύριε Πρόεδρε, πρέπει να αριθμηθούν. Σε κάθε μία θέση πρέπει να τοποθετηθεί ένας πωλητής με το τι πουλάει. Εάν είναι επαγγελματίας, αν είναι παραγωγός και να μοριοδοτηθούν 8.000 παραγωγοί και έμποροι. Να μοριοδοτηθούν, με βάση κριτήρια του νόμου. Ξέρετε, κύριε Πρόεδρε, πόσους υπαλλήλους έχουμε, για να το κάνουν αυτό, μαζί με την καθημερινή επεξεργασία; Δύο, κύριε Πρόεδρε. Δύο. Αποτελεί, λοιπόν, όνειρο θερινής νυκτός η λειτουργία και η εφαρμογή αυτού του νόμου, ειδικά στις μεγάλες τομές, χωρίς τη δημιουργία ενός νομικού προσώπου που θα μας λύσει τα χέρια, για να μπορέσουμε να δουλέψουμε. Σας ευχαριστώ πολύ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Τον λόγο έχει ο κ. Χατζηθεοδοσίου.

**ΙΩΑΝΝΗΣ ΧΑΤΖΗΘΕΟΔΟΣΙΟΥ (Πρόεδρος του Δ.Σ. της Κεντρικής Ένωσης Επιμελητηρίων Ελλάδος (ΚΕΕΕ)):** Ευχαριστώ, κύριε Πρόεδρε.(κακή σύνδεση)

Κυρίες και κύριοι Βουλευτές, κύριε Υπουργέ, στην παρούσα παρουσίαση θα αναφερθώ μόνο στα άρθρα του νομοσχεδίου που αφορούν στο επιμελητηριακό δίκαιο. Ζητάμε την προσθήκη διάταξης στο άρθρο 65, του ν.4497/2017. Το άρθρο αφορά στις επιμελητηριακές αρμοδιότητες και δράσεις, με γνώμονα το κοινωνικό, παράλληλα με το αναπτυξιακό έργο των Επιμελητηρίων, σε ότι αφορά στη στήριξη προς τον επιχειρηματικό κόσμο. Συγκεκριμένα, θα πρέπει τα Επιμελητήρια να έχουν τη δυνατότητα να προβαίνουν, απευθείας, σε επιχορηγήσεις επιχειρήσεων, μετά από θεομηνίες, φυσικές καταστροφές και καταστάσεις εκτάκτου ανάγκης, όπως αυτές θα προσδιορίζονται, ειδικότερα, με υπουργική απόφαση. Το ύψος των εν λόγω έκτακτων επιχορηγήσεων δεν θα πρέπει να υπόκειται σε περιορισμούς, ενόψει του σημαντικού ρόλου που διαδραματίζουν οι συγκεκριμένες επιχειρήσεις στην τοπική και την εθνική οικονομία.

Εν τάχει, λέω, ότι και σε αυτές τις πυρκαγιές που συνέβησαν το καλοκαίρι, το Επιμελητήριο επιχορήγησε με ποσό 100.000 ευρώ τις πληγείσες επιχειρήσεις, όσο και στην Αττική με άλλες 100.000 ευρώ. Αυτό που πρέπει να γίνει γνωστό, είναι ότι τα Επιμελητήρια δεν παίρνουν επιχορηγήσεις από το κράτος, αλλά στηρίζονται στα δικά τους έσοδα.

Άρα, θεωρούμε παράλογο, να υπάρχουν αυτοί οι περιορισμοί, γιατί ανάλογα με τα έσοδα, κάναμε τεράστιο κοινωνικό έργο και εθνικό έργο, και άρα, δεν μπορεί να μπουν σε αυτούς τους περιορισμούς. Δράττομαι της ευκαιρίας να πω, ότι αυτό πρέπει να αποτελέσει την αφορμή, ώστε τα Επιμελητήρια, όπως και τα αντίστοιχα ευρωπαϊκά, να πρέπει να έχουν τη δυνατότητα να λειτουργήσουν, χωρίς παρεμβάσεις.

Θέλω να πω, ότι, τόσο ο Υπουργός, όσο και τα πολιτικά κόμματα που επισκέφθηκα όλο αυτό το διάστημα, συμφωνούν γι’ αυτό που λέει και ο ίδιος ο πολιτειακός θεσμός. Δηλαδή, ότι κάποια στιγμή, πρέπει να λειτουργήσουν με ανεξαρτησία, ως Επιμελητήρια σωματειακού χαρακτήρα που είναι, και, όχι κάθε φορά, για το οτιδήποτε, να χρειάζονται έγκριση του εκάστοτε Υπουργού. Σε αυτό το κομμάτι, οφείλω να πω, ότι οι συναντήσεις που είχαμε, με τον κ. Γεωργιάδη, ήταν σε αυτή την κατεύθυνση. Πλέον, νομίζω ότι μπορούν να λειτουργήσουν έτσι, γιατί, ουσιαστικά, όλο αυτό το διάστημα, στήριξαν και προσέφεραν υπηρεσίες, ως σύμβουλος της Πολιτείας και των μελών.

Τα Επιμελητήρια χρειάζονται διοικήσεις με ευρωστία, με αποτελεσματικότητα και με ισχυρή πλειοψηφία, ώστε να ανταποκριθούν στα καθήκοντα και τις αρμοδιότητες τους για το διάστημα της θητείας τους που είναι, εκ του νόμου, τετραετής. Η, εκ των πραγμάτων, ατυχώς, δυνατότητα μιας ευκαιριακής «συμμαχίας» ιδιοτελών συμφερόντων να καταργεί τις αιρετές διοικήσεις των Επιμελητηρίων και να ανατρέπει, αναιτιολόγητα, τη βούληση των εκλογέων μελών των Επιμελητηρίων, με το 50%, πρέπει να καταργηθεί. Ο προϊσχύσας νόμος, δηλαδή, η μορφή του άρθρου 69, του ν.4497/2017, προέβλεπε την έκπτωση διοίκησης ή μέρος της με αυξημένη πλειοψηφία 4/5, του συνόλου των μελών του Συμβουλίου. Το νομοσχέδιο εισηγείται, υποθέτω, από τις συζητήσεις που είχαμε με τον Υπουργό, να πάμε στα 3/5, πράγμα, για το οποίο δεν έχουμε και ιδιαίτερες αντιρρήσεις. Όμως, το θέμα δημιουργήθηκε, για να καταλάβουν και οι υπόλοιποι εμπλεκόμενοι, από ένα Επιμελητήριο που είχε, όντως, πρόβλημα στην ψήφιση του προϋπολογισμού και το αναγνωρίσαμε. Πρέπει, λοιπόν, να πάμε στις προηγούμενες διατάξεις ή με τα 4/5, ή δεν θα λέγαμε όχι στα 3/5, αλλά, σε καμία περίπτωση, δεν μπορεί να αλλάζει μία διοίκηση, γιατί αυτό θα επιφέρει σοβαρές αλλαγές με το 50%.

Τα Επιμελητήρια δεν υπάγονται στον κύκλο των φορέων της Γενικής Κυβέρνησης, δεδομένου, ότι έχουν τον δικό τους προϋπολογισμό και δεν σχετίζονται με τον Κρατικό Προϋπολογισμό. Ως εκ τούτου, λόγω της ανάγκης να υπάρχει αποτελεσματικότερη διαδικασία στην εκπλήρωση των στόχων τους, ο καθορισμός των δαπανών μετακίνησης των μελών και των στελεχών τους, όπως, επίσης, και των εξόδων παράστασης των μελών των διοικήσεων, θα πρέπει να ρυθμίζονται με αποφάσεις του Διοικητικού Συμβουλίου, όμως, πάντοτε, μέσα στα όρια του εγκεκριμένου από το Υπουργείο προϋπολογισμού, του κάθε Επιμελητηρίου.

Στο άρθρο 76, στο οποίο θα πρέπει να τροποποιηθούν οι παρ.1 και 2, σύμφωνα με τα παραπάνω, θα πρέπει να καταργηθεί το β΄ εδάφιο της ασαφούς διατύπωσης της παρ.1, όπου αναφέρεται σε μετακινήσεις με αυτοκίνητο ιδιωτικής χρήσης, που δεν τελεί σε αρμονία με το α΄ εδάφιο της παρ.1, που αναφέρεται σε κάλυψη όλων των δαπανών μετακίνησης με αποφάσεις του Διοικητικού Συμβουλίου. Για να εκλαϊκεύσω το θέμα, στον παλιό νόμο προβλεπόταν, ότι υπάρχει πραγματική αποζημίωση, ενώ σήμερα φτάνουν στο σημείο να λέμε, ότι για να μετακινηθεί ένας Πρόεδρος Επιμελητήριου, θα πρέπει να πάει με το λεωφορείο ή με το τρένο.

Ο δε μεγαλύτερος παραλογισμός είναι, ότι αν θέλεις μπορείς να πας σε μία περιοχή με το αεροπλάνο. Εάν πάνε δύο άτομα του Δ.Σ, τότε θα πρέπει να πάνε με το λεωφορείο. Ένας παραλογισμός, παραλογισμός, γιατί δημιουργεί τρομερές δυσλειτουργίες και υποτιμά τον ρόλο των Προέδρων των Επιμελητηρίων.

Τον Μάιο του 2019, θεσμοθετήθηκε η μεταφορά ορισμένων υπαλλήλων των αστικών εταιρειών των Επιμελητήριων, δηλαδή, των υπαλλήλων που παρείχαν υπηρεσίες στο Γενικό Εμπορικό Μητρώο και υπηρετούσαν, μέχρι 13/11/2017 στα Επιμελητήρια, αλλά σε προσωρινές θέσεις, μετά τη λύση και εκκαθάριση των εταιρειών αυτών, των αστικών, δηλαδή, εταιριών, κατ’ ανάλογη εφαρμογή από 20ετους ισχυόντων στο Δημοτικό και Κοινοτικό Κώδικα, όπου μετά την κατάργηση των αστικών εταιρειών των Δήμων, οι υπάλληλοι μεταφέρονταν με απόφαση του Δημοτικού Συμβουλίου στους ίδιους Δήμους.

Ζητείται τώρα για λόγους ίσης μεταχείρισης και δικαιοσύνης η μεταφορά της ημερομηνίας αυτής της υπηρεσίας μέχρι 31/12/2020 και η συμπερίληψη στη μεταφορά αυτή όλων των υπαλλήλων, ασχέτως, του τρόπου εργασίας που εισφέρουν στο Γενικό Εμπορικό Μητρώο, προκειμένου να εξισορροπηθεί η σοβαρή εμπειρία και η συνεχής εισφερόμενη προσπάθειά τους για τον εκσυγχρονισμό, τόσο πανελληνίως, όσο και πανευρωπαϊκά, του θεσμού του Γενικού Εμπορικού Μητρώου.

Η οικονομική επιβάρυνση για τα Επιμελητήρια θα είναι η ίδια, διότι το εν λόγω προσωπικό επιχορηγείται, ήδη, από τα Επιμελητήρια. Το όφελος θα είναι πολλαπλάσιο για την ευρύτητα και την αποδοτικότητα των υπηρεσιών του Γενικού Εμπορικού Μητρώου. Αφορά 93 άτομα στο σύνολο των επιμελητηρίων της χώρας και επιμένω να λέω, ότι τα χρήματα αυτά είναι από τα έσοδα των επιμελητηρίων και όχι από κρατική επιχορήγηση. Είναι παράλογο, γιατί όλοι αυτοί λειτουργούν στα επιμελητήρια, γιατί τα επιμελητήρια δεν είχαν άλλο τρόπο για να μπορέσουν να λειτουργήσουν. Άρα, νομίζουμε, ότι όπως δόθηκε η λύση με τον προηγούμενο νόμο για τους 350, πρέπει να δοθεί και σε αυτούς τους 93 που σήμερα ψάχνουν στα Επιμελητήρια να βρουν τρόπους να πληρωθούν. Αυτό δεν συνάδει με τη λογική και την εύρυθμη λειτουργία των Επιμελητηρίων.

Εκτιμώ ότι πρέπει να πειστεί και ο αρμόδιος Υπουργός Εσωτερικών να προχωρήσουμε στο συγκεκριμένο θέμα, που θα λύσει θέματα, γιατί επαναλαμβάνω, ότι αυτοί, ήδη, δουλεύουν στα Επιμελητήρια και πληρώνονται με τρόπους που, κάθε φορά, προσπαθούμε να βρούμε, είτε μέσω αστικών εταιρειών, είτε μέσα από επιχορηγήσεις. Θα πρέπει να λυθεί μία για πάντα το θέμα που, που προέκυψε, γιατί δεν προσλαμβάνουμε κόσμο στα επιμελητήρια, εδώ και, περίπου, δέκα χρόνια.

Τέλος, το άρθρο 92, του επιμελητηριακού ν.4497/2017 προβλέπει τη θέση σε αργία αιρετών επιμελητηριακών μελών της Διοίκησης με μόνο την παραπομπή για πλημμελήματα, χωρίς την αναμονή για την έκδοση απόφασης και μάλιστα αμετάκλητης, όπως συμβαίνει σε όλες τις παρόμοιες περιπτώσεις. Η ρύθμιση αυτή είναι άδικη, αδικαιολόγητη και ενέχει κινδύνους για την ορθή διοίκηση των επιμελητηρίων. Για τον λόγο αυτόν ζητείται η τροποποίηση, προκειμένου να τεθεί ως προϋπόθεση για τη θέση σε αργία, η έκδοση αμετάκλητης δικαστικής απόφασης, όπως γίνεται σε όλον τον υπόλοιπο δημόσιο τομέα.

Θέλω να κλείσω με το εξής. Έχουμε τονίσει, κατ’ επανάληψη, την ανάγκη, όπως το ανταποδοτικό τέλος του Γενικού Εμπορικού Μητρώου, που προβλέπεται και από τον ν.3619/2005 και τώρα από τον ν.4635/2019, να εισπράττεται ως δημόσιο έσοδο, βάσει του Κώδικα Είσπραξης Δημοσίων Εσόδων, όπως προβλέπεται από τη σχετική νομοθεσία και όπως γίνεται ευρύτατα για πολλούς άλλους δημόσιους φορείς. Ατυχώς, οι υπηρεσίες του αρμόδιου Υπουργείου αδρανούν, δεν εκδίδεται η σχετική υπουργική απόφαση, με αποτέλεσμα να παραγράφονται τα τέλη ΓΕΜΗ, χωρίς λόγο και με απώλειες σημαντικών εσόδων για την Πολιτεία και για τα επιμελητήρια. Θα πρέπει να γίνει σαφές και αντιληπτό, ότι η είσπραξη των ανταποδοτικών τελών του Γενικού Εμπορικού Μητρώου αποτελεί καθήκον της Πολιτείας, η οποία θα πρέπει να συνεργαστεί με τις επιμελητηριακές υπηρεσίες, οι οποίες είναι σε θέση και σήμερα να προβούν στην αποστολή των αναγκαίων στοιχείων, ώστε να εξασφαλιστεί η κανονική και εμπρόθεσμη είσπραξη των τελών αυτών και η ομαλή λειτουργία του Γενικού Εμπορικού Μητρώου, αλλά και να μην επιβαρύνονται οι διοικήσεις των επιμελητηρίων με την ενδεχόμενη ευθύνη μη αναζήτησης των οφειλών. Αυτό είναι το μοναδικό έσοδο των επιμελητηρίων και είναι παράλογο κάποιοι να έχουν πληρώσει την τελευταία δεκαετία και κάποιοι να μην έχουν πληρώσει.

 Η πρότασή μας είναι να γίνει με υπουργική απόφαση για το 2021 και για τα προηγούμενα χρόνια, να δώσουμε την ευκαιρία να πληρώσουν και με δόσεις τα τέλη ΓΕΜΗ, που είναι υποχρεωτικά με απόφαση της Βουλής, γιατί είναι άδικο κάποιοι να έχουν πληρώσει και κάποιοι να μην έχουν πληρώσει. Τέλος, στο ίδιο θέμα είναι και οι συνδρομές. Πρέπει να γίνονται σε δόσεις, γιατί έτσι υπάρχει ισονομία μεταξύ όλων.

Κύριε Πρόεδρε, δεν προσθέτω κάτι άλλο. Αυτό που λέω, είναι ότι όλα αυτά, όλοι τα αντιλαμβάνονται και τα γνωρίζουν. Ο Υπουργός τα γνωρίζει και γι’ αυτό είχαμε και θετική ανταπόκριση, ενόψει, μάλιστα, του ότι το 2022 προβλέπεται να μπουν 500.000 ελεύθεροι επαγγελματίες στο ΓΕΜΗ, για να μπορούν να έχουν πρόσβαση στα προγράμματα ΕΣΠΑ.

Ευχαριστώ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής)**: Τον λόγο έχει ο κ. Καφαντάρης.

**ΔΗΜΗΤΡΙΟΣ ΚΑΦΑΝΤΑΡΗΣ (Γενικός Γραμματέας της Κεντρικής Ένωσης Δήμων Ελλάδος (ΚΕΔΕ))**: Κύριε Πρόεδρε, κύριε Υπουργέ, κυρίες και κύριοι Βουλευτές, από την πρώτη στιγμή, που κληθήκαμε να διατυπώσουμε τις θέσεις μας και στην Τρίτη τροποποίηση του νομοσχεδίου, τις έχουμε καταθέσει και εγγράφως.

Οι λαϊκές αγορές είναι, πραγματικά, μία δύσκολη άσκηση για τους τόπους μας και γενικά για την Αυτοδιοίκηση, αλλά και για την κοινωνία, τη στιγμή που έχουν πληγεί πάρα πολύ και ειδικά οι επαγγελματίες των λαϊκών αγορών το τελευταίο χρονικό διάστημα.

Έχουμε κάποιες συγκεκριμένες παρατηρήσεις, κύριε Πρόεδρε, και θα τις αναφέρω τάχιστα. Το πρώτο ζήτημα που έχουμε ριζική διαφωνία και βάζουμε και μία «κόκκινη γραμμή», είναι το ζήτημα που αφορά στη λειτουργία των κυριακάτικων αγορών, καθώς στο νομοσχέδιο αναφέρεται, ότι οι κυριακάτικες αγορές είναι ευθύνη της Περιφέρειας. Ουσιαστικά, αυτός που έχει την πλήρη ευθύνη που χώρου, την καθαριότητα και την ανταποδοτικότητα των παρεχόμενων υπηρεσιών βγαίνει εκτός. Είναι, λοιπόν, καθαρή γραμμή και θέση μας, ως Διοικητικό Συμβούλιο, ότι το συγκεκριμένο κομμάτι του νόμου πρέπει να αποσυρθεί ή να αλλάξει, διότι παραβιάζει και το Σύνταγμα, διότι μιλάμε για την εγγύτητα της αρμοδιότητας τη στιγμή που ασκείται.

Άρα, λοιπόν, οι λαϊκές αγορές ασκούνται σε δημοτικές περιοχές. Οι Δήμοι παίρνουν τα σκουπίδια, οι Δήμοι καθαρίζουν, οι Δήμοι κάνουν όλα αυτά που πρέπει να κάνουν, ειδικά στην Περιφέρεια, για να έχουμε ευταξία και για τους επιχειρηματίες, αλλά και για τους πολίτες. Άρα, λοιπόν, θεωρώ, ότι δεν έχει κανέναν λόγο να εμπλακεί η Περιφέρεια σε αυτή τη διαδικασία των κυριακάτικων αγορών.

Εμείς είμαστε κάθετα αντίθετοι, διότι, πραγματικά, πιστεύουμε, ότι μπαίνει στην «καρδιά» του Συντάγματος και αλλάζει, ουσιαστικά, αυτή τη διαδικασία. Η εγγύτητα της αρμοδιότητας ανήκει, αποκλειστικά, στους Δήμους και αυτοί, ουσιαστικά, έχουν και την ευθύνη για όλες αυτές τις δραστηριότητες, που είπα και πριν, και γνωρίζετε και εσείς πάρα πολύ καλά.

 Στο άρθρο 7, συμφωνούμε στην ίδρυση, μετακίνηση, επέκταση και εκκαθάριση λαϊκών αγορών. Στις αγορές καλλιτεχνών και χειροτεχνών, συμφωνούμε με τη διατύπωση. Στις βραχυχρόνιες αγορές, κι εκεί διαφωνούμε στις κυριακάτικες αγορές, εκεί που υπάρχει αρμοδιότητα στις Περιφέρεις. Πρέπει να είναι στους Δήμους, όπως είπαμε, και αυτή η θέση μας είναι καθαρή. Στο κομμάτι που αφορά τις αγορές ειδικού σκοπού συμφωνούμε. Στο στάσιμο εμπόριο συμφωνούμε, όπως είναι η διατύπωση. Στο πλανόδιο εμπόριο το ίδιο, όπως και για τις αγορές street food.

Πάμε στον καθορισμό τελών δραστηριοποίησης πολιτών. Ερχόμαστε, λοιπόν, να δούμε τα ποσοστά, τα οποία το νομοσχέδιο, και πιο παλιά αλλά και τώρα, κρατά, που είναι στην Περιφέρεια Αττικής και Θεσσαλονίκης 50% και 50% στους Δήμους. Πρέπει αυτό να αντιστραφεί και να πάει 75% - 25%, τουλάχιστον, και στην Περιφέρεια που είναι 50% - 50%, να πάει 100% στους Δήμους, διότι αυτοί είναι που έχουν όλη την αρμόδια, ουσιαστικά, της καθαριότητας, της ανταποδοτικότητας των υπηρεσιών.

Οι Περιφέρειες, ειδικά στην επαρχία, δεν κάνουν, απολύτως, τίποτα. Και μην γελάει ο εκπρόσωπος της Περιφέρειας Αττικής, γιατί, αν μη τι άλλο, έχουμε μία τεράστια εμπειρία στο κομμάτι αυτό και παρακαλώ πολύ να ακούσει και την άλλη άποψη, διότι η Αυτοδιοίκηση δεν είναι «ουρά» της Περιφέρειας. Είναι άλλοι θεσμοί. Ο καθένας έχει τις δικές του αρμοδιότητες και δουλειές και καμία Περιφέρεια ποτέ δεν καθάρισε κανέναν δρόμο, δεν έφτιαξε καμία χωροταξία στις λαϊκές αγορές, καμία ευταξία και ειδικά για την επαρχία και είμαι σαφής που το αναφέρω αυτό. Δεν ξέρω τι γίνεται στην Αττική και τη Θεσσαλονίκη.

Κλείνω αυτή την παρέμβασή μου, με το θέμα που αφορά στα στελέχη της Αυτοδιοίκησης, τους υπαλλήλους, και τα πρόστιμα τα οποία επιβάλλονται. Πραγματικά, πρώτη φορά, μπαίνουν πρόστιμα γι’ αυτή την διαδικασία. Είναι δύσκολα, για να ανταποκριθεί κάποιος υπάλληλος με 50.000 ευρώ, αν καθυστερήσει να περάσει τα στοιχεία στο μηχανογραφικό σύστημα, που είναι πάρα πολύ καλό αυτό που γίνεται και μπράβο. Τα 50.000 και 100.000 ευρώ, με τη πληθυσμιακή διαφοροποίηση είναι τεράστια. Πιστεύω, ότι πρέπει να πάμε στο ελάχιστο, διότι αντιλαμβάνεστε, ότι αυτό θα φέρει άρνηση και δυσκολία σε όλη τη διαδικασία της λειτουργίας, της καταχώρησης και γενικά την εύρυθμη λειτουργία των λαϊκών αγορών.

Τελειώνοντας, θα ήθελα να πω, ότι το τελευταίο σχέδιο νόμου που μάς εστάλη, κατά τη γνώμη μας, είναι πιο καλοδιατυπωμένο, συγκριτικά με τα πρώτα δύο σχέδια που έλαβε η Υπηρεσία μας. Κατηγοριοποιεί ορθότερα τα μόρια για τη χορήγηση των αδειών και των θέσεων στις λαϊκές. Εισάγει και κοινωνικά κριτήρια -και αυτό είναι πάρα πολύ σημαντικό και μπράβο- για τους άνεργους που έχουν χρόνιο αίτημα.

Εκτός, λοιπόν, από ορισμένες τεχνικές διορθώσεις, ο «πυρήνας» του σχεδίου νόμου και οι επιμέρους ρυθμίσεις μάς βρίσκουν σύμφωνους, εφόσον, βέβαια, ληφθούν υπόψη και συμπεριληφθούν οι προτάσεις μας για κάποιες αγορές, αναφορικά με την αρμοδιότητα και φυσικά, για τη μείωση των κυρώσεων, των προστίμων, προκειμένου να είναι σύμφωνα με την αρχή της αναλογικότητας και η απόδοση των εσόδων να έχει μία διαφορετική απόδοση στην Περιφέρεια και στους Δήμους.

Αυτές οι παρατηρήσεις κύριε Πρόεδρε, πιστεύω, ότι θα βάλουν σε τάξη τις λαϊκές αγορές. Ευχαριστώ πολύ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Τον λόγο έχει ο κ. Κούτσιανος.

**ΒΑΣΙΛΕΙΟΣ ΚΟΥΤΣΙΑΝΟΣ (Γενικός Γραμματέας της Εθνικής Συνομοσπονδίας Ατόμων με Αναπηρία (ΕΣΑμεΑ)):** Ευχαριστώ, κύριε Πρόεδρε.

Δεν θα καταχραστώ τον χρόνο σας. Ούτως ή άλλως, έχουμε αποστείλει επιστολή με τις προτάσεις μας, επί του σχεδίου νόμου. Οφείλετε να γνωρίζετε -και το γνωρίζετε- ότι η αυτοαπασχόληση των ατόμων με αναπηρία είναι η μόνη διέξοδος. Ικανή και αναγκαία συνθήκη για τη διαβίωση τους. Συνεπώς, θα αναφερθώ επιγραμματικά στα άρθρα εκείνα, που χρειάζεται να βελτιωθούν, έτσι ώστε να συμπεριλάβουν, ουσιαστικά, και τα άτομα με αναπηρία, με χρόνιες παθήσεις, καθώς και τις οικογένειές τους

Στο άρθρο 16, για τα κριτήρια χορήγησης άδειας και θέσης δραστηριοποίησης στο υπαίθριο εμπόριο. Η Εθνική Συνομοσπονδία προτείνει στην παρ.1, του άρθρου 16, στα κριτήρια χορήγησης άδειας με τις αντίστοιχες θέσεις δραστηριοποίησης για το υπαίθριο εμπόριο, για τους παραγωγούς-πωλητές, για τους επαγγελματίες πωλητές, καθώς και για τους χειροτέχνες-καλλιτέχνες, να συμπεριληφθεί στη μοριοδότηση η αναπηρία, τόσο των ίδιων των ατόμων με αναπηρία, όσο και των γονέων νόμιμων κηδεμόνων ανήλικων τέκνων, με αναπηρία, τουλάχιστον, 50%. Επίσης, στην περίπτωση της περίπτωσης β΄ της παρ.2, ζητάμε οι θέσεις που καταλαμβάνουν οι δικαιούχοι στο στάσιμο εμπόριο, να μην χορηγούνται με κλήρωση, αλλά με μοριοδότηση.

Στο άρθρο 46, για τους πωλητές που δραστηριοποιούνται σε αγορές χειροτεχνών, καλλιτεχνών, διαδικασία απόδοσης θέσεων πωλητών σε αγορές χειροτεχνών -καλλιτεχνών. Στο συγκεκριμένο άρθρο έχουμε τρεις παρατηρήσεις. Απαλλαγή των ατόμων με αναπηρία που ασκούν χειροτεχνική δραστηριότητα στους οικείους τους από την υποχρέωση έναρξης επαγγέλματος στην εφορία. Να δίνεται, δηλαδή, η δυνατότητα στα άτομα με αναπηρία, που ασκούν χειροτεχνική δραστηριότητα, να καλύπτονται φορολογικά από την εφορία με διήμερο ή εβδομαδιαίο τέλος επιτηδεύματος, για όσο χρονικό διάστημα ασκούν τη δραστηριότητά τους σε πανηγύρια, εκθέσεις ή σε άλλες εκδηλώσεις των Δήμων. Το ίδιο να ισχύει, για όσους, ήδη, έχουν άδεια άσκησης υπαίθριου εμπορίου, πώλησης χειροτεχνημάτων ιδίας παραγωγής ΑμεΑ, λαμβάνοντας υπόψη, ότι οι εν λόγω άδειες έχουν δοθεί με εξετάσεις από το Εικαστικό Επιμελητήριο και δεν εκδίδονται καινούργιες άδειες. Επίσης, εξαίρεση των χειροτεχνημάτων που παράγονται από άτομα με αναπηρία ως εμπορική δραστηριότητα, με καταχώρηση ξεχωριστού κωδικού στην εφορία.

Δεύτερον, υποχρεωτική παραχώρηση μίας θέσης τεσσάρων τετραγωνικών μέτρων σε άτομα με αναπηρίες, με ποσοστό αναπηρίας 67% και άνω. Μείωση 50% στα δημοτικά τέλη της μίσθωσης στα άτομα με αναπηρία, που παράγουν χειροτεχνήματα σε πανηγύρια, εκθέσεις ή και σε άλλες εκδηλώσεις των Δήμων και, επίσης, να δίνεται η δυνατότητα στάθμευσης στα άτομα με αναπηρία για ξεκούραση, κατά την άσκηση του πλανόδιου εμπορίου.

 Τρίτον, να δίνεται το δικαίωμα στα Σωματεία Ατόμων με Αναπηρία που παράγουν χειροτεχνήματα, σε συνεργασία με τους Δήμους, να εκμισθώνουν υπαίθριους χώρους για διάθεση των προϊόντων τους.

Στο άρθρο 52, για τη χορήγηση άδειας και παραχώρηση θέσης δραστηριοποίησης στο στάσιμο εμπόριο, διαδικασία και κριτήρια. Στην παρ.2, του άρθρου 52, αναφέρεται ότι οι άδειες και οι θέσεις δραστηριοποίησης στο στάσιμο εμπόριο παραχωρούνται σε επαγγελματίες πωλητές, οι οποίοι είναι άτομα με ποσοστό αναπηρίας 50%, τουλάχιστον, από οποιαδήποτε αιτία ή γονείς ανήλικων τέκνων με αναπηρία 50%, τουλάχιστον, από οποιαδήποτε αιτία, αλλά όχι σε παραγωγούς, οι οποίοι είναι άτομα με αναπηρία ή γονείς ατόμων με αναπηρία. Ως εκ τούτου, ζητάμε να συμπεριληφθούν οι κατηγορίες ατόμων με ποσοστό αναπηρίας 50%, τουλάχιστον, από οποιαδήποτε αιτία και γονέων ανήλικων τέκνων με αναπηρία 50%, τουλάχιστον, από οποιαδήποτε αιτία και στους παραγωγούς.

 Ελπίζοντας ότι θα ανταποκριθείτε θετικά στα δίκαια αιτήματά μας, ζητάμε να συμπεριληφθούν οι συγκεκριμένες προτάσεις στις διατάξεις του σχεδίου νόμου.

Σας ευχαριστώ πολύ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Τον λόγο έχει ο κ. Στουραΐτης.

**ΚΩΝΣΤΑΝΤΙΝΟΣ ΣΤΟΥΡΑΪΤΗΣ (Πρόεδρος της Ομοσπονδίας Επαγγελματιών και Παραγωγών Πωλητών Λαϊκών Αγορών της Περιφέρειας Αττικής (ΠΟΣΠΛΑ)):** Καλημέρα, κύριε Πρόεδρε, κύριε Υπουργέ, κυρίες και κύριοι Βουλευτές.

 Είμαι σε ηλικία 59 χρονών και συμμετέχω στις λαϊκές αγορές από μικρό παιδάκι, με τον πατέρα μου τον συγχωρεμένο, και συνεχίζω τον θεσμό που λέγεται λαϊκή αγορά. Είμαι Πρόεδρος Ομοσπονδίας Λαϊκών Αγορών Περιφέρειας Αττικής, είμαι Πρόεδρος του Σωματείου Ανατολικής Αττικής. Η εμβέλεια της Ομοσπονδίας μου έχει ενενήντα λαϊκές αγορές, χιλιομετρικές αποστάσεις, το λιγότερο 250 χιλιόμετρα, ημερησίως. Γνωρίζω τον θεσμό που λέγεται λαϊκή αγορά σαν κάλπικη δεκάρα.

Καταρχήν, θα ευχαριστήσω τον Υπουργό που έχει δεχτεί επανειλημμένα στο γραφείο του και τους Προέδρους των Σωματείων και το Προεδρεία της Ομοσπονδίας μου και όλες τις Ομοσπονδίες της Ελλάδος. Στεναχωρήθηκα, βέβαια, κάποια στιγμή, που ήμουν με όλους τους Προέδρους των Ομοσπονδιών στον Υπουργό, καθώς, όταν βγήκαμε από τη συνάντηση, άκουσα κάποιους που έλεγαν, ότι πρέπει να πάμε σε απεργία.

Θα πας για απεργία και θα απεργήσεις, όταν πας να δεις κάποιον Υπουργό, του οποίου η πόρτα είναι κλειστή και δεν μπορεί να ανοίξει. Όταν ο ίδιος ο Υπουργός, ανά πάσα ώρα και στιγμή, μάς έλεγε και μας λέει, ότι «το Υπουργείο μου είναι ανοιχτό για τον οποιοδήποτε να έρθει και να συζητήσουμε για το προσχέδιο νόμου», δεν μπορείς να μιλάς για απεργίες. Είναι για μένα λάθος κινήσεις και τους το είπα.

Έχω διαβάσει επανειλημμένα στα site αναρτήσεις, οι οποίες έχουν βγει από «κομμάτια» των συνδικαλιστικών οργάνων και έχω διαφωνήσει και τους έχω πει και ο ίδιος.

Και θα σας πω το γιατί. Ο Νομός Αττικής αποτελείται, αυτή τη στιγμή, όπως ξέρουμε όλοι μας, από πέντε εκατομμύρια πληθυσμό, είναι η μισή Ελλάδα. Έχουμε, καθημερινώς, χιλιάδες λαϊκές αγορές. Έχει αναρωτηθεί κάποιος από τους Βουλευτές, από τον οποιονδήποτε κύριο, να κάνει μία απλή ερώτηση στη Διεύθυνση Λαϊκών Αγορών, πόσοι επαγγελματίες και πόσοι παραγωγοί συμμετέχουν σε αυτόν τον μεγάλο Νομό, ο οποίος έχει τον μισό πληθυσμό της Ελλάδος;

Εγώ θα ήθελα να σας πω μία κύρια αλήθεια, την οποία μπορείτε να τη διαπιστώσετε, ανά πάσα ώρα και στιγμή, από τη Διεύθυνση Λαϊκών Αγορών. Οι πωλητές των επαγγελματιών στον Νομό Αττικής, αυτή τη στιγμή, είναι 3.000 και οι πωλητές των παραγωγών είναι 5.000. Αυτά είναι τα νούμερα που εδρεύουν στον Νομό Αττικής, κάτι που μπορείτε να το διαπιστώσετε.

Διαπιστώνω σε αναρτήσεις, ότι θα χαλάσει ο σχεδιασμός ένας προς έναν, απέναντι στον παραγωγό και τον επαγγελματία, αν αυτοί οι μικροπαραγωγοί που έχουν τεράστιο πρόβλημα στον Νομό Αττικής -και θα σας το διαπιστώσω έμπρακτα- αλλάξουν την άδειά τους σε ένα μερίδιο παραγωγών, με μικρές καλλιέργειες, με μικρά στρέμματα στην οικογένειά τους και πάνε σε επαγγελματίες. Πώς θα αλλάξει η ισότητα ένας προς έναν, εφόσον, αυτή τη στιγμή, δεν υπάρχει ισότητα; Υπάρχουν 3.000 επαγγελματίες και 5.000 παραγωγοί, που σημαίνει, ότι αυτά που γράφονται είναι ανακρίβειες και δεν υπάρχει αλήθεια.

Θα σας μιλήσω για το κομμάτι της μεταβίβασης, το οποίο έχει πάρει τεράστια έκταση, ενώ ακούγονται πράγματα, που για εμένα, δεν είναι οι αλήθειες, για το κομμάτι της από παραγωγό σε επαγγελματία. Όταν, αυτή τη στιγμή, εγώ ως Στουραΐτης, ως Πρόεδρος Ομοσπονδίας και Πρόεδρος Σωματείου, συμμετέχω στις λαϊκές αγορές σαράντα χρόνια, έχω μία έκταση 10 στρέμματα και καλλιεργώ αυτή τη στιγμή. Από την ώρα που θα φυτέψω την καλλιέργειά μου, για να πάρω την παραγωγή, θα περάσουν το καλοκαίρι δυόμισι με τρεις μήνες και τον χειμώνα τέσσερις μήνες και όταν τελειώσω την παραγωγή μου, για να ξαναπάρω παραγωγή, θα περάσουν άλλοι τέσσερις μήνες. Αυτούς τους τέσσερις μήνες, την οικογένειά μου και τα παιδιά μου πώς θα τα ταΐσω; Θα αναγκαστώ να βρω πέντε πράγματα δεξιά και αριστερά, για να ταΐσω την οικογένειά μου με οποιονδήποτε τρόπο.

Είναι καλύτερα αυτούς τους μικροπαραγωγούς που έχουν πέντε και δέκα στρέμματα, να τους βοηθήσουμε να πάρουν μία επαγγελματική άδεια και να μην κάνουν παραβατικότητα και να πηγαίνουν ν’ αγοράζουν και να μην πληρώνουν και τον ΦΠΑ, να κόβουν, δηλαδή, τιμολόγιο στο κράτος και να φοροδιαφεύγουν, να τους αφήσουμε, λοιπόν, όπως είναι, ή να τους δώσουμε μία επαγγελματική άδεια, να τους νομιμοποιήσουμε και να μην συνεχίσουν αυτό που κάνουν; Αυτό το κάνουν, επειδή δεν έχουν τα απαιτούμενα στρέμματα. Δεν είμαστε η επαρχία με τα 200 και 400 στρέμματα. Είμαστε ο Νομός Αττικής, που αυτή τη στιγμή από τον Σταυρό έως το Λαύριο, το Λεκανοπέδιο έχει «πήξει» και το γνωρίζετε. Πηγαίνεις να ενοικιάσεις ένα χωράφι ένα στρέμμα, για να «ανεβάσεις» τα στρέμματά σου, για να μην φθάσεις στο σημείο να πας να αγοράσεις πράγματα και σου ζητάει 1.000 ευρώ τον μήνα νοίκι. Ποιος θα πάει να το κάνει αυτό;

 Αυτά, κυρίες και κύριοι, τα έχω εξηγήσει όλα στον Υπουργό και του είπα, ότι υπάρχει, αυτή τη στιγμή, σοβαρό πρόβλημα με τους μικροπαραγωγούς, οι οποίοι έχουν μικρές εκτάσεις και θα πρέπει να βοηθηθούν. Δεν μιλάω για τους παραγωγούς, οι οποίοι έχουν 100 και 200 στρέμματα στην επαρχία. Έχουμε τρομερό πρόβλημα στην Αττική. Έχω 90 λαϊκές, 87 στην εμβέλειά μου, από το Λαύριο έως τη Σαλαμίνα. Έχω περάσει το 90% των λαϊκών αγορών, το τελευταίο τρίμηνο, με το προσχέδιο νόμου. Οι πιο πολλοί παραγωγοί εκλιπαρούν, αυτή τη στιγμή, να γίνει αυτό και να σωθούν. Να φύγουν, δηλαδή, απ’ αυτό που κάνουν, γιατί δεν μπορούν να κάνουν διαφορετικά.

Θα σας πω και κάτι άλλο, στα ίσια και καθαρά. Είναι προαιρετικό, όποιος θέλει το κάνει. Εγώ, ως Στουραΐτης, ως Πρόεδρος της Ομοσπονδίας, έχω δικαίωμα, όταν ο νόμος δίνει σε κάποιον πωλητή μου, προαιρετικά, να αποφασίσει αυτός για την τύχη του, για την οικογένειά του και για τα παιδιά του, να του απαγορεύσω να το κάνει; Αυτά θα πάμε να κάνουμε το 2021; Όχι κύριοι, όπου υπάρχει το πρόβλημα θα πρέπει να το κοιτάξουμε με ευλάβεια και να το διορθώσουμε. Τίποτα παραπάνω.

Επίσης, θα πω και ένα πολύ μεγάλο ευχαριστώ στον Υπουργό, γιατί εμένα προσωπικά με το Διοικητικό μου Συμβούλιο και τους οκτώ Προέδρους των Σωματείων που έχω, μάς δέχθηκε, ανά πάσα ώρα και στιγμή, στο γραφείο του. Έκανα αίτηση στη γραμματεία για να τον συναντήσω, όπως έκαναν όλες οι Ομοσπονδίες, και πέρασαν όλοι από το γραφείο του, για να λέγεται και η αλήθεια.

Αυτά ήθελα να σας πω. Προσωπικά, για μένα το νομοσχέδιο είναι στον σωστό δρόμο, εφόσον μπορέσουμε και διορθώσουμε το νομικό πλαίσιο.

Σας ευχαριστώ πολύ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Τον λόγο έχει ο κ. Δερετζής.

**ΑΓΓΕΛΟΣ ΔΕΡΕΤΖΗΣ (Πρόεδρος της Ομοσπονδίας Επαγγελματιών Παραγωγών Μακεδονίας-Θεσσαλίας-Θράκης)**: Καλημέρα σας και ευχαριστώ πολύ για την πρόσκληση. Είμαι ο Πρόεδρος της Ομοσπονδίας Μακεδονίας - Θεσσαλίας - Θράκης.

Κατ’ αρχήν, να πω ότι συμφωνούμε με τις προτάσεις της κυρίας Πατουλίδου και του κ. Πασβαντίδη. Από την πρώτη στιγμή, που έχει ανακοινωθεί το νομοσχέδιο, έχουμε πει για την ύπαρξη των νομικών προσώπων. Ουδέποτε μας άκουσε ο Υπουργός πάνω σε αυτό. Πάντα μας έλεγε «δεν μπορώ, δεν γίνεται». Το ένα είναι αυτό. Δεν μπορείς να χτίζεις ένα σπίτι από επάνω προς τα κάτω. Πάντα λέγαμε, ότι για να στηριχθεί αυτό το νομοσχέδιο, πρέπει να υπάρξει η ίδρυση των νομικών προσώπων και να είναι ενιαίο το νομικό πλαίσιο, ανά Περιφέρεια, σε όλη τη χώρα και όχι μόνο για τη Θεσσαλονίκη και την Αθήνα. Δεν πρέπει να ξεχωρίζουμε Θεσσαλονίκη, Αθήνα, επαρχία. Να είμαι ξεκάθαρος σε αυτό.

Δεύτερον, σε ότι αφορά στο να γίνουν επαγγελματίες οι παραγωγοί, νομίζουμε ότι είναι λάθος, καθώς θα αλλάξει η ισορροπία. Παίζονται πολιτικά «παιχνίδια» και δεν θα μπω σε αυτή τη διαδικασία. Δεν θέλω να πω τίποτα άλλο. Εάν δεν μπορείς ως Υπουργείο Ανάπτυξης να κάνεις ελέγχους, τότε τι Υπουργός είσαι; Δεν μπορώ να καταλάβω, ποιο είναι το νόημα. Θα πας, δηλαδή, να επιβραβεύσεις αυτούς που λένε, ότι δεν είναι οι γνήσιοι παραγωγοί και ότι αγοράζουν προϊόντα; Αυτό θέλει να κάνει ο Υπουργός; Νομίζω ότι η δουλειά του Υπουργείου Ανάπτυξης είναι να βγει και να κάνει ελέγχους κι εάν χρειάζεται να επιβάλει πρόστιμα, να το κάνει.

Τρίτον, έχουμε περάσει όλη αυτή την κρίση. Επαγγελματίες και παραγωγοί, μετά από δέκα χρόνια μνημονίων, αδυνατούν να έχουν φορολογική και ασφαλιστική ενημερότητα. Στην προηγούμενη Κυβέρνηση, ο Συνήγορος του Πολίτη είχε βγάλει μία απόφαση που έλεγε, ότι δεν πρέπει να υπάρχει στην ανανέωση των αδειών η φορολογική και ασφαλιστική ενημερότητα. Τώρα χιλιάδες παραγωγοί και χιλιάδες επαγγελματίες θα χάσουν τη θέση τους και την άδειά τους. Είναι κρίμα.

Τέταρτον, σχετικά με το ηλεκτρονικό σύστημα και όλα αυτά που θα πρέπει να στέλνουμε, κάθε πρωί, μέχρι τις 08.00. Αυτό δεν είναι εφικτό. Μία ημέρα έβρεχε από τις 04.00 και μέχρι τη 13.00 που φύγαμε, δεν κάναμε ούτε 5€. Θα κάθομαι εγώ σε έναν υπολογιστή ή σε ένα τηλέφωνο να στέλνω δέκα είδη κάθε μέρα ή δεκαπέντε κάποιος που είναι παραγωγός; Δεν είναι εφικτό αυτό. Δεν είμαστε, ούτε σε ένα γραφείο να στέλνουμε e-mail, ούτε θα δει η γιαγιά, ότι σε εκείνη τη λαϊκή το αγγούρι έχει 0,10€, οπότε θα φύγει από την Ηλιούπολη, για να πάει στον Πειραιά για να πάρει ένα αγγούρι. Δεν είναι εφικτό αυτό, ειδικά για τις λαϊκές αγορές.

Πέμπτον, μέχρι τώρα, ενενήντα δύο χρόνια, έρχονταν οι παραγωγοί με μία απλή αίτηση. Εάν είχαν τα χωράφια, έβγαζαν την άδεια και τα δικαιολογητικά στον Δήμο τους και έρχονταν στην κάθε Περιφέρεια και έκαναν αίτηση, για να πάρουν μία - δύο θέσεις. Αυτό σταματάει. Όταν σταματάει αυτό, κάποιος που έχει έτοιμη τη σοδειά του, θα περιμένει να του πεις «θα βγάλω προκήρυξη σε ένα, δυο, ή τρεις μήνες;» Είναι, πρακτικά, αδύνατο. Στην Ελλάδα ζούμε. Αυτά είχα να πω. Δεν θέλω να πω κάτι άλλο. Σας ευχαριστώ πολύ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής)**: Τον λόγο έχει ο κ. Κωτσόπουλος.

**ΓΡΗΓΟΡΗΣ ΚΩΤΣΟΠΟΥΛΟΣ (Νομικός Σύμβουλος της Γενικής Συνομοσπονδίας Παραγωγών Επαγγελματιών και Βιομηχανικών Ειδών Λαϊκών Αγορών Ελλάδος)**: Κύριε Πρόεδρε, σας ευχαριστώ πολύ.

Καταρχήν, να επισημάνω, ότι η άποψη της Συνομοσπονδίας είναι ότι το νομοσχέδιο κινείται σε μία διαφορετική κατεύθυνση. Ξεκινώντας, όμως, ανάποδα, θα σας πω το εξής. Οι εξουσιοδοτικές διατάξεις του νομοσχεδίου δίνουν, ουσιαστικά, την αρμοδιότητα στον κάθε Υπουργό να καθορίζει από τα πιο απλά πράγματα, έως τα πιο σύνθετα. Αυτό σημαίνει, πρακτικά, ότι είναι το πρώτο νομοσχέδιο που έχουμε στα χέρια μας που δεν έχει καταγεγραμμένα τα πωλούμενα είδη, με τα οποία θα μπορεί να πηγαίνει στις λαϊκές αγορές ένας παραγωγός-πωλητής. Αυτό είναι το ένα ζήτημα.

Ταυτοχρόνως, βέβαια, οι εξουσιοδοτικές διατάξεις δίνουν τέτοιες υπερεξουσίες στον κ. Υπουργό, ώστε να εισάγεται και ο θεσμός της προσκόμισης της φορολογικής και ασφαλιστικής ενημερότητας για την ανανέωση της άδειας. Μάλιστα, υπάρχει ένα άρθρο, το άρθρο 21, στην παρ.6, που λέει, ότι θα πρέπει τα στοιχεία, σε σχέση με τη φορολογική και την ασφαλιστική ενημερότητα, να είναι πάντα επικαιροποιημένα και διαθέσιμα. Αυτό σημαίνει, λοιπόν, ότι μπορεί να έρθει ο φορέας λειτουργίας των λαϊκών αγορών και να ζητήσει από έναν παραγωγό ή από έναν επαγγελματία πωλητή να προσκομίσει ασφαλιστική και φορολογική ενημερότητα σε διπλό χρόνο, την ίδια στιγμή, που, όπως σας είπε ο κ. Δερετζής προηγουμένως, το 2018, ο Συνήγορος του Πολίτη έχει γνωμοδοτήσει, ότι με αυτόν τον τρόπο εισάγεται διακριτική μεταχείριση της συγκεκριμένης επαγγελματικής κατηγορίας. Αυτό είναι ένα πάρα πολύ μεγάλο ζήτημα.

Αυτό που θα πρέπει, επίσης, να εξετάσετε είναι, ότι θα πρέπει να υπάρχει….(κακή σύνδεση). Δεν είναι δυνατόν να εξαρτώνται οι παραγωγοί από μία προκήρυξη, η οποία πηγαίνει σε χρόνο άπαξ ετησίως. Ακόμη και τέσσερις φορές τον χρόνο που το κάνατε, κύριε Υπουργέ, δεν μπορεί με αυτόν τον τρόπο ο παραγωγός να διασφαλίσει οτιδήποτε κατευθύνει την παραγωγή του προς πώληση. Ακόμη και με την αλλαγή για τις πωλούμενες ποσότητες, που είναι το 50% των συνολικών ρευστών ποσοτήτων στο ΟΣΔΕ, είναι ένα πάρα πολύ μεγάλο νούμερο. Ταυτόχρονα, είναι ένα νούμερο που θα πρέπει να εξαρτηθεί, ουσιαστικά, από έναν μέσο όρο. Αν θέλετε να το κάνετε έτσι, για να υπάρχει μία διασφάλιση, θα πρέπει να εξαρτηθεί από έναν μέσο όρο προηγούμενων ετών. Δεν μπορεί να είναι από μία χρονιά και μόνο.

Σημαντικό ζήτημα, κύριε Πρόεδρε και κύριε Υπουργέ, είναι και ο φορέας λειτουργίας των λαϊκών αγορών. Αντιλαμβάνομαι ότι υπάρχει μία γενικότερη δυστοκία στην τροποποίηση του ν.3852/10, του περίφημου «Καλλικράτη» που ορίζει τα θέματα λειτουργίας ανωνύμων εταιρειών από τους ΟΤΑ. Θα σας πω, όμως, ότι ο ίδιος νόμος, ο συγκεκριμένος που προβλέπει και τις αναπτυξιακές εταιρείες, έχει τροποποιηθεί, μόλις, το 2020 και πλέον, μιλάει για αναπτυξιακούς οργανισμούς ΟΤΑ.

Μάλιστα, για να δώσω μία ακόμη μεγαλύτερη διάσταση, ο νόμος που ψηφίστηκε το 2020 έχει τροποποιηθεί άλλες δύο φορές, μία το 2020 και μία το 2021. Οι αναπτυξιακοί οργανισμοί των ΟΤΑ πρακτικά σήμερα, είναι αδύνατο να διοικήσουν, να αποτελέσουν φορέα λειτουργίας των λαϊκών αγορών. Είναι αδύνατο, αναπτυξιακές εταιρείες, οι οποίες έχουν συγκεκριμένο και προσδιορισμένο σκοπό από τον ίδιο τον νόμο, να λειτουργήσουν ως φορείς εποπτείας και ελέγχου των λαϊκών αγορών. Θα μπορούσατε, πάρα πολύ απλά, να κάνετε μία τροποποίηση στον ν.4555/2018, με τον οποίο δόθηκε στις Περιφέρειες το δικαίωμα να έχουν νομικά πρόσωπα που ασχολούνται με την ενέργεια και τον τουρισμό και να προσθέσετε εκεί ένα νομικό πρόσωπο, το οποίο θα μπορεί να λειτουργεί, ουσιαστικά, τις λαϊκές αγορές.

Άκουσα, προηγουμένως, τον κ. Πασβαντίδη, που περιέγραφε με τα μελανότερα χρώματα την κατάσταση που επικρατεί στη Διεύθυνση Λαϊκών Αγορών στην Αττική. Να του πω, ότι το ίδιο, ακριβώς, συμβαίνει στη Θεσσαλονίκη, αλλά, τελικά, κανένας δεν θα πρέπει να ανησυχεί, διότι στην Έκθεση του Λογιστηρίου του Κράτους, που συνοδεύει το συγκεκριμένο σχέδιο νόμου, λέει στο τέλος, ότι θα προκληθεί ωφέλεια στον Κρατικό Προϋπολογισμό, διότι όλοι οι εργαζόμενοι στη Διεύθυνση Λαϊκών Αγορών δεν θα υπάρχουν. Άρα, δεν θα υπάρχει και το έξοδο.

 Θέλω να μείνω σε ένα ακόμη ζήτημα που είναι οι εξοντωτικές ποινές, οι οποίες οδηγούν, ουσιαστικά, ακόμη και στην απώλεια θέσεων. Είναι αδιανόητο -το γράφετε στο νομοσχέδιά σας- για δύο αποδείξεις φορολογικές που δεν θα εκδοθούν, ασχέτως ποσού, ο πωλητής, είτε επαγγελματίας, είτε παραγωγός, να χάνει τη θέση του και ταυτόχρονα, να του επιβάλλεται, ως ποινή, ότι για δεκαπέντε ημέρες δεν θα μπορεί να συμμετέχει σε καμία άλλη προκήρυξη, η οποία προκήρυξη, όμως, μπορεί να βγει μετά από έναν χρόνο. Άρα, λοιπόν, αυτός ο άνθρωπος δεν έχει τιμωρηθεί για δεκαπέντε ημέρες μόνο. Μπορεί να έχει τιμωρηθεί για έναν ολόκληρο χρόνο. Και όλα αυτά για δύο αποδείξεις, οι οποίες μπορεί να αφορούν, στην κυριολεξία, δύο αγγουράκια που θα κάνουν 0,50 λεπτά ή 1 ευρώ.

Αντιλαμβάνεστε, ότι θα πρέπει να υπάρξει μία συνάφεια για λόγους ισότητας και ισονομίας, απέναντι στον φορολογικό τρόπο, με τον οποίο αντιμετωπίζονται ανάλογες παραβάσεις από τους υπόλοιπους επαγγελματίες του στεγασμένου εμπορίου.

Ταυτόχρονα, θέλω να σας πω το εξής. Για πρώτη φορά, το περάσατε στο τελευταίο σχέδιο, προβλέπεται, ουσιαστικά, η χρηματοδότηση από τους ίδιους τους παραγωγούς και τους επαγγελματίες πωλητές του Ολοκληρωμένου Πληροφοριακού Συστήματος, αλλά μόνο για τους παραγωγούς και επαγγελματίες της Θεσσαλονίκης και της Αττικής, για τους οποίους ένα ποσοστό θα παρακρατηθεί και θα κατευθύνεται για τη λειτουργία του συγκεκριμένου συστήματος. Αφήνοντας, κατά μέρος, το γεγονός, ότι το συγκεκριμένο σύστημα έχει έναν πολύ καλό ρόλο, αλλά ειδικά, σε ότι αφορά στα σουπερμάρκετ και γενικά τους μεγαλέμπορους, δεν θα έχει κανέναν, απολύτως, ρόλο στη λαϊκή αγορά, διότι το μόνο πράγμα που θα κάνετε, είναι να προσθέσετε «βάρος», στην παρούσα φάση, σε έναν άνθρωπο που παλεύει μόνος του να στήσει τον πάγκο του. Σας το είπε προηγουμένως, πιο περιγραφικά, ο κ. Δερετζής.

Ταυτόχρονα, θέλω να σας επισημάνω και το εξής. Έχετε μέσα στο σχέδιο νόμου, ότι αν κάποιος απουσιάσει από τη λαϊκή αγορά για τριάντα ημέρες συνολικά, όπως λέτε, τότε, αυτόματα, χάνει την άδεια του. Θέλω να σας θέσω υπόψιν, αν και το γνωρίζετε πολύ καλά, ότι υπάρχουν πωλητές που ασχολούνται με τα βιομηχανικά είδη, στους οποίους δίνετε -και ορθά- το δικαίωμα να συμμετέχουν στα διάφορα πανηγύρια. Αυτοί οι άνθρωποι, λοιπόν, για να πάνε σε ένα πανηγύρι, δεν θα πηγαίνουν στη λαϊκή αγορά. Άρα, λοιπόν, θα γράφουν ημέρες απουσίας. Άρα, λοιπόν, ως αποτέλεσμα και τηρώντας το γράμμα του νόμου, όπως εσείς το έχετε περιγράψει, αυτοί οι άνθρωποι θα χάνουν τις άδειες τους.

Θεωρώ σημαντικό, ότι οι λαϊκές αγορές θα πρέπει να λειτουργούν, με έναν τέτοιο τρόπο, ώστε να διευκολύνεται, αφενός μεν, η εύκολη πρόσβαση του καταναλωτή σε φθηνά και ποιοτικά προϊόντα και αφετέρου, να μπορεί να υπάρχει ένας έλεγχος τιμών. Ο έλεγχος, όμως, γενικότερα της λειτουργίας, είναι ζήτημα του κράτους και δεν είναι ζήτημα των διοικούμενων να το κάνουν. Θα πρέπει, λοιπόν, αυτοί οι ελεγκτικοί μηχανισμοί, γι’ αυτό και ζητείται ο φορέας λειτουργίας, να είναι ένα νομικό πρόσωπο αυτοτελές, όπως είπαν οι περισσότεροι από τους συνομιλητές σας, το οποίο να απολαμβάνει αυτή τη διοικητική αυτοτέλεια, για να μπορεί να ασκεί το έργο που του πρέπει.

Σας ευχαριστώ πολύ, δεν έχω να προσθέσω κάτι άλλο.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Τον λόγο έχει ο κ. Χατζίρης.

**ΠΕΤΡΟΣ ΧΑΤΖΙΡΗΣ (Πρόεδρος της Πανελλαδικής Επαγγελματικής Ένωσης Υπαίθριων και Πλανόδιων Μικροπωλητών και Λιανεμπόρων):** Καλημέρα, κύριε Πρόεδρε, κύριε Υπουργέ, κύριοι Βουλευτές, σας ευχαριστώ πάρα πολύ για την πρόσκληση.

Βλέποντας το σχέδιο νόμου, θα θέλαμε ως Ένωση να επισημάνουμε πέντε σημεία. Το πρώτο είναι, ότι όλα τα άρθρα που αφορούν στο υπαίθριο εμπόριο σε θρησκευτικές εμποροπανηγύρεις και σε χριστουγεννιάτικες αγορές, να ισχύσουν από την 1η του χρόνου. Αυτό, διότι, εκ των πραγμάτων, το νομοσχέδιο θα βγει, περίπου, την 1η Νοεμβρίου και μας μένουν σαράντα πέντε ημέρες, ουσιαστικά, μέχρι την έναρξη της τελευταίας θρησκευτικής εμποροπανήγυρης και της χριστουγεννιάτικης αγοράς. Αν, λοιπόν, ο νόμος ισχύσει από 1η Νοεμβρίου, θα υπάρξει χρονική πίεση στους Δήμους, με αποτέλεσμα να μην δημιουργηθούν οι εμποροπανηγύρεις και οι χριστουγεννιάτικες αγορές.

Το δεύτερο σημείο, είναι στο άρθρο 36, στην παρ.2. Αναφέρει ότι οι πασχαλινές αγορές θα ισχύουν, όπως ισχύουν και σήμερα, δέκα ημέρες. Οι δέκα ημέρες, κύριε Υπουργέ, κύριοι Βουλευτές, είναι πάρα πολύ λίγες για πασχαλινή αγορά, διότι δεν καλύπτουν την εβδομάδα του Μεγάλου Λαζάρου και καλύπτουν μόνο την εβδομάδα του Πάσχα, δηλαδή, τη Μεγάλη Εβδομάδα. Είναι λίγες και θα θέλαμε τουλάχιστον να είναι είκοσι συναπτές ημέρες οι πασχαλινές υπαίθριες αγορές, διότι ο κλάδος μας έρχεται σε εκείνο το σημείο, μετά από τρεις μήνες ανεργίας. Δηλαδή, τα τελευταία πανηγύρια είναι τον Δεκέμβρη και κάποια που υπάρχουν στο μεσοδιάστημα του τριμήνου, τετραμήνου που έρχεται το Πάσχα. Αυτό έχει ως αποτέλεσμα να είμαστε οικονομικά εξουθενωμένοι και θα θέλαμε να μπορέσουμε να έχουμε περισσότερες μέρες στην πασχαλινή αγορά.

Σχετικά με το άρθρο 36, στην παρ.3, οι χριστουγεννιάτικες αγορές σήμερα στην Ελλάδα ισχύουν για είκοσι συναπτές ημέρες. Όντως, καλύπτουν την εβδομάδα των Χριστουγέννων, της Πρωτοχρονιάς και των Φώτων. Όμως, δεν έχουν καμία συνάφεια με τις υπαίθριες χριστουγεννιάτικες αγορές που υπάρχουν στην Ευρώπη. Στη Γαλλία, στο Champs-Élysées, η χριστουγεννιάτικη υπαίθρια αγορά διαρκεί πενήντα πέντε ημέρες. Στη Βιέννη, που είναι μπροστά στο παλάτι, διαρκεί σαράντα πέντε ημέρες. Λοιπόν, δεν βλέπω τον λόγο, γιατί οι χριστουγεννιάτικες αγορές και οι πασχαλινές αγορές, να μην είναι περισσότερες ημέρες. Δεν κοστίζουν κάτι στο κράτος. Ίσα ίσα δημιουργούν έσοδα, διότι οι πωλητές που θα δραστηριοποιηθούν, κόβουν αποδείξεις, προσφέρουν ΦΠΑ, γίνεται τζίρος στην αγορά.

Το άρθρο 37, στην παρ.1β, αφορά τους επαγγελματίες πωλητές που δραστηριοποιούνται σε λαϊκές αγορές, είτε είναι παραγωγοί, είτε είναι επαγγελματίες, οι οποίοι θα δραστηριοποιούνται στις θρησκευτικές εμποροπανηγύρεις, μόνο, εφόσον έχουν τέσσερις ημέρες εργασίας. Αυτό είναι αποτρεπτικό, διότι αν κάποιος είναι στη λαϊκή αγορά τέσσερις μέρες, ήταν έξι ημέρες, δεν θα μπορέσει να έχει καμία συμμετοχή. Την ίδια στιγμή, όσοι είναι βιοτέχνες, όσοι είναι εισαγωγείς, όσοι είναι χονδρέμποροι, όσοι είναι έμποροι, έχουν δικαίωμα να έρχονται, κατά 75% μέσα στις θρησκευτικές εμποροπανηγύρεις και ας έχουν τριακόσιες ημέρες εργασίας τον χρόνο. Δηλαδή, έξι ημέρες εργασίας την εβδομάδα. Για ποιον λόγο γίνεται αυτό στους επαγγελματίες πωλητές και παραγωγούς των λαϊκών αγορών, να έχουν τέσσερις ημέρες; Δηλαδή, για να έρθει ένας υπαίθριος λιανέμπορος στο πανηγύρι, θα πρέπει να έχει διακόσιες ημέρες εργασίας, όταν ο καταστηματάρχης ή ο χονδρέμπορος ή ο βιοτέχνης ή ο ταβερνιάρης θα έχουν έξι μέρες εργασίας; Για ποιον λόγο; Αυτό θα είναι αποτρεπτικό και έτσι κανένας δεν θα μπορέσει να το κάνει και θα βγει εκτός πανηγυριού.

Από την άλλη πλευρά, αν κάποιος πει, ότι εγώ για να μπορέσω να κάνω μία εκποίηση στα πανηγύρια που πηγαίνω μερικές φορές τον χρόνο, θα πρέπει να μειώσω ημέρες, η Περιφέρεια θα χάσει χρήματα και θα μειωθούν και τα έσοδα στην Περιφέρεια. Θεωρούμε, κύριε Υπουργέ, ότι το σημείο με τις τέσσερις ημέρες θα πρέπει να απαλειφθεί, όπως ίσχυε και στον προηγούμενο νόμο, διότι είναι αποτρεπτικό. Είναι πολύ σημαντικό αυτό, θα σας το αναλύσει πιστεύω, ο κ. Μουλιάτος.

Στο άρθρο 37, στην παρ. β΄, που μιλάει για συμμετοχή του 10% των επαγγελματιών πωλητών και παραγωγών στις θρησκευτικές εμποροπανηγύρεις. Κύριε Υπουργέ, με τον προηγούμενο νόμο ίσχυε το 20%. Το 20% ήταν ένα ποσοστό που δεν δημιουργούσε πρόβλημα πουθενά, γιατί σε κάποιες περιπτώσεις ερχόταν ένα 5%, σε άλλες περιπτώσεις, όμως, ερχόταν το 20%. Όταν θα το αφήσετε 10% που βρίσκεται στο σχέδιο νόμου, θα έχουμε πάρα πολλούς πωλητές, που δεν θα μπορούν να συμμετάσχουν, διότι δεν θα εξυπηρετήσει κάτι. Προβλήματα θα δημιουργήσει. Μέχρι σήμερα, το 20%, όπως ισχύει, δεν έχει κανένα πρόβλημα.

Αυτές είναι οι επισημάνσεις που έχουμε να κάνουμε για το σχέδιο νόμου. Αν μας καλύψετε σε αυτά, εμείς δεν έχουμε κάποιο άλλο πρόβλημα. Επιμένω ξανά, ότι οι τέσσερις ημέρες πρέπει να αφαιρεθούν και να επανέλθουν οι έξι μέρες κανονικά, όπως ήταν ελεύθερα, για να μπορούν όλοι οι επαγγελματίες πωλητές των λαϊκών αγορών και οι παραγωγοί να έρχονται στις θρησκευτικές εμποροπανηγύρεις.

Ευχαριστώ πολύ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής)**: Τον λόγο έχει ο κ. Γεωργιάδης.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων)**: Κύριε Πρόεδρε, θα το κάνουμε έξι ημέρες, αν συμφωνούν και τα άλλα Κόμματα. Εμείς είχαμε βάλει τις τέσσερις ημέρες, ως μια ιδέα, ότι μπορεί και να πας σε πανηγύρια, οπότε να ξεπερνάς το εξαήμερο και να δουλεύεις επτά ημέρες. Αυτός ήταν ο λόγος που είχαμε βάλει τις τέσσερις ημέρες. Εάν, όμως, ο κλάδος σας ζητάει τις έξι ημέρες και συμφωνούν και τα άλλα Κόμματα της Αντιπολίτευσης, εγώ δεν έχω αντίρρηση να το κάνω έξι ημέρες. Δεν έχω κάποιον άλλο λόγο.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής)**: Τον λόγο έχει ο κ. Χατζίρης.

**ΠΕΤΡΟΣ ΧΑΤΖΙΡΗΣ (Πρόεδρος της Πανελλαδικής Επαγγελματικής Ένωσης Υπαίθριων και Πλανόδιων Μικροπωλητών και Λιανεμπόρων)**: (Ομιλεί μη ακουόμενος).

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ(Υπουργός Ανάπτυξης και Επενδύσεων)**: Θα το θέσω στα Κόμματα στην κατ’ άρθρον συζήτηση και αν συμφωνούν, θα το κάνουμε έξι ημέρες.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Τον λόγο έχει ο κ.Μπουλέκος.

**ΙΩΑΝΝΗΣ ΜΠΟΥΛΕΚΟΣ (Εκπρόσωπος του Συλλόγου Βιοτεχνών, Οικοτεχνών και Παραγωγών που συμμετέχουν στις Αγορές Καταναλωτών):** Ευχαριστώ πολύ.

Καταρχήν, πρέπει να ξεκαθαρίσουμε ποιοι είμαστε. Είμαστε παραγωγοί, οικοτέχνες, μεταποιητές και βιοτέχνες που συμμετέχουμε στις θεσμοθετημένες αγορές προϊόντων, σύμφωνα με τη νομοθεσία για το υπαίθριο εμπόριο και ειδικότερα με το άρθρο 37 του ν.4497/17. Στις αγορές αυτές «χτίζουμε», για πολλά χρόνια, μία άμεση σχέση με τους καταναλωτές, οι οποίοι μπορούν να βρουν μεγάλη ποικιλία προϊόντων σε χαμηλές τιμές, αποφεύγοντας τους μεσάζοντες που εκμεταλλεύονται τον κόπο των παραγωγών και τους καταναλωτές.

Να θυμίσουμε, όμως, και προς το Υπουργείο, αλλά και στους υπόλοιπους στο ελληνικό Κοινοβούλιο, πως η δράση μας δεν ξεκινά το 2017, όταν θεσμοθετήθηκαν οι αγορές καταναλωτών, αλλά από το 2012 και την αρχή της οικονομικής κρίσης, όταν σε συνεργασία με πολίτες συστήσαμε κατά τόπο αγορές χωρίς μεσάζοντες, ενισχύοντας ένα μεγάλο κίνημα αλληλεγγύης στη πλειοψηφία των Δήμων της χώρας και στηρίζοντας με τεράστιες ποσότητες τροφίμων τα κοινωνικά παντοπωλεία των Δήμων, τα συσσίτια των εκκλησιών και δομές αλληλεγγύης, που δημιουργήθηκαν, για να αντιμετωπίσουν την οικονομική ανέχεια της ελληνικής κοινωνίας που επέφεραν τα μνημόνια.

Επιπλέον, από την ταραχή του lockdown και των μέτρων κοινωνικής αποστασιοποίησης, οι μοναδικές αγορές οι οποίες έκλεισαν ήταν οι δικές μας, του άρθρου 37. Παράλληλα, έχουμε ζητήσει διαδοχικά ραντεβού και εγώ προσωπικά, αλλά και τα υπόλοιπα μέλη του Διοικητικού Συμβουλίου από τον κ. Υπουργό και τον προηγούμενο Γενικό Γραμματέα, να κουβεντιάσουμε, δια ζώσης, για τα προβλήματα που απασχολούν τις αγορές του άρθρου 37. Όμως, αυτό, ακόμη και σήμερα δεν έχει καταστεί εφικτό.

Ερχόμενοι, όμως, σήμερα στο σημερινό νομοσχέδιο που συζητάμε και πηγαίνοντας στο άρθρο με τις καταργούμενες διατάξεις του νομοσχεδίου, βλέπουμε ότι οι αγορές οι δικές μας, οι του άρθρου 37, καταργούνται, χωρίς καμία διαβούλευση, χωρίς καμία κουβέντα, χωρίς κανέναν λόγο. Δεν μπορούμε να καταλάβουμε ακόμη και σήμερα για ποιον λόγο οι αγορές του άρθρου 37, οι αγορές των καταναλωτών, καταργούνται και με ποιο σκεπτικό. Είναι το δεύτερο συνεχιζόμενο φαινόμενο και βλέπουμε να αντιμετωπιζόμαστε ως πολίτες δεύτερης κατηγορίας.

Θέλω να τονίσω, ότι είμαστε οι πρώτοι, γιατί έχουν ακουστεί διάφορα ότι υπάρχουν ζητήματα παρανομίας, ως σύλλογος και ως φορέας που ζητάμε να παρακολουθούμε τη λειτουργεία των αγορών. Είμαστε όλοι παραγωγοί, βιοτέχνες και μεταποιητές, οι οποίοι έχουμε αδειοδοτηθεί από το ελληνικό κράτος. Άρα, δεν παρανομούμε, δεν λειτουργούμε έτσι και ζητούμε τη συνέχιση των αγορών μας.

Επιπλέον, ζητάμε από το Υπουργείο να επαναφέρει στο συγκεκριμένο νομοσχέδιο τις διατάξεις των αγορών καταναλωτών και να ξεκινήσει ένας μεγάλος διάλογος για την καλύτερη λειτουργία αυτών, αν θεωρεί το Υπουργείο, ότι υπάρχουν ζητήματα και προβλήματα.

Παράλληλα, από το υφιστάμενο νομοσχέδιο, ζητούμε στο άρθρο 42, για τις ειδικές θεματικές αγορές, αν επιλέγει το Υπουργείο να καταργήσει τις αγορές καταναλωτών, να φύγει η εξαίρεση των Περιφερειών Αττικής και Κεντρικής Μακεδονίας, ώστε να μπορέσουμε να λειτουργήσουμε πάνω στο πλαίσιο των ειδικών θεματικών αγορών.

Θέλω να τονίσω, πως οι παραγωγοί από τις συγκεκριμένες αγορές, ήταν οι μόνοι παραγωγοί, οι οποίοι εξαιρέθηκαν ακόμη και από τα μέτρα ενίσχυσης από το lockdown. Οι πιο πολλοί δεν έχουμε πάρει ούτε ένα ευρώ, ούτε ως επιστρεπτέα, ούτε ως μέτρα ενίσχυσης. Φαινόταν οι επιχειρήσεις μας, ότι δεν έκλεισαν ποτέ, ενώ η αγοραστική μας δυνατότητα, η επικοινωνία με τους καταναλωτές, είχε εξαλειφθεί.

Επίσης, μπορώ να σας δώσω και ένα παράδειγμα. Υπάρχουν πολλές επιχειρήσεις, οι οποίες ξεκίνησαν από οικογενειακές και ατομικές το 2012 και σήμερα έχουν γίνει με δυνατότητα ακόμη και εξαγωγών συγκεκριμένων τροφίμων. Ας μην πω για μελισσοκόμους, για μεταποιητές, για οικογένειες, οι οποίες κάνουν ακόμη και εξαγωγές, που «πάτησαν στα πόδια τους» και δυνάμωσαν μέσα από αυτή τη διαδικασία.

Γι’ αυτό σήμερα, ζητάμε από το ελληνικό Κοινοβούλιο να αφήσει τη λειτουργία των αγορών, το άρθρο 37 ως έχει, και να ξεκινήσει ένας, επιπλέον, διάλογος με την ελληνική Κυβέρνηση και το ελληνικό Κοινοβούλιο, για το αν θεωρούμε, ότι χρήζει βελτίωσης το άρθρο 37, αλλά με διάλογο. Όχι επειδή δεν μπορούμε να κόψουμε κάτι, να το καταργούμε.

Επίσης, εμείς είμαστε οι πρώτοι που ζητάμε τον έλεγχο από τον κ. Υπουργό και από την ελληνική Πολιτεία και από τις Περιφέρειες και από τους Δήμους. Είμαστε αγορές οι οποίες είναι αδειοδοτημένες από Δήμους. Άρα, παρακαλούμε άμεσα, να επανέλθει η λειτουργία των αγορών του άρθρου 37 για τις αγορές καταναλωτών. Ευχαριστώ πολύ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Τον λόγο έχει ο κ. Τομαρόπουλος.

**ΣΤΕΦΑΝΟΣ ΤΟΜΑΡΟΠΟΥΛΟΣ (Πρόεδρος της Ομοσπονδίας Επαγγελματιών Ηλείας):** Ευχαριστώ πολύ, κύριε Πρόεδρε.

Πριν ξεκινήσω, να πω, ότι ο Υπουργός, όντως, έχει δει όλους τους φορείς επανειλημμένα. Θα ενημερώσω τη Βουλή, λοιπόν, σήμερα, ότι στην Πελοπόννησο, δηλαδή, Δυτική Ελλάδα και Περιφέρεια Πελοποννήσου, κανονισμοί λειτουργίας δεν υπάρχουν. Εκτός της Πάτρας, όλες οι λαϊκές λειτουργούν χωρίς κανονιστικό πλαίσιο. Άλλες λειτουργούν με τον κανονισμό του 2014, ενώ σε άλλες, όπως στο Αίγιο, έχει να γίνει κανονισμός είκοσι και πλέον χρόνια. Υπάρχει μία ανεξέλεγκτη κατάσταση. Τα δε ημερήσια τέλη είναι στην Καλαμάτα 20 ευρώ την ημέρα, στο Ναύπλιο 30 ευρώ την ημέρα και 12 ευρώ στον Πύργο. Επιπλέον, υπάρχουν δύο ανώνυμες εταιρίες, οι οποίες λειτουργούν στην Καλαμάτα και στον Πύργο, πριν από το 2009- 2010, οπότε άλλαξε ο ν.3852, έγιναν ανώνυμες εταιρείες και λειτουργούν λαϊκές αγορές. Έχει γίνει μεγάλος ντόρος γι’ αυτό το θέμα.

Μπαίνω, λοιπόν, στα τρία βασικά θέματα που έχουν ακουστεί, ήδη. Εγώ συμφωνώ, απόλυτα, με τον Γρηγόρη Κωτσόπουλο, τον Νομικό Σύμβουλο της Συνομοσπονδίας. Επιπρόσθετα, κύριε Υπουργέ, επισημαίνω τρία πράγματα. Στο άρθρο 23, για την κάλυψη πάσης φύσεως λειτουργικών αναγκών, πρέπει να συμπληρωθεί ότι πρέπει να αναρτώνται στη Διαύγεια, ώστε να αποφύγουμε τα ανεξέλεγκτα ημερήσια τέλη που οι Δήμοι καθορίζουν και κερδοσκοπούν. Δηλαδή, να συμπληρωθεί, ότι πρέπει να αναρτώνται στη Διαύγεια κάθε έτος, ώστε οι Δήμοι να μην μπορούν να κερδοσκοπούν.

Στο άρθρο 25, παρ.4αβ΄, για τη χωροθέτηση θέσεων παραγωγών, επαγγελματιών και βιομηχανικών ειδών, ανά κατηγορία προϊόντων, πρέπει να συμπληρωθεί, να είναι στον ίδιο χώρο, την ίδια ημέρα, γιατί παρατηρείται το εξής στην Πελοπόννησο.

Να γίνεται άλλη μέρα η λαϊκή παραγωγών, άλλη ημέρα των βιομηχανικών ειδών και αυτή η κατάσταση έρχεται και στον Βόλο και σε άλλες περιοχές. Άρα, πρέπει να συμπληρωθεί οπωσδήποτε να είναι την ίδια μέρα στον ίδιο χώρο και οι παραγωγοί και οι επαγγελματίες και τα βιομηχανικά είδη.

Στο άρθρο 66, στις μεταβατικές διατάξεις, στην παρ.2β΄. Οι υφιστάμενοι κάτοχοι αδειών πωλητών διατηρούν τις θέσεις λέει μέσα το σχέδιο νόμου. Να συμπληρωθεί να διατηρούν τις επαγγελματικές άδειες και τις θέσεις στις λαϊκές αγορές που δραστηριοποιούνται, σύμφωνα με τα στοιχεία τους για πέντε έτη. Δηλαδή, να μπει στη διάταξη το «επαγγελματικές άδειες μαζί με τις θέσεις».

Επίσης, για τη βελτίωση θέσης και χορήγησης, υπάρχει πενταμελής επιτροπή, όπου εκεί βάζετε να συμμετέχουν παραγωγοί και επαγγελματίες. Καλό θα είναι, επειδή πολλές φορές βλέπουμε να υπάρχει κάποια διαπλοκή, δηλαδή, να φτιάχνονται σωματεία με είκοσι άτομα, καλό θα είναι να μπει, «σύμφωνα με το πρωτόκολλο ψηφισάντων της τελευταίας εκλογής», ώστε αυτός που θα είναι στην πενταμελή επιτροπή να εκπροσωπεί το σύνολο των βιομηχανικών και των παραγωγικών ειδών.

Από κει και πέρα, σε ότι αφορά στο θέμα της φορολογικής και ασφαλιστικής ενημερότητας. Το 2009, επί Νέας Δημοκρατίας και Υφυπουργού Ανάπτυξης του κ. Γιώργου Βλάχου, πέρασε η διάταξη φορολογικής και ασφαλιστικής ενημερότητας για την ανανέωση επαγγελματικών αδειών. Μέχρι και το 2020, όλες, ανεξαιρέτως, οι κυβερνήσεις, επειδή υπήρχε τεράστιο θέμα με τις φορολογικές και ασφαλιστικές ενημερότητες, έδιναν παράταση. Ήρθε, στη συνέχεια, ο Συνήγορος του Πολίτη και το 2018 με τον ν.4852 βγήκε η φορολογική και ασφαλιστική ενημερότητα. Είναι ένα δυσβάστακτο μέτρο και μέσω της συμπληρωματικής διάταξης στην πανδημία, δημιουργεί τεράστιο πρόβλημα εάν μπει αυτή η διάταξη. Βεβαίως, καλύπτεται από την πενταετή με τις μεταβατικές διατάξεις.

Ίσως, η Ελλάδα αργότερα πάει καλύτερα, αλλά στην παρούσα φάση, δεν μπορεί να γίνει αυτό. Επιπλέον, υπάρχει αυτό που ανέφερε και ο κ. Κωτσόπουλος, στο άρθρο 21, δηλαδή, οποτεδήποτε με τις εξουσιοδοτικές διατάξεις, φοβόμαστε -δεν το πιστεύουμε, αλλά το θέτω στο τραπέζι- ότι μπορεί, ανά πάσα στιγμή, εν ευθέτω χρόνω, να μας ζητηθεί μία τέτοια διαδικασία. Αν δείτε μέσα στις πενταμελείς επιτροπές, που λέτε για βελτίωση και χορήγηση, υπάρχει ένας όρος που λέει, «οφείλει να είναι ενήμερος. Προηγείται ασφαλιστικά, για να μπορεί να γίνει βελτίωση και χορήγηση θέσης». Σας λέω, λοιπόν, ότι όλες οι θέσεις εδώ στην Πελοπόννησο, δεν έχουν διοικητικές πράξεις, με την έννοια, ότι δεν υπάρχει κανονισμός λειτουργίας και όλες είναι στον «αέρα».

Γι’ αυτό λέω και επισημαίνω, ότι είχατε βάλει στο δεύτερο προσχέδιο που είχαμε δει, ότι οι φορείς λειτουργίας, για πρώτη φορά, -και συγχαρητήρια γι’ αυτό που προβλέψατε- οι αν δεν κάνουν κανονισμό, θα εμπίπτουν στις διατάξεις του προστίμου των 50.000 ή των 100.000, αν αφορά σε πάνω από 10.000. Αυτό, όμως, το έχετε αφαιρέσει. Καλό θα είναι, μέχρι να φτιαχτεί το πληροφοριακό σύστημα, που λέτε ότι σε τρεις μήνες πρέπει να το κάνουν, θα πρέπει να υπόκεινται στις κυρώσεις, αν δεν κάνουν κανονισμό. Δηλαδή, να συμπληρώσετε, όπως ήταν στο προηγούμενο προσχέδιο, ότι θα υπόκεινται σε κυρώσεις, γιατί, αλλιώς, δεν θα το κάνουν.

Ολοκληρώνοντας, θέλω να πω το εξής. Οι μεταβατικές διατάξεις, αυτή τη στιγμή, δημιουργούν μία αβεβαιότητα και μία ανασφάλεια δικαίου. Ξέρετε γιατί; Αυτή τη στιγμή, εμείς δεν γνωρίζουμε τι είδη θα πουλάμε, τους όρους και τις προϋποθέσεις. Δηλαδή, η φιλοσοφία όλου του νομοσχεδίου έγκειται στη διαδικασία. Για παράδειγμα, υπήρχαν τα παράλληλα εισοδήματα, με τα οποία εμείς διαφωνούμε ριζικά. Δηλαδή, αν κάποιος μπορεί και έχει δύο καταστήματα ή τέσσερα καταστήματα, εγώ που έχω έναν πάγκο λαϊκής έξι μέτρων, θα μπορέσω να ανταγωνιστώ αυτούς τους ανθρώπους; Δεν γίνεται. Ούτως ή άλλως, θα με αναγκάσουν να φύγω, αν δεν εργάζομαι. Άρα, θέλω να πω με λίγα λόγια, ότι εδώ θα έπρεπε να είναι πιο προσδιορισμένοι οι όροι και οι προϋποθέσεις των μεταβατικών διατάξεων, ώστε κι εμείς να μην ζούμε σε μία αβεβαιότητα και ανασφάλεια, για το τι μπορεί να μας συμβεί το επόμενο διάστημα.

Από κει και πέρα, επαναλαμβάνω, ότι σε ότι αφορά στο ημερήσιο δικαίωμα, ότι αν δεν μπορεί να βγει στη Διαύγεια, θα έπρεπε να μπει ένα πλαφόν. Δεν μπορεί, δηλαδή, πέντε εκατομμύρια άνθρωποι να έχουν πέντε ή έξι ευρώ την ημέρα και εγώ να έχω είκοσι και τριάντα. Εάν έρθετε στην Περιφέρεια θα το δείτε. Πρέπει να υπάρχει ενιαίο πλαίσιο λειτουργίας λαϊκών αγορών. Αυτό, λοιπόν, κύριε Υπουργέ, δεν υφίσταται. Θα πρέπει να υπάρχει ασφαλιστική δικλίδα, ότι σε αυτό το νομοσχέδιο, όποιο κι αν είναι αυτό, θα πρέπει να υπάρχει έλεγχος.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Τον λόγο έχει η κυρία Συγγενιώτου.

**ΜΑΡΓΑΡΙΤΑ ΣΥΓΓΕΝΙΩΤΟΥ (Οργανωτική Γραμματέας της Πανελλήνιας Ομοσπονδίας Θεάματος Ακροάματος):** Ευχαριστώ, κύριε Πρόεδρε.

Σήμερα, θα τοποθετηθώ στη βάση του άρθρου 69, που αφορά στις υπαίθριες εκδηλώσεις και συγκεκριμένα στην αδειοδότηση των εκδηλώσεων αυτών. Μέσα στα δικαιολογητικά της αδειοδότησης, αναφέρεται ότι χρειάζεται βεβαίωση από μηχανικό ηλεκτρολόγο ανώτατης εκπαίδευσης. Πρόκειται για ένα προεδρικό διάταγμα του 2005, το οποίο ενσωματώνεται, αυτή τη στιγμή, στη νομοθεσία. Θα σας εξηγήσω αργότερα, τι συμβαίνει με αυτό.

Τι ίσχυε μέχρι στιγμής; Μέχρι στιγμής, υπάρχει ένα όριο, μία διαβάθμιση κιλοβάτ, που ανάλογα με πόσα πρόκειται να χρησιμοποιήσει η συναυλία, έχουμε και κλιμακωτά πόσο αυξάνονται οι απαιτήσεις για τις προϋποθέσεις του ηλεκτρολόγου. Δηλαδή, όταν γίνει μία κράτηση στο Terra Vibe πρέπει να είναι ανώτατης εκπαίδευσης, αλλά όταν είναι μία ομάδα παιδικού θεάτρου σε μία πλατεία, για να κάνει μία συναυλία με δύο ηχεία, δεν χρειάζεται να είναι ανώτατης εκπαίδευσης. Μπορεί να είναι τεχνολογικής, ακόμη και τεχνικής σχολής, με τη κατάλληλη προϋπηρεσία.

Αυτό εξυπηρετούσε δυο πράγματα. Το πρώτο είναι, ότι δεν είχαμε αρκετούς τεχνικούς τριτοβάθμιας εκπαίδευσης, για να κάνουν αυτή τη δουλειά.

Δεύτερον, σε πολλές περιπτώσεις, εξαιρετικές σχολές τεχνικών θεάτρου και ζωντανών θεαμάτων, προέρχονταν από τεχνικές και τεχνολογικές σχολές, επειδή έχουμε αυτό το κλασικό θέμα στο πολιτισμό με τη διαβάθμιση στις σπουδές μας κ.λπ..

Αυτό, λοιπόν, τώρα, έρχεται να το αλλάξει η Κυβέρνηση και να ζητήσει για όλους τους τεχνικούς, αποκλειστικά, απόφοιτους ΑΕΙ. Δεν είναι, βέβαια, ακριβώς απόφοιτοι ΑΕΙ, γιατί ξέρετε πολύ καλά, ότι με την εξίσωση των Κολεγίων και των επαγγελματικών τους προσόντων, πλέον, και ο απόφοιτος Κολεγίου θεωρείται Ανώτατης Εκπαίδευσης. Δηλαδή, θα έχουμε το παράδοξο, ένας χθεσινός απόφοιτος ενός Κολεγίου να μπορεί να υπογράψει και να μην μπορεί να υπογράψει ένας τεχνολογικής εκπαίδευσης, ο οποίος έχει είκοσι χρόνια προϋπηρεσία και μπορεί με μία ματιά να δει, ακριβώς, τι πρόβλημα υπάρχει σε μία εγκατάσταση.

Αυτό, όπως καταλαβαίνετε, θα φέρει μεγάλη αναστάτωση στον χώρο σε δύο επίπεδα. Πρώτον, οι μικροί παραγωγοί δεν θα μπορούν να αντέξουν το κόστος ενός έξτρα εργαζόμενου και μάλιστα Ανώτερης Εκπαίδευσης. Το δεύτερο είναι ο κλάδος μας και οι εργαζόμενοί του. Όπως ξέρετε ο κλάδος του Πολιτισμού είναι αυτός που έχει πληγεί περισσότερο απ’ όλους τους παραγωγικούς κλάδους από την πανδημία. Προσπαθούμε να βγούμε στην αγορά εργασίας, προσπαθούμε να επανεκκινήσουμε τον Πολιτισμό και σε αυτή τη συγκυρία έρχεται αυτό το άρθρο εναρμονίσουμε, το οποίο, πραγματικά, θα μας «κόψει τα χέρια», γιατί δεν είναι δυνατόν να λειτουργήσει η αγορά με αυτή τη «βίαιη» μεταφορά.

Από πού προέρχεται αυτή η μεταβολή; Ήταν ένα προεδρικό διάταγμα του 2005, το οποίο καταργήθηκε ελάχιστους μήνες μετά. Οι υπόλοιπες διατάξεις του διατάγματος, που αφορούσαν πάλι τις λαϊκές αγορές της χώρας, μπήκαν σε νόμο, εκτός από αυτή που συζητώ εδώ. Προφανώς, κατάλαβαν και τότε, ότι θα έχουμε πολύ μεγάλο πρόβλημα στην αγορά. Έρχεται, λοιπόν, αυτό το νομοσχέδιο -και δεν αναφέρεται αυτό στο προεδρικό διάταγμα του 2005, κάτι, βέβαια, που δεν θα είχε καμία διαφορά για εμάς- και το ενσωματώνει νομοθετικά. Ένα αποτυχημένο, δηλαδή, προεδρικό διάταγμα του 2005 έρχεται να ενσωματωθεί νομοθετικά.

Εμείς ως Ομοσπονδία, είμαστε οι πρώτοι, που θέλουμε πολύ καλό πλαίσιο υγείας και ασφάλειας, γιατί αυτό, όπως καταλαβαίνεται, δεν αφορά μόνο τους εργαζόμενους, αλλά αφορά και το κοινό. Δεν θέλουμε εμείς, όταν θα γίνεται μία παράσταση, τα κοινό να σκέφτεται αν θα έρθει για τα ηλεκτρολογικά. Όμως, εάν πραγματικά, η Κυβέρνηση θέλει να φτιάξει ένα πολύ καλό πλαίσιο, πρώτον, θα πρέπει να διαβουλευτεί μαζί μας. Δεύτερον, εμείς έχουμε, όπως και όλα τα πρωτοβάθμια σωματεία που απασχολούν τέτοιους εργαζόμενους, πλήρη πλαίσια, γιατί μας ενδιαφέρει πάρα πολύ η ασφάλεια και η εργασία. Μας ενδιαφέρει, δηλαδή, μία πολύ σοβαρή διαβούλευση.

Εμείς, λοιπόν, ζητάμε να αποσυρθεί το συγκεκριμένο πράγμα, να γίνει μία διαβούλευση με τους κοινωνικούς εταίρους, με όλους τους εμπλεκόμενους που ξέρουν τη δουλειά, ώστε να φτιάξουμε ένα πολύ καλό πλαίσιο, γιατί, απλώς, η μεταβολή στο να υπογράφουν μόνο οι απόφοιτοι Κολεγίων και ΑΕΙ και κανένας άλλος, αυτό δεν λύνει κανένα πρόβλημα, δεν προσφέρει καμία ασφάλεια και σίγουρα δεν κάνει αυτό που θεωρεί και λέει ότι κάνει. Σας ευχαριστώ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):**

Στο σημείο αυτό έγινε η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Ανδριανός Ιωάννης, Αραμπατζή Φωτεινή, Βασιλειάδης Βασίλειος, Βλάχος Γεώργιος, Βολουδάκης Μανούσος–Κωνσταντίνος, Γιόγιακας Βασίλειος, Γκίκας Στέφανος, Θεοχάρης Θεοχάρης (Χάρης), Καιρίδης Δημήτριος, Καρασμάνης Γεώργιος, Κέλλας Χρήστος, Κεφαλογιάννη Όλγα, Κόλλιας Κωνσταντίνος, Λεονταρίδης Θεόφιλος, Μπουκώρος Χρήστος, Μπουτσικάκης Χριστόφορος–Εμμανουήλ, Ράπτη Ελένη, Σενετάκης Μάξιμος, Σιμόπουλος Ευστράτιος (Στράτος), Σταμενίτης Διονύσιος, Ταραντίλης Χρήστος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Χειμάρας Θεμιστοκλής (Θέμης), Αποστόλου Ευάγγελος, Αραχωβίτης Σταύρος, Αυλωνίτης Αλέξανδρος–Χρήστος, Γιαννούλης Χρήστος, Καφαντάρη Χαρούλα (Χαρά), Μαμουλάκης Χαράλαμπος (Χάρης), Μιχαηλίδης Ανδρέας, Νοτοπούλου Αικατερίνη (Κατερίνα), Παππάς Νικόλαος, Πέρκα Θεοπίστη (Πέτη), Σαντορινιός Νεκτάριος, Τελιγιορίδου Ολυμπία, Τσακαλώτος Ευκλείδης, Χαρίτσης Αλέξανδρος (Αλέξης), Αρβανιτίδης Γεώργιος, Γκόκας Χρήστος, Πάνας Απόστολος, Πουλάς Ανδρέας, Συντυχάκης Εμμανουήλ, Αβδελάς Απόστολος, Μπούμπας Κωνσταντίνος Αρσένης Κρίτων – Ηλίας και Λογιάδης Γεώργιος.

Τον λόγο έχει ο κ. Μακρίδης.

**ΒΑΣΙΛΕΙΟΣ ΜΑΚΡΙΔΗΣ (Πρόεδρος της Ομοσπονδίας Συλλόγων Παραγωγών Λαϊκών Αγορών Κεντρικής και Δυτικής Μακεδονίας, Θεσσαλίας και Θράκης):** Ευχαριστώ πολύ, κύριε Πρόεδρε.

Ευχαριστώ πολύ και ευχαριστώ για την πρόσκληση και τον κ. Υπουργό.

Τα τελευταία χρόνια, κάθε δύο-τρία χρόνια, νομοθετούμε και νέο σχέδιο νόμου. Κατά την άποψή μου, αυτό δεν είναι και ότι καλύτερο. Θα έπρεπε, λοιπόν, να έχουμε ένα ισχυρό θεσμικό πλαίσιο, σταθερό, έτσι ώστε πάντα να γνωρίζουν όλοι οι πωλητές ποια είναι τα μέτρα και πως μπορούν να ανταποκριθούν.

Εν τοιαύτη περίπτωση, υπάρχει ένα καινούριο σχέδιο νόμου, για το οποίο και εγώ προσωπικά έχω πει, ουκ ολίγες φορές, ότι έχω κάποιες αντιρρήσεις. Για να το διευκρινίσουμε επ’ ακριβώς, αναφέρω, κατ’ άρθρο, τα εξής. Όπως έχουν πει και οι προλαλήσαντες, το άρθρο 26, σε ότι αφορά στα νομικά πρόσωπα, δυστυχώς, έτσι όπως είναι αναγραφόμενο, θα οδηγήσει σε μία επιβαρυντική εικόνα των λαϊκών αγορών. Δυστυχώς, δεν θα μπορέσουμε εύκολα να βρούμε ποια είναι αυτά τα νομικά πρόσωπα, πως θα συσταθούν, ποιοι θα είναι οι φορείς που θα συμμετέχουν σε αυτό, γιατί ουδείς ανέφερε, ποιοι θα είναι οι φορείς. Μέχρι και σήμερα, υπήρχαν συγκεκριμένα άρθρα στα προηγούμενα νομοσχέδια, είτε ο ν.4497, είτε ο ν.4264, για να μην πάω και προγενέστερα, μιας και σε όλα αυτά συμμετείχα, όπου ήταν αποφασιστικού χαρακτήρα και που εμπεριείχαν διοικητικά συμβούλια και σαφώς να υπήρχαν οι εκπρόσωποι των Ομοσπονδιών.

Το συγκεκριμένο, σε ότι αφορά στα νομικά πρόσωπα, θα πρέπει, κύριε Υπουργέ, να το ξαναδείτε, γιατί, δυστυχώς, δεν θα βρούμε άκρη, με το ποιοι θα είναι αυτοί που θα διοικούν τις λαϊκές.

Σε ότι αφορά στο άρθρο 66. Ερχόμαστε σε αυτό το άρθρο και στην «πέτρα του σκανδάλου», για εμένα, στην παρ. 8. Κύριε Υπουργέ, όπως σας έχω τονίσει, κατ’ επανάληψη, και όπως προσωπικά εσείς ο ίδιος μου είπατε, σας λέω, ότι σε αυτό το συγκεκριμένο άρθρο αυτή η συγκεκριμένη παράγραφος θα πρέπει να απαλειφθεί. Θα πρέπει να φύγει, γιατί δεν είναι, αυτό που λέμε, το αίσθημα δικαίου. Δεν μπορεί να θέλουμε να μετατρέψουμε τους παραγωγούς σε επαγγελματίες, για τον οποιονδήποτε λόγο, που δεν θα ήθελα εδώ σήμερα να τα αναλύσω.

Θα πω μόνο ένα παράδειγμα. Ας υποθέσουμε, λοιπόν, ότι έχουμε μία λαϊκή αγορά, η οποία εμπεριέχει 100 παραγωγούς και 100 επαγγελματίες. Δηλαδή, στο σύνολό τους είναι 200 οι θέσεις και πάνε όλοι οι παραγωγοί να μετατρέψουν την άδειά τους σε επαγγελματική. Θέλω να μου πείτε, αν αυτή η αγορά θα λέγεται ξανά λαϊκή αγορά ή κάτι άλλο; Κατά την προσωπική μου άποψη, θα λέγεται εμπορική αγορά. Άρα, ουδεμία σχέση έχει με τον λόγο, για τον οποίο έχουν γίνει οι λαϊκές αγορές. Ποιον, δηλαδή; Να βρίσκονται οι παραγωγοί και να συμπληρώνονται οι θέσεις με επαγγελματίες γης και θάλασσας και βιομηχανικών ειδών.

Συμπερασματικά, χωρίς να πω κάτι περισσότερο, όπως καλά μου το είπατε, σας ζητάω την απαλοιφή του συγκεκριμένου άρθρου, έτσι ώστε να μην διαταράξουμε τις λαϊκές αγορές στην υφιστάμενη μορφή που υπάρχουν σήμερα.

Τρίτον, στα άρθρα 11 και 13, εμπεριέχεται ότι οι παραγωγοί θα πηγαίνουν με προκήρυξη. Κύριε Υπουργέ, και το ξέρετε πολύ καλά και σας το έχουμε πει, κατ’ επανάληψη, ο παραγωγός εφόσον πληροί όλες τις προϋποθέσεις του νόμου, θα πρέπει να προσέρχεται απρόσκοπτα στις λαϊκές αγορές. Το τονίζω ξανά, στις λαϊκές αγορές, γιατί εκεί πρέπει να βρίσκεται ο παραγωγός, πρέπει να πουλάει φθηνά και ποιοτικά προϊόντα, πρέπει να πέφτει ο πληθωρισμός και εν τοιαύτη περιπτώσει, να ικανοποιούνται και οι καταναλωτές, οι οποίοι τη σήμερον ημέρα, στα δυσβάσταχτα οικονομικά χρόνια, είναι μία όαση γι’ αυτούς.

Εμείς, λοιπόν, επιμένουμε και λέμε, ότι οι παραγωγοί, εφόσον πληρούν όλες αυτές τις προϋποθέσεις, να προσέρχονται στις λαϊκές αγορές.

Στο άρθρο 17, υπάρχει μία ποσόστωση, για το πως και για ποιον λόγο πρέπει να πωλούν οι παραγωγοί στις λαϊκές αγορές. Έως και σήμερα, κανένας νόμος δεν προέβλεπε, ότι έπρεπε να πωλείται, είτε το 40%, είτε το 50%, είτε το 60%, είτε το 70% της παραγωγής, βάση του ΟΣΔΕ. Εμείς, κύριε Υπουργέ, επαναλαμβάνουμε ότι δεν πρέπει να υπάρχει αυτό το ποσοστό και να διακινούνται τα αγροτικά προϊόντα, όπως διακινούνται ως σήμερα. Δηλαδή, με υπεύθυνη δήλωση του παραγωγού, με το ΟΣΔΕ του και να είναι επαγγελματίας αγρότης. Το βασικό έγγραφο, για να αποδεικνύει κάποιος ότι είναι επαγγελματίας αγρότης, είναι τα εισοδήματά του να είναι, άνω του 51%, -αυτό ορίζει και η φορολογία- έτσι ώστε να έρχεται απρόσκοπτα στις λαϊκές αγορές. Απλά πράγματα, δηλαδή, τα οποία διαταράσσονται με ποσοστά, είτε 50%, είτε 60%, είτε 70%.

Στο άρθρο 56, που αφορά στην πλατφόρμα e-καταναλωτής. Εγώ θα πω επιγραμματικά, ότι όλοι αυτοί οι άνθρωποι που βρίσκονται στις λαϊκές αγορές, να είστε σίγουρος, κύριε Υπουργέ, ότι δεν είναι μιας φοβερής μόρφωσης. Δηλαδή, υπάρχουν άνθρωποι που δεν έχουν ακόμη smart phone κινητό τηλέφωνο. Εν τοιαύτη περιπτώσει, για να μην δικαιολογηθούμε σε όλα αυτά, θα πούμε ότι είναι άκρως δύσκολο, να στέλνουμε στις 07.00 e-mail, όταν οι καιρικές συνθήκες που επικρατούν στις λαϊκές αγορές είναι ζέστη ή κρύο ή αέρας ή βροχή, ανάλογα την εποχή. Νομίζουμε ότι αυτό θα πρέπει να γίνει κάπως διαφορετικά. Το πώς θα γίνει πρέπει να το βρούμε, ώστε να μην έχουμε αυτή την καθημερινή αποστολής sms.

Αναφορικά με το άρθρο 62, κύριε Υπουργέ, έχουμε πει, κατ’ επανάληψη, ότι τα οποιαδήποτε πρόστιμα θα επιβάλλονται στους πολίτες, δεν πρέπει να είναι πρόστιμα, με τα οποία «παίρνουμε το κεφάλι», αλλά θα πρέπει να είναι για να συμμορφώνουν. Θα πούμε ένα απλό παράδειγμα και το διαβάζω επακριβώς: «μη έκδοση φορολογικής απόδειξης ταμειακής μηχανής για δύο ή περισσότερες φορές εντός του ενός έτους». Τι κάνει αυτό; Λέει «ανακαλεί τη θέση». Δηλαδή, σε αυτόν τον άνθρωπο του λέμε «πήγαινε στην ανεργία». Λέει συγκεκριμένα, ότι ανακαλεί τη θέση δραστηριοποίησής του στο πλανόδιο εμπόριο και απαγορεύει τη συμμετοχή σε διαδικασία χορήγησης θέσεως, κατόπιν προκήρυξης, για δεκαπέντε μέρες».

Γνωρίζω, λοιπόν, κύριε Υπουργέ, ποια πρόστιμα επιβάλλει η ΑΑΔΕ στο στάσιμο εμπόριο. Όμως, αν η ΑΑΔΕ, ο ελεγκτικός μηχανισμός του κράτους, πιάσει σε μία καφετέρια ή σε ένα μπαρ, έως δέκα αποδείξεις να μην έχουν κοπεί, επιβάλλει το πρόστιμο των 250 ευρώ. Άρα, λοιπόν, εδώ έχουμε δύο μέτρα και δύο σταθμά, όπου στη μία περίπτωση «αποκεφαλίζουμε» έναν, ο οποίος δεν έχει δύο αποδείξεις, ενώ στην άλλη, τον αφήνουμε να λειτουργεί κανονικά με μόνο 250 ευρώ. Θεωρώ και πιστεύω, ότι τα πρόστιμα αυτά θα πρέπει να επανεξεταστούν και να μειωθούν, έτσι ώστε να είναι συμμορφωτικού χαρακτήρα και όχι «αποκεφαλισμού».

Στο άρθρο 32, αναφέρεστε και λέτε για πρότυπες λαϊκές αγορές. Θεωρώ, κύριε Υπουργέ, ότι σήμερα έχουμε, ουκ ολίγες, λαϊκές αγορές στη χώρα. Άρα, εκείνο που θα έπρεπε να κάνουμε, θα ήταν να πηγαίναμε και να αναβαθμίζαμε τις υπάρχουσες λαϊκές αγορές ή, για να το πω διαφορετικά, να τις οριοθετούσαμε και να λέγαμε, ότι, ανά περιφέρεια, έχουμε πέντε λαϊκές στον Νομό Καστοριάς, πέντε στον Νομό Έβρου και ούτω καθεξής, ώστε αυτές να τις χρήσουμε «πρότυπες» και ό,τι άλλο χρειάζεται να προστεθεί, έτσι ώστε να είναι αυτό που θέλουμε το επιθυμητό, γιατί είμαστε υπέρ των προτύπων λαϊκών αγορών, αλλά δεν χρήζουν ανάγκης να προσθέσουμε και άλλες λαϊκές αγορές, όπως άκουσα από συνάδελφο, όπου στην Αττική, για παράδειγμα, λειτουργούν 180 λαϊκές αγορές την εβδομάδα. Αναβαθμίζουμε, λοιπόν, τις υπάρχουσες, τις βελτιώνουμε και δίνουμε μία άλλη εικόνα.

Επίσης, στο άρθρο 23, προβλέπεται η συνείσπραξη υπέρ ομοσπονδιών στο 5%. Επειδή, λοιπόν, έχει συσταθεί, κύριε Υπουργέ, η νεοσύστατη Γενική Συνομοσπονδία Λαϊκών Αγορών, πέραν και του 5%, να προβλεφθεί ένα ποσό της τάξεως, κατά την άποψή μας, του 2% για τη Γενική Συνομοσπονδία, όπου είναι και ένα τριτοβάθμιο όργανο.

 Αυτά, λοιπόν, εν κατακλείδι και νομίζω, κύριε Υπουργέ, ότι θα μπορέσετε να εστιάσετε σε αυτές τις παρατηρήσεις που σας έχουμε κάνει.

Σας ευχαριστούμε.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής)**: Τον λόγο έχει η κυρία Μαραγκάκη.

**ΕΛΕΝΗ ΜΑΡΑΓΚΑΚΗ (Πρόεδρος του Σωματείου Επαγγελματιών και Παραγωγών εκτός πόλεως, Μακεδονία):** Καλημέρα και σας ευχαριστώ πάρα πολύ για την πρόσκληση.

Θεωρώ ότι αναφέρθηκαν, σχεδόν, τα πάντα, από τους προηγούμενους ομιλητές. Ίσως, να δώσω και εγώ ένα πρόσημο λίγο πιο ουσιαστικό. Θα ήθελα να αναφερθώ, λοιπόν, στις εξουσιοδοτικές διατάξεις, όπως αναφέρονται στα άρθρα 2 και 3, ότι, δηλαδή, με υπουργική απόφαση θα καθορίζονται βασικές αρχές του νόμου, όπως τα δικαιολογητικά αναθεώρησης, μεταβίβασης στα πωλούμενα είδη και άλλα.

Θεωρώ, λοιπόν, αδιανόητο να καθορίζονται με υπουργική απόφαση βασικές δομές που καθορίζουν το μέλλον και τη δυνατότητα ή μη συνέχισης του επαγγέλματος. Αυτό αντίκειται σε θεμελιώδεις αρχές της ασφάλειας δικαίου των πολιτών και είναι απαραίτητο, αυτά να ορίζονται, σαφέστατα, στον νόμο και να καθορίζονται στη «βάσανο» της Βουλής. Ακόμη, αν θεωρήσουμε, ότι και τις καλύτερες των διαθέσεων έχει, αυτή τη στιγμή, ο Υπουργός, κάποια βασικά κριτήρια που ορίζουν την ύπαρξη ή όχι του επαγγέλματος, πρέπει να αποφασίζονται από την Ολομέλεια της Βουλής και στις υπουργικές αποφάσεις να υπόκεινται μόνο διαδικαστικές λεπτομέρειες, όπως εξάλλου ορίζεται και στο Σύνταγμα.

Δεύτερον, θεωρώ αδιανόητο να ζητείται η ηλεκτρονική καταχώριση από τους πωλητές παραγωγούς και επαγγελματίες, όχι μόνο για τις καιρικές συνθήκες που είναι φοβερές, όπως αυτό αναφέρθηκε, αλλά εφόσον αυτό δεν απαιτείται από τις υπόλοιπες μικρομεσαίες επιχειρήσεις, παρά μόνο σε μεγάλα τραστ, με ετήσιο τζίρο του ύψους των 90 εκατομμυρίων ευρώ.

Είναι αστείο να πιστεύουμε, ότι οι άνθρωποι αυτοί που λειτουργούν στις λαϊκές αγορές, πολλές φορές με πολύ χαμηλά κριτήρια μόρφωσης ή τεχνολογίας, ότι θα μπορούν να καταχωρούν τα δεδομένα, όντας στον δρόμο, χωρίς να αναγκάζονται να καταβάλουν τεράστια ποσά για τη δυναμική τους σε λογιστές, οι οποίοι θα διεκπεραιώνουν τα ισοζύγια που απαιτούνται για τη συγκεκριμένη καταχώρηση. Γι’ αυτό θεωρώ, ότι αυτό δεν θεωρείται απαραίτητο και στις υπόλοιπες μικρομεσαίες επιχειρήσεις.

Σκεπτόμενη, λοιπόν, τις βασικές αρχές ισονομίας και ισότητας, απαραίτητο είναι οι νομοθέτες να αποφασίσουν να καταργήσουν αυτό το μέτρο για τις λαϊκές αγορές, εφόσον δεν προβλέπεται στις υπόλοιπες επιχειρήσεις.

Αδιανόητο θεωρώ, επίσης, ως προς τον τιμωρητικό χαρακτήρα, να τίθεται θέμα απώλειας της άδειας. Σε καμία επαγγελματική δραστηριότητα, όσο γνωρίζω, δεν τίθεται θέμα τιμωρητικής ποινής που να υπόκειται σε απώλεια του επαγγέλματος. Εννοείται ότι πρέπει οι εργαζόμενοι, παντός χώρου και είδους, να τηρούν τις υποχρεώσεις τους, αλλά αυτό δεν σημαίνει, ότι σε μία δημοκρατική χώρα πρέπει να επιτρέπεται ο τιμωρητικός χαρακτήρας να αποτελείται από «τρομοκρατικές» διατάξεις που να υπονομεύουν το δικαίωμα εργασίας, όπως, αυτή τη στιγμή, υπάρχει στο προσχέδιο.

Τέλος, η άποψή μου, όπως και όλων των εργαζομένων, είναι ότι είναι αδύνατον στον επαγγελματικό μας χώρο, που αποτελείται από παραπάνω από 60.000 πωλητές επαγγελματίες και παραγωγούς, που η φύση του εν λόγω επαγγέλματος είναι, συνεχώς, μετακινούμενος, να λειτουργήσει χωρίς επιτροπές που να αποφασίζουν για τα τρέχοντα ζητήματα. Επίσης, αδιανόητο είναι να λείπουν, παντελώς, οι συνδικαλιστές, οι οποίοι, λειτουργώντας στον χώρο καθημερινά, γνωρίζουν τις τρέχουσες ανάγκες.

Θεωρώ, λοιπόν, ότι ο κ. Υπουργός, χωρίς να θεωρηθεί η τοποθέτησή μου υπερβολική, θα αναγκαστεί ο ίδιος από τις συνεχείς οχλήσεις που θα έχει, να αποφασίσει με υπουργική απόφαση την ύπαρξη επιτροπών στη μορφή που σας προτείναμε ή σε οποιαδήποτε άλλη μορφή. Σας ευχαριστώ πολύ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Τον λόγο έχει ο κ. Μόσχος.

**ΠΑΝΤΕΛΗΣ ΜΟΣΧΟΣ (Πρόεδρος της Πανελλαδικής Ομοσπονδίας Συλλόγων Παραγωγών Αγροτικών Προϊόντων, Πωλητών Λαϊκών Αγορών):** Κύριε Πρόεδρε, κύριε Υπουργέ, κύριοι Βουλευτές, κύριοι συνάδελφοι, ευχαριστώ πάρα πολύ για την πρόσκληση.

Θέλω να αναφερθώ πρώτα στην κυρία Αντιπεριφερειάρχη, την Βούλα Πατουλίδου, που είπε, σχεδόν, όλα τα προβλήματα που έχουμε στις λαϊκές αγορές. Να ευχαριστήσω τον κ. Πασβαντίδη, που εκτός από Διευθυντής της Διεύθυνσης ήταν και Πρόεδρος του Οργανισμού Λαϊκών Αγορών πριν από, περίπου, δεκαπέντε χρόνια και ξέρει όλα τα προβλήματα που υπάρχουν. Η τοποθέτησή του στο θέμα του νομικού προσώπου ήταν άριστη και συμφωνούμε, όπως έχουν συμφωνήσει και όλοι οι συνομιλητές προηγουμένως.

Το υπ’ αριθμόν ένα ζήτημα, κύριε Υπουργέ, είναι να ιδρυθεί νομικό πρόσωπο στην Αθήνα και στη Θεσσαλονίκη και μετά στην υπόλοιπη Ελλάδα. Όλες οι λαϊκές της χώρας πρέπει να ανήκουν στις Περιφέρειες και όχι στους Δήμους, όχι γιατί έχουμε κανένα πρόβλημα με τους Δήμους, αλλά γιατί στην Περιφέρεια μπορεί να λειτουργεί το σύστημα καλύτερα σε περιφερειακό επίπεδο.

Δεν θέλω να αναλωθώ περισσότερο, γιατί το είπαν όλοι οι συνομιλητές μας. Εάν δεν δημιουργηθεί νομικό πρόσωπο στις Περιφέρειες όλης της χώρας δεν θα μπορέσουν να λειτουργήσουν οι λαϊκές, θα έρθουν σιγά-σιγά σε αφανισμό και είναι αναγκαίες για όλη τη χώρα.

Κύριε Υπουργέ, εκτός από Πρόεδρος της Πανελλήνιας Ομοσπονδίας Παραγωγών Λαϊκών Αγορών είμαι και Γενικός Γραμματέας της Γενικής Συνομοσπονδίας Παραγωγών και Επαγγελματιών όλης της Ελλάδος. Τα άρθρα 11 και 13, που σταματούν την απρόσκοπτη προσέλευση των παραγωγών στις λαϊκές αγορές και αυτό το βάζετε σε προκήρυξη, νομίζω ότι κάποιοι πρέπει να σας έχουν παραπλανήσει. Σύμβουλοι είναι, εκπρόσωποι είναι; Δεν ξέρω τι είναι. Πάντως, η απρόσκοπτη προσέλευση των παραγωγών, μετά από ενενήντα χρόνια χρόνια «χαλάει» τις λαϊκές αγορές, διαλύει τον κοινωνικό χαρακτήρα τους και δεν θα έχουμε τις τιμές που θέλουμε. Το κυριότερο είναι, ότι οι λαϊκές αγορές θα μετατραπούν σε εμπορικές, με μερικά άρθρα που έχετε παρακάτω και θα τα πούμε, και σιγά-σιγά θα «σβήσουν». Είναι αναγκαίες και για τη χώρα και για την ύπαιθρο, αλλά και για τους καταναλωτές.

Τέτοιες λαϊκές αγορές δεν υπάρχουν σε όλη την Ευρώπη, ούτε σε όλο τον κόσμο, δηλαδή, να έχουν τέτοια απήχηση από τους καταναλωτές. Συναισθηματικά θέλω να το δείτε. Είμαι σαράντα χρόνια στις λαϊκές αγορές, είκοσι πέντε χρόνια Πρόεδρος. Αναλάβαμε ολόκληρες λαϊκές αγορές, όπως παρέλαβε ο Τάσος Παπαδόπουλος με το σχέδιο Ανάν ολόκληρη την Κύπρο και θέλουμε να τις παραδώσουμε ολόκληρες, όχι μισές. Δηλαδή, όχι ο παραγωγός να έρχεται μία φορά τον χρόνο και αν έρχεται και αν μπορεί.

Είναι τέτοια και η φύση των αγροτικών προϊόντων, τα σταφύλια βγαίνουν τον Αύγουστο, οι τομάτες οι κρητικές έρχονται τον Σεπτέμβριο, τα πορτοκάλια έρχονται τον Νοέμβριο, τα μήλα έρχονται τον Οκτώβριο. Είναι διαφορετικοί οι μήνες και δεν θα μπορέσει να λειτουργήσει το σύστημα, ενώ με τη γραφειοκρατία που υπάρχει στην Ελλάδα, που την έχουμε δει τόσα χρόνια, θα δημιουργηθεί τεράστιο πρόβλημα.

Κύριε Υπουργέ, κάνω έκκληση ξανά, γιατί αυτό το ζήτημα, μαζί με τη δημιουργία νομικού προσώπου, είναι από τα κορυφαία ζητήματα του νομοσχεδίου. Θα ήθελα, ακόμη και την τελευταία στιγμή, να το ξαναδείτε, αλλά και να μας ξανασυναντήσετε, ώστε να σας πείσουμε με επιχειρήματα και χωρίς «κορώνες».

Θα ήθελα να αναφερθώ και εγώ στις υπουργικές αποφάσεις που είναι δεκαέξι και είναι πολλές. Πρέπει να είναι πιο σαφής ο νόμος, να γίνει μία προσπάθεια οι υπουργικές αποφάσεις να μειωθούν, όσο το δυνατόν περισσότερο, ώστε να υπάρχει ένας νόμος που να ξέρει ο παραγωγός και ο επαγγελματίας τι συμβαίνει και να μπορεί να το παρακολουθήσει.

Σε ότι αφορά στις ποινές τιμωρητικού χαρακτήρα. Έχουμε ποινές, όπως είπαν και οι συνάδελφοι πριν από εμένα, που οδηγούν σε απώλεια της θέσης. Είναι κάτι καινούργιο στον νόμο δεν υπήρχε αυτό. Δηλαδή, για τρεις αποδείξεις πλήρωνες ένα πρόστιμο, όπως πληρώνουν και τα καταστήματα, το είπε και ο Νομικός Σύμβουλος της Συνομοσπονδίας.

Όμως, τώρα για τρεις αποδείξεις τον χρόνο, να χάνεις τη θέση του και να μην μπορείς να την ξαναπάρεις ποτέ; Χάνεις τη θέση σου, όταν δεν πληρώσεις δύο μήνες το ημερήσιο δικαίωμα, χάνεις τη θέση σου, όταν για τριάντα μέρες λείπεις από τη λαϊκή. Είναι πράγματα που είναι πάρα πολύ δύσκολα και εύκολο να γίνουν τυχαία στον καθένα. Μπορεί σε κάποιον να μην γίνουν ποτέ και μπορεί σε κάποιον, σε μία μέρα, να γίνουν τρία παραπτώματα.

Επίσης, έχουμε το email που πρέπει να στέλνεται, κάθε πρωί, στις 08:00΄από τους παράγωγους και τους επαγγελματίες όλης της χώρα, ανεξαρτήτως από τις καιρικές συνθήκες, με τις ποσότητες και τις τιμές, ώστε να ξέρει ο καταναλωτής. Αυτό είναι πολύ δύσκολο και στα σουπερμάρκετ, που έχουν πάνω από 90 εκατ. τζίρο, και οι οποίοι δυσανασχετούν. Θα πρέπει να πάρουμε όλοι από έναν λογιστή, κάτι που είναι πάρα πολύ δύσκολο.

Όπως είπαν και οι συνάδελφοι, μπορεί να γίνει για τους παραγωγούς και τους επαγγελματίες, μία φόρα τον μήνα ή μία φορά στις δεκαπέντε ημέρες, βάσει των δελτίων αποστολής και να κατοχυρώνονται. Οι τιμές δεν αλλάζουν εύκολα. Εμείς, κάθε ημέρα, πουλάμε μήλα και αχλάδια ένα ευρώ το κιλό από τον Σεπτέμβριο, μέχρι τα Χριστούγεννα. Και αν μπει κάποιος στο σύστημα, που πρέπει να μπει, θα δει ότι δεν υπάρχουν πουθενά επιστροφές. Δηλαδή, το μεσημέρι δεν θα πρέπει να γράψεις τις επιστροφές σου; Είχες πεντακόσια κιλά ή έναν τόνο προϊόντα, έπιασε βροχή και πούλησες πενήντα κιλά, δεν θα πρέπει κάπου να το γράψεις; Υπάρχουν διάφορα ζητήματα που υπάρχει μεγάλο πρόβλημα.

Σχετικά με τις πρότυπες λαϊκές αγορές. Εμείς ως πρότυπες λαϊκές αγορές, θεωρούμε τις, ήδη, υπάρχουσες λαϊκές αγορές, τις οποίες να διαμορφώσουμε και να τις κάνουμε όλες πρότυπες. Δεν θέλουμε να μπουν ούτε άλλα επαγγέλματα μέσα, ούτε να είναι στεγασμένες, ούτε να είναι σε άλλον χώρο. Θέλουμε τις ίδιες λαϊκές αγορές, τόσο της Αττικής, όσο και όλης της χώρας, να τις διαμορφώσουμε με τέτοιο τρόπο, ώστε να είναι πρότυπες και να πάμε όλοι μαζί μπροστά.

Δεν θέλω πω για τα βιομηχανικά είδη, γιατί, όπως είδα, έχετε συμφωνήσει με αυτούς που τους ενδιαφέρει περισσότερο και έχετε πει, ότι θα το δείτε στη Βουλή.

Επίσης, σε σχέση με το ζήτημα της μετατροπής των παραγωγικών αδειών σε επαγγελματικές. Είναι ένα ζήτημα που δημιουργεί θέμα. Σας άκουσα χθες που κάνατε δηλώσεις και είπατε ότι αυτό το κάνατε για φορολογικούς λόγους. Κύριε Υπουργέ, επειδή ασχολούμαστε κάθε μέρα με τα φορολογικά, ένας παραγωγός που αγοράζει, πληρώνει περισσότερο φόρο από έναν παραγωγό που παράγει, γιατί το μεσημέρι με την ταμειακή μηχανή πληρώνει την επιστροφή 13%. Δηλαδή, αν κάποιος πουλήσει προϊόντα πεντακοσίων ευρώ, πρέπει να πληρώσει εξήντα πέντε ευρώ ΦΠΑ. Αν έχει αγοράσει τα πράματα, αφαιρείται ο ΦΠΑ και κάνει συμψηφισμό. Δεν είναι για να γελάτε, κύριε Μουλιάτε. Είναι επιχείρημα και αν έχετε εσείς καλύτερο επιχείρημα να το βάλετε.

Εν τω μεταξύ, υπάρχει ένα μικρό κομμάτι παραγωγών, τώρα με την ενεργειακή κρίση, με το κόστος παραγωγής, κ.λπ., που, πραγματικά, όχι επειδή έχουν λίγα στρέμματα, αλλά δεν μπορούν να βγάλουν παραγωγή. Έχουμε κάνει δέκα προτάσεις μέχρι τώρα. Έχουμε αναφέρει, ότι στη διάταξη που λέει, ότι οι Περιφέρειες πρέπει να δίνουν επαγγελματικές άδειες, ένα 10% να μπορεί να είναι και πρώην παραγωγοί.

Θέλω να αναφερθώ και σε μία πρόταση του κ. Στράτου Σιμοπούλου, του Βουλευτή της Ν.Δ., ο οποίος είναι και Εισηγητής στο νομοσχέδιο. Για να αποφύγουμε όλα αυτά τα φορολογικά και να μην υπάρχει πρόβλημα, μπορούν οι παραγωγοί για να συμπληρώνουν το εισόδημά τους ή για ένα μικρό ποσοστό που δεν υπάρχει και θα το πάρουν από την περιοχή τους, από τα χωριά τους, να μπορούν να το αγοράζουν με όλα τα φορολογικά στοιχεία, με τιμολόγια, κ.λπ. και να είναι νόμιμα και να μην έχουμε φοροδιαφυγή, ώστε να έχουμε καλύτερα αποτέλεσμα για τους καταναλωτές, να έχουμε ανάπτυξη, να έχουμε μεταξύ μας καλύτερες τιμές και να είναι προς όφελος των καταναλωτών και της επαρχίας. Είναι πολύ καλύτερο, οι παραγωγοί σε όλη τη χώρα να κρατήσουν τα χωράφια τους, είτε μικρά, είτε μεγάλα, ώστε να μπορέσουν να πάρουν ένα ποσοστό ακόμα, πάρα να παρατήσουν τα χωράφια και να γίνουν επαγγελματίες. Αυτό εσείς θα το αποφασίσετε.

Θα ήθελα να αναφερθώ ξανά στο θέμα της προκήρυξης των παραγωγικών αδειών. Ο Ελευθέριος Βενιζέλος, πριν από ενενήντα τρία χρόνια, άνοιξε τις λαϊκές αγορές για τους παραγωγούς, ενώ εμείς, μετά από τόσα χρόνια, θέλουμε να τους σταματήσουμε από τη λαϊκή. Μέχρι σήμερα, η Ν.Δ. έχει κάνει δέκα νομοσχέδια και με βάση αυτά τα νομοσχέδια, οι παραγωγοί έρχονταν ελευθέρα σε όλη την επικράτεια στις λαϊκές αγορές.

Σας ευχαριστώ πολύ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Τον λόγο έχει η κυρία Καντεράκη.

**ΑΙΚΑΤΕΡΙΝΗ ΚΑΝΤΕΡΑΚΗ (Γενική Γραμματέας της Πανελλήνιας Ομοσπονδίας Σωματείων):** Θέλουμε, καταρχήν, να ευχαριστήσουμε τον κ. Υπουργό, Άδωνι Γεωργιάδη, διότι με παρέμβασή του, στις 19 Ιουνίου άνοιξε ο κλάδος των εμποροπανηγύρεων.

Σχετικά με το άρθρο 25, παρ.4β΄, ζητάμε να γίνει ένας διαχωρισμός για τις εμποροπανηγύρεις, σε ότι αφορά στο τοπογραφικό, το οποίο προτείνουμε να συμπληρώνεται και να αναρτάται, αφού ολοκληρωθεί η διαδικασία απόδοσης των θέσεων, έτσι ώστε να μπορεί να γίνει σωστά και ο έλεγχος. Εκ των προτέρων, ο Δήμος δεν μπορεί να γνωρίζει τις κενές θέσεις για τους εξής λόγους. Δεν μπορεί να ξέρει ποιοι και πόσοι θα κάνουν αίτηση και ο στόχος του κάθε Δήμου είναι να δώσει όλες τις διαθέσιμες θέσεις, έτσι ώστε να έχει παραπάνω έσοδα. Συνεπώς, δεν μπορεί να προσδιορίσει, εκ των προτέρων, και τα προϊόντα.

Σε ότι αφορά στο άρθρο 36, που μιλάει για τη διάρκεια των πασχαλινών και των χριστουγεννιάτικων αγορών, προτείνουμε για τις πασχαλινές αγορές να διαρκούν, έως δεκαπέντε ημέρες και για τις χριστουγεννιάτικες αγορές να διαρκούν, τουλάχιστον, είκοσι πέντε ημέρες. Όπως όλοι γνωρίζουμε, στην Ευρώπη, που γίνονται αντίστοιχες αγορές, διαρκούν πάνω από τριάντα μέρες. Η αύξηση των ημερών λειτουργίας των παραπάνω αγορών προσφέρουν περισσότερες ημέρες εργασίας στον κλάδο μας, χαρά και ψυχαγωγία στους επισκέπτες και φυσικά περισσότερα έσοδα του κράτους.

Στο άρθρο 38, παρ.β΄, αναφορικά με τις εμποροπανήγυρις, να ορίζεται το μέγιστο επιτρεπτό μήκος της πρόσοψης των πάγκων, ανεξαρτήτως κατηγορίας πωλητών και πωλούμενων ειδών, διότι έτσι περιορίζεται η ανάπτυξη του επιχειρείν. Ο καθένας, ανάλογα με τη δυναμική του και με την εμπορικότητα που έχει αναπτύξει, να μπορεί να επιλέγει τα μέτρα, τα οποία θα ανοίγει και φυσικά να προβλέπονται και στις κανονιστικές των Δήμων.

Το άρθρο 42, που αφορά στις ειδικές θεματικές αγορές, για ποιον λόγο να εξαιρούνται οι Περιφέρειες Αττικής και Κεντρικής Μακεδονίας; Και οι δύο Περιφέρειες, έχουν πολλά να προσφέρουν στην εξωστρέφεια και στην προσέλευση παραθεριστών, επαγγελματιών κ.λπ., όπως, άλλωστε, αναφέρεται στην παρ.4. Η εξαίρεσή τους είναι άνιση, σε σχέση με την υπόλοιπη Ελλάδα. Και οι δύο Περιφέρειες, έχουν περιοχές που χρήζουν ενίσχυσης και προβολής. Τέτοιου είδους αγορές υπάρχουν σε όλες τις μεγάλες πόλεις της Ευρώπης, χωρίς καμία εξαίρεση. Εξάλλου, στις ειδικές θεματικές αγορές, μπορούν να συμμετέχουν και στεγασμένοι έμποροι και δεν θίγεται κανείς από αυτές τις αγορές.

Τέλος, προτείνουμε, ο νέος νόμος που θα ψηφιστεί, να τεθεί σε ισχύ από 1/1/2022, λόγω του ότι το επάγγελμα του υπαίθριου εμπορίου έχει πληγεί περισσότερο από οποιαδήποτε άλλη μορφή. Παρ’ όλο που άνοιξε από τις 19 Ιουνίου και μετά, οι Δήμοι, ο ένας μετά τον άλλο, ακύρωσαν την πλειοψηφία των εμποροπανηγύρεων. Ζητάμε, λοιπόν, να εφαρμοστεί ο νόμος από την 1/1/2022, έτσι ώστε να έχουν το περιθώριο να προσαρμοστούν στα νέα δεδομένα και να μην έχουν άλλες δικαιολογίες, για να ακυρώνουν περαιτέρω διοργανώσεις.

Με την ευκαιρία αυτή, θα ήθελα να απευθυνθώ και στον Γενικό Γραμματέα της ΚΕΔΕ, τον κ. Καφαντάρη, να αφήσουν τις εμποροπανηγύρεις να διεξαχθούν κανονικά. Κάθε ματαίωση εμποροπανήγυρις μάς οδηγεί στην ανεργία.

Ευχαριστούμε πολύ, για άλλη μία φορά, τον κ. Υπουργό για τις ανοιχτές πόρτες που βρήκαμε και για τον τρόπο που αντιμετώπισε τα προβλήματά μας.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Τον λόγο έχει ο κ. Μουλιάτος.

**ΔΗΜΗΤΡΙΟΣ ΜΟΥΛΙΑΤΟΣ (Πρόεδρος της Παναττικής Ομοσπονδίας Σωματείων Επαγγελματιών Λαϊκών Αγορών):** Ευχαριστώ,κύριε Πρόεδρε.

Κύριε Υπουργέ, κυρίες και κύριοι Βουλευτές, θέλω να σας πω ότι δεν μπορώ να απαριθμήσω τις επισκέψεις όλων των φορέων στον Υπουργό. Είναι πρώτη φορά για τον κλάδο μας, το ότι ο Υπουργός μας έχει δεχθεί κάθε εβδομάδα, σχεδόν, όλο τον τελευταίο χρόνο, για να ακούσει στα απόψεις μας.

Η Παναττική Ομοσπονδία, με σειρά εισηγήσεων που έγιναν αποδεκτές από την ηγερία του Υπουργείου Ανάπτυξης, το νομοσχέδιο διορθώνει διαχρονικές «παθογένειες», αποκαθιστά αδικίες και νοικοκυρεύει τις λαϊκές αγορές.

 Το νομοσχέδιο εξασφαλίζει οριστικά τον οριστικό τερματισμό μιας σειράς στρεβλώσεων που ταλανίζουν τις λαϊκές αγορές. Από την αρχή της συνεργασίας μας με την ηγεσία του Υπουργείου Ανάπτυξης και της Περιφέρειας είχαμε θέσει επιτακτικά την αναβάθμιση των λαϊκών αγορών. Σήμερα, πλέον, βρισκόμαστε σε ένα σημείο που οι διεκδικήσεις γίνονται πραγματικότητα.

Ευελπιστούμε, λοιπόν, ότι οι λαϊκές αγορές, σε σύντομο χρονικό διάστημα, θα αλλάξουν μορφή για το καλό της οικονομίας, της αγροτικής παραγωγής και φυσικά της ίδιας της κοινωνίας. Η Ομοσπονδία μας και οι πωλητές των λαϊκών αγορών στηρίζουν σταθερά την ελληνική γεωργία, αλιεία και κτηνοτροφία, με απώτερο σκοπό ένα άμεσα βιώσιμο αγροτικό μοντέλο, προς όφελος των καταναλωτών, των αγροτών και του περιβάλλοντος.

Εδώ είναι το επίμαχο θέμα. Οι φορολογούμενοι επαγγελματίες πωλητές λαϊκών αγορών θέλουμε τους ελέγχους, για να προστατεύουμε και τους καταναλωτές, αλλά και τους εαυτούς μας. Δεν έχουμε να φοβηθούμε, απολύτως, τίποτα. Οι έλεγχοι, που με συνεχείς εισηγήσεις μας προς το αρμόδιο Υπουργείο θεσμοθετούνται με το νομοσχέδιο, προστατεύουν τον θεσμό των λαϊκών αγορών από τους λίγους, από τους ελάχιστους που μπορούν να προκαλέσουν ζημιά στο σύνολο των πωλητών.

Ο νόμος, κύριε Πρόεδρε, κύριε Υπουργέ, θέλει τη νόμιμη προσέλευση των παραγωγών, που δεν υπάρχει μέχρι σήμερα. Εμείς νοιαζόμαστε περισσότερο για τους παραγωγούς. Ξέρετε γιατί; Γιατί και το δικό μας επάγγελμα εξαρτάται από την πρωτογενή παραγωγή και γι’ αυτό θέλουμε να τους «αγκαλιάσουμε», θέλουμε να τους προστατεύσουμε, να τους στηρίξουμε. Αυτό, όμως, δεν γίνεται από κάποιους που έρχονται εδώ και δεν εκφράζουν την άποψη του συνόλου, παρά τις προσωπικές απόψεις. Είδα με έκπληξη, ότι ήρθαν εδώ τόσες Ομοσπονδίες, ανά την επικράτεια, αλλά δεν ήταν μέχρι χθες. Οι Ομοσπονδίες που υπάρχουν, οι σοβαρές Ομοσπονδίες, είναι η δικής μας, η Ομοσπονδία των Παραγωγών της Αττικής, της Θεσσαλονίκης, της Θεσσαλίας και φυσικά το υπόλοιπο Αττικής του κ. Στουραΐτη. Και έρχονται ξαφνικά Ομοσπονδίες, χωρίς καταστατικά, ενώ είδα με έκπληξη και κάποιους φορείς που ήταν ανενημέρωτοι και παραπληροφορημένοι, όπως είναι και κάποιοι Βουλευτές της Αντιπολίτευσης, χωρίς να έχουν ρωτήσει την άποψή μας, έρχονται να κάνουν πολιτική πάνω στις λαϊκές αγορές.

Να ξέρουν, όμως, ότι το σύνολο, η πλειοψηφία του 90% των πωλητών των λαϊκών αγορών θα είναι εναντίον τους, διότι μέχρι σήμερα δεν είχαν ασχοληθεί με τις λαϊκές αγορές σοβαρά και όταν έφτιαξαν και θα πω κατασκευάστηκε αυτός ο περιβόητος νόμος, ο υφιστάμενος νόμος, ο 4497, ουδέποτε η Ομοσπονδία είχε την πολυτέλεια να δει τον τότε Υπουργό. Σήμερα, ο Υπουργός, προς τιμήν του και τον ευχαριστούμε θερμά, δεν έχει προηγούμενο, είναι σε καθημερινή βάση, σε επαφή μαζί μας, για να ρωτάει τις απόψεις μας. Τις επεξεργάζεται και όχι μόνο εκείνος, αλλά και ο Αναπληρωτής Υπουργός, ο κ. Παπαθανάσης, όπως και ο προηγούμενος Γενικός Γραμματέας, ο κ. Σταμπουλίδης έκαναν φοβερή δουλειά, όπως και ο σημερινός Γενικός Γραμματέας, ο κ. Αναγνωστόπουλος, έχουν σκύψει το κεφάλι με όλο το επιτελείο, για να φτιάξουν ένα πολύ καλό νόμο. Σίγουρα, υπάρχουν πολλά άρθρα που θέλουν βελτιώσεις. Θα γίνουν, αυτό θα προσπαθήσουμε, με διάλογο, με προτάσεις.

Έρχεται τώρα μία ευεργετική διάταξη που λέει, ότι εάν κάποιος που είναι «παραγωγός» -το λέω και το γνωρίζουν οι κύριοι «παραγωγοί»- θέλει να μετατρέψει την άδειά του σε επαγγελματική, του δίνει το δικαίωμα, σε ένα μικρό χρονικό διάστημα, να το κάνει, άπαξ, μία φορά και έρχονται και λένε ότι δεν θέλουν. Ξέρετε γιατί; Γιατί έρχονται εδώ και παρουσιάζονται ότι εκπροσωπούν χιλιάδες κόσμου. Δεν εκπροσωπούν παραγωγούς αυτοί οι κύριοι που έρχονται εδώ και πρέπει να κατατεθούν αυτά για να τελειώνουμε, να υπάρχει διαφάνεια. Σας λέω το εξής, ότι αυτοί οι άνθρωποι -βγείτε μέσα στις λαϊκές αγορές, -δεν το έχουμε κάνει μέχρι τώρα- είναι φοβισμένοι, εκβιαζόμενοι, μην χάσουν τις θέσεις τους, για να έχουν με τα σωματεία, κατά κάποιο τρόπο, πελατειακή σχέση για προσωπικό όφελος και μας πιάνουν εμάς, τους επαγγελματίες πωλητές και εμένα προσωπικά, και μου λένε «Πρόεδρε, τι θα γίνει, θα γίνουμε και εμείς επιτέλους νόμιμοι, να πάρουμε μία επαγγελματική άδεια;» Παραδέχονται ότι δεν έχουν άλλον τρόπο να βιοποριστούν. Θέλουν να γίνουνε νόμιμοι.

Μέχρι τώρα, έρχονται οι άνθρωποι και πάνε και ψωνίζουν «μαύρα», να το πούμε με τη λαϊκή λέξη. Εκεί που προδίδεται η υποκρισία των συγκεκριμένων ανθρώπων είναι στο ότι έρχονται και λένε, ότι δεν μας φτάνουν τα πράγματα που παράγουμε, να αγοράζουμε κιόλας. Αυτό είναι θράσος. Κύριε Υπουργέ, κυρίες και κύριοι Βουλευτές, αυτό είναι θράσος. Είμαι παραγωγός και θέλω να αγοράζω. Μα αυτό γίνεται μέχρι τώρα. Πώς θα προστατεύσουμε την οικονομία, τον καταναλωτή;

Πρέπει οι Βουλευτές να σκεφτούν πολύ καλά και απευθύνομαι στους Βουλευτές της Αντιπολίτευσης. Θέλω να πω και στον Εισηγητή της Νέας Δημοκρατίας, ότι ήταν ατυχέστατη η πρόταση που έκανε, χωρίς να ρωτήσει κανέναν. Ρώτησε όλους τους φορείς; Είναι δυνατόν να λέμε από τη μία μεριά, είμαστε παραγωγοί και από την άλλη μεριά, θέλουμε να αγοράζουμε; Γίνε επαγγελματίας. Του δίνει το δικαίωμα ο Υπουργός σήμερα, ο νόμος, να γίνει νόμιμος και εσείς δεν θέλετε. Δηλαδή, πώς θα γίνει; Τι θέλετε τελικά; Να συνεχιστεί η παρανομία; Με το νομοσχέδιο αυτό προστατεύεται η φοροδιαφυγή και το ξέρετε πάρα πολύ καλά όλοι. Πατάσσεται η φοροδιαφυγή. Ήρθαν εδώ κάποιοι Πρόεδροι, όπως ο κ. Δερετζής, που είναι Πρόεδρος Επαγγελματιών Πωλητών και μας έλεγε για τους παραγωγούς. Ποιους παραγωγούς; Ο ίδιος με πήρε εμένα και μου έλεγε, ότι όλοι ψωνίζουν, δεν είναι κανένας παραγωγός. Όλα αυτά είναι καταγεγραμμένα. Τελικά, τι κρύβεται πίσω από αυτή την ιστορία; Συνομοσπονδία. Ποια συνομοσπονδία, κύριοι, που παρουσιάζετε Συνομοσπονδία Ελλάδος; Ούτε καταστατικό υπάρχει, ούτε ρόλος υπάρχει, ούτε λόγος υπάρχει για Συνομοσπονδία.

Εμένα με παίρνουν απ’ όλη την Επικράτεια, από την Κρήτη, μέχρι τη Μακεδονία όλοι οι Πρόεδροι ανήσυχοι και μου λένε «Πρόεδρε, κοίτα να δεις τι θα κάνουμε, χανόμαστε. Έρχονται εδώ και μας πουλάνε εκδούλευση.

Δεν υπάρχει Συνομοσπονδία. Οι πιο σοβαρές Ομοσπονδίες είναι αυτές που προείπα, αυτές που διαχρονικά έχουν βάλει «πλάτη», για να υπάρξουν λαϊκές αγορές, με τη μόνη διαφορά, ότι πρέπει να διορθώσουμε πράγματα. Όχι για να κάνουμε τους καλούς, αλλά για να παραμείνουμε, διότι μας περιμένουν στη «γωνία» να μας πει η κοινωνία, ότι είμαστε παράνομοι, ότι δεν είμαστε απαραίτητοι.

Λοιπόν τι κάνουμε, λοιπόν, εμείς εδώ; Δεν θα αναφερθώ σε άρθρο-άρθρο. Για να μπορέσει να λειτουργήσει και να πάει καλά αυτός ο νόμος, χρειάζεται το νομικό πρόσωπο για να διοικηθεί, επιτέλους, η λαϊκή αγορά, γιατί έχει απαξιωθεί τελείως.

Σε ότι αφορά στις πρότυπες λαϊκές αγορές, τις έχουμε εισηγηθεί εμείς, τις υφιστάμενες λαϊκές, να τις φτιάξουμε καλύτερα. Δεν χρειάζεται να δημιουργηθούν και άλλες αγορές. Οι συγκεκριμένες λαϊκές να γίνουν πρότυπες.

Εμείς, για άλλη μία φορά, θέλουμε να ευχαριστήσουμε την πολιτική ηγεσία, τον Υπουργό, τον κ. Άδωνι Γεωργιάδη, που, πραγματικά, έδειξε πρωτοφανές ενδιαφέρον για τις λαϊκές αγορές και το έδειξε και στην πανδημία, γιατί εάν δεν ήταν αυτός, οι λαϊκές αγορές θα είχαν κλείσει. Τον ευχαριστούμε θερμά, εκ μέρους όλων των πωλητών.

Ευχαριστώ πολύ, κύριε Πρόεδρε.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Τον λόγο έχει ο κ. Κύβελος.

**ΒΑΡΘΟΛΟΜΑΙΟΣ ΚΥΒΕΛΟΣ (Εκπρόσωπος του Προσωρινού Συντονιστικού Αγορών Καταναλωτών Αττικής):** Καλημέρα. Κύριε Πρόεδρε, ευχαριστώ για την τιμή που μας κάνατε να μιλήσουμε και εμείς σήμερα για το νομοσχέδιο που κατατίθεται στη Βουλή.

Θα μιλήσω εκ μέρους των διοργανωτών αγορών των καταναλωτών, το οποίο είναι ένα κίνημα κοινωνικού εθελοντισμού και απευθύνεται στους μικρούς παραγωγούς τροφίμων και προς τους συμπολίτες μας που πλήττονται από την οικονομική κρίση. Είναι ένα άλλο καταναλωτικό μοντέλο, συνδεδεμένο με την παραγωγική βάση. Είναι ένα αυτόνομο εθελοντικό κίνημα ανεξάρτητο, σε κάθε Δήμο ή περιοχή της χώρας μας, με μέλη που παρέχουν την κοινωνική προσφορά τους, ανιδιοτελώς, με πολλαπλούς στόχους.

Πρώτος στόχος είναι η στήριξη μικρών παραγωγών αγροτικών και μικρών μεταποιητών παραγωγών ελληνικής προέλευσης τροφίμων, οι οποίοι βρίσκουν διέξοδο διάθεσης των προϊόντων τους, καθώς, λόγω της μικρής παραγωγής τους, είναι αποκλεισμένοι από τα σουπερμάρκετ και τα κέντρα διανομής της εφοδιαστικής «αλυσίδας». Επιπλέον, δίνεται η δυνατότητα σε παραγωγούς που συνήθως βρίσκονται σε χωριά και εκτός μεγάλων πόλεων, να έρχονται σε επαφή με τους καταναλωτές των μεγάλων αστικών κέντρων. Επίσης, θέλω να τονίσω, ότι για τη συμμετοχή τους σε αυτές τις δράσεις είναι, οπωσδήποτε, υποχρεωτικό να φέρουν μαζί τους και ταμειακή μηχανή.

Δεύτερος στόχος είναι η προσφορά ελληνικών προϊόντων με τιμές, συνήθως, αισθητά χαμηλότερες από τα σουπερμάρκετ. Είναι ποιοτικά προϊόντα, γιατί βρίσκονται, συνεχώς, στην κριτική και στην αξιολόγηση των διοργανωτών και των καταναλωτών που τα αγοράζουν.

Τρίτος στόχος είναι η εθελοντική προσφορά προϊόντων, εκ μέρους των παραγωγών ενός ποσοστού των πωλήσεων τους, στο τέλος κάθε διάθεσης, στηρίζοντας έτσι τους συμπολίτες μας που «χτυπήθηκαν» από την κρίση στα κοινωνικά μαγειρεία, στα κοινωνικά παντοπωλεία, στα συσσίτια της εκκλησίας, κ.λπ..

Τέταρτος στόχος, αρκετά σημαντικός για τους διοργανωτές, είναι η ισχυροποίηση της καταναλωτικής συνείδησης των πολιτών, ερχόμενοι σε άμεση σχέση με τους παραγωγούς και τους βιοτέχνες, γνωρίζοντάς τους τρόπους και τα προβλήματα της παραγωγής των αγροτικών προϊόντων. Έτσι με αυτόν τον τρόπο, είναι σε καλύτερη θέση οι καταναλωτές να ξέρουν, τι ψωνίζουν και τι καταναλώνουν, κάθε φορά και σε κάθε εποχή.

Στην Ελλάδα, οι αγορές των καταναλωτών ξεκίνησαν το 2011 και σύντομα «γιγαντώθηκαν» στις περισσότερες περιοχές της χώρας, αν και κατά καιρούς υπήρξαν διώξεις από ορισμένες δημοτικές και τοπικές αστυνομικές αρχές. Δυστυχώς, όμως, τώρα που η οικονομική κρίση επιδεινώθηκε περισσότερο και λόγω του Covid και οι άνεργοι ξεπέρασαν το ψυχολογικό όριο του ενός εκατομμυρίου ατόμων, η ανάγκη συνεχούς λειτουργίας αυτών των δράσεων είναι περισσότερο από ποτέ αναγκαία. Σε αυτές τις αγορές διατίθενται προϊόντα προσυσκευασμένα, σε μεγάλες συσκευασίες, με συγκεκριμένο βάρος, με τιμή προκαθορισμένη και αποκλειστικά ελληνικής προέλευσης, προϊόντα από μικρούς παραγωγούς-βιοτέχνες και, συνήθως, μακρόχρονης αποθήκευσης.

Παρ’ όλα αυτά που σας είπα και τους στόχους που έχουμε βάλει, το σχέδιο νόμου που συζητάμε και δημοσιοποίησε η Κυβέρνηση, καταργεί με μία φράση όλη αυτή τη δεκαετή προσπάθεια στήριξης της ελληνικής κοινωνίας, χωρίς κανένα δικαιολογητικό. Πιστεύουμε ότι η Κυβέρνηση πρέπει να καταλάβει, τι έχουν προσφέρει αυτές οι δράσεις μας στη στήριξη των μικρών παραγωγών, των συμπολιτών μας, καθώς και στην ανάπτυξη του κοινωνικού εθελοντισμού και της καταναλωτικής συνείδησης, έτσι ώστε να αξιολογήσει την απογοήτευση και την αρνητική διάθεση που θα προκαλέσει, σε μία πολύ μεγάλη μερίδα των συμπολιτών μας και να μην προχωρήσει στην κατάργηση των αγορών των καταναλωτών.

Ας λάβουμε, επίσης, υπόψη μας, ότι σε πολλές χώρες της Ευρωπαϊκής Ένωσης λειτουργούν, εδώ και πάρα πολλά χρόνια, ανάλογες αγορές και καμία κυβέρνηση δεν σκέφτηκε. μέχρι τώρα να τις καταργήσει. Ζητάμε τη στήριξή σας. για να μην πραγματοποιηθεί η νομοθετική κατάργηση της προσπάθειάς μας.

Στα δέκα χρόνια αγορών η συμμετοχή εκατοντάδων εθελοντών πωλητών-παραγωγών και χιλιάδων καταναλωτών, αποδεικνύει πόσο θετική είναι αυτή η προσπάθεια μέχρι τώρα. Θέλουμε και ζητάμε ή να μην καταργηθεί το άρθρο 37 του ν.4497/2017 ή στο άρθρο 42 αυτού του σχεδίου νόμου που συζητάμε -και ειδικότερα στις ειδικές θεματικές αγορές- να απαλειφθεί η εξαίρεση των Περιφερειών Αττικής και Κεντρικής Μακεδονίας. Σε αυτές τις Περιφέρειες, όπως ξέρουμε, κατοικεί πάνω από το 70% του πληθυσμού της χώρας μας και σε αυτές τις Περιφέρειες έχουν τη δυνατότητα οι μικροί παραγωγοί και οι μικροί βιοτέχνες αυτών των Περιφερειών και των όμορων Νομών να διαθέσουν την παραγωγή τους.

Να σας πω, τέλος, ότι τέτοιες δράσεις διοργανώνονται στην Αττική, τουλάχιστον, σε πάνω από πάνω από είκοσι Δήμους. Αναφέρω μερικούς: Πειραιάς, Αθήνα, Ελληνικό, Αγία Παρασκευή, Φιλαδέλφεια-Νέα Χαλκηδόνα, Ζωγράφου, Χαλάνδρι, Νίκαια, Κορυδαλλός, Μαρούσι, Βύρωνας, Πέραμα, Άλιμος, Αργυρούπολη, Διόνυσος, Νέα Σμύρνη, Χολαργός και εδώ σταματώ, είναι πάρα πολλοί.

Ζητάμε, πραγματικά, ο κ. Υπουργός και η Κυβέρνηση συνολικότερα, να σταθούν θετικά στα ζητήματα που αναφέρουμε και να μην καταργήσει αυτές τις δράσεις με όλα αυτά που έχουν προσφέρει πάνω από δέκα χρόνια.

Ευχαριστώ πολύ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής)**: Τον λόγο έχει ο κ. Παπαδάκης.

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ (Εισηγητής της Πλειοψηφίας):** Κύριε Πρόεδρε, ζητώ τον λόγο, επί προσωπικού.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής)**: Κύριε Σιμόπουλε, στη συνέχεια.

**ΧΡΗΣΤΟΣ ΓΙΑΝΝΟΥΛΗΣ:** Επί διαδικαστικού, υπήρξε καταγγελία, ότι δεν υπάρχει υπόσταση σωματείου.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Κύριε Γιαννούλη, αν έχετε την καλοσύνη, σας παρακαλώ θερμά.

**ΧΡΗΣΤΟΣ ΓΙΑΝΝΟΥΛΗΣ:** Κύριε Υπουργέ, αυτά κάντε τα εκεί που ξέρετε. Όταν λέτε μεγάλες κουβέντες, να έχετε το ανάλογο ανάστημα.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Κύριε Γιαννούλη, για μία ακόμη φορά θέλετε να «δυναμιτίσετε» την ατμόσφαιρα χωρίς λόγο.

Λοιπόν, κύριε Παπαδάκη έχετε τον λόγο.

**ΠΑΝΤΕΛΗΣ ΠΑΠΑΔΑΚΗΣ (Πρόεδρος της Ομοσπονδίας Παραγωγών Λαϊκών Αγορών Κρήτης):** Ευχαριστώ πολύ κύριε Πρόεδρε.

 Θέλω να αναφερθώ, σε ότι μας αφορά ως Περιφέρεια και ως Κρήτη. Θα σας πω δυο λόγια. Πρώτον, να συσταθεί ένα νομικό πρόσωπο, ανά Περιφέρεια, διότι υπάρχει μεγάλο θέμα στους Δήμους, στην Περιφέρεια.

Δεύτερον, αναφορικά με την ασφαλιστική και φορολογική ενημερότητα. Αυτή τη στιγμή, έχουμε μεγάλο θέμα. Πρώτα τα μνημόνια, μετά ο κορονοϊός, δεν μπορούμε να πληρώσουμε. Έχουμε ρυθμίσεις, τράπεζες, γεωπόνους, παντού. Δεν μπορούμε να πληρώσουμε.

Τρίτον, δεν μπορούμε να στέλνουμε στην ηλεκτρονική πλατφόρμα sms, για να ενημερώνουμε για τα κιλά και τις τιμές. Στο Ηράκλειο, στο Ρέθυμνο και στα Χανιά, αυτό δεν μπορούμε να το κάνουμε. Υπάρχουν και άτομα ηλικιωμένα. Πρέπει να υπάρχει κάποιος νεότερος, ο γιος ή η κόρη τους, για παράδειγμα, για να μπορέσουν να τα στείλουν. Δεν έχουν ούτε καν κινητά και χρειάζονται λογιστή.

Τέταρτον, δεν μπορούμε να μετατρέψουμε τις παραγωγικές άδειες σε εμπόρους. Καταργείτε το θεσμό των λαϊκών αγορών. Πρέπει να το καταλάβει ο Υπουργός. Ο θεσμός των λαϊκών αγορών πρέπει να παραμείνει. Ο Ελευθέριος Βενιζέλος, εδώ και ενενήντα τρία χρόνια, ίδρυσε τις λαϊκές για τους παραγωγούς και αυτή τη στιγμή με το νομοσχέδιο καταργείται ο θεσμός των λαϊκών αγορών στον πρωτογενή τομέα. Αυτό θέλω να το καταλάβει ο κ. Υπουργός. Έχουμε πάρα πολύ μεγάλο θέμα στην Περιφέρεια.

Τέλος, θέλω να πω και κάτι ακόμη που έχει να κάνει με την Περιφέρειά μου. Πρέπει να δει ο Υπουργός το κόστος καλλιέργειας, το κόστος με τα λιπάσματα, με τα φυτοφάρμακα, τη ΔΕΗ, τα πετρέλαια. Δεν μπορούμε να καλλιεργήσουμε. Μέσα στην περίοδο του κορονοϊού, όπως αναφέρατε, κάναμε δύο λαϊκές την εβδομάδα και δεν μπορούσαμε να καλλιεργήσουμε. Δεν ξέραμε πότε θα καλλιεργήσουμε. Και τώρα, φέρνετε μέτρα ασφαλιστικά, φορολογικά, όλα αυτά τα μέτρα. Δεν θα μπορούμε να πάμε στη λαϊκή.

Σας ευχαριστώ πολύ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Τον λόγο έχει ο κ. Τσακανίκας.

**ΑΠΟΣΤΟΛΟΣ ΤΣΑΚΑΝΙΚΑΣ (Πρόεδρος της Ομοσπονδίας Παραγωγών Λαϊκών Αγορών Θεσσαλίας):** Σας ευχαριστώ πολύ, κύριε Πρόεδρε.

Θα ήθελα να ξεκινήσω λίγο διαφορετικά εγώ. Στο χώρο των λαϊκών αγορών είμαι από το 1980, δηλαδή, σαράντα ένα χρόνια. Κάθε φορά, που άλλαζε η Κυβέρνηση, άλλαζε και ο νόμος, χωρίς ποτέ να διαχωρίζει τη δυναμικότητα των λαϊκών αγορών από την Αθήνα και τη Θεσσαλονίκη, με την επαρχία. Η δυναμικότητα των λαϊκών αγορών στην επαρχία είναι, τελείως, διαφορετική. Επιτέλους, πρέπει να βγει ένας νόμος, με τις επισημάνσεις που έχουν γίνει από τους παραγωγούς και από τους επαγγελματίες και να έχει έναν χρονικό ορίζοντα, τουλάχιστον, εικοσαετίας. Αυτό που γίνεται μέχρι σήμερα, είναι ότι κάθε κυβέρνηση που αναλαμβάνει την εξουσία, αλλάζει τον νόμο, αντί να διορθώσει τα κακώς κείμενα.

 Γι’ αυτό ζητάμε ένα νομοσχέδιο απλό, διάφανο, χωρίς «παραθυράκια». Να ξεκαθαρίζει τι ζητάει ο νόμος, να ορίζει τα δικαιολογητικά, δηλαδή, ποιος θα είναι ο φορέας που θα λειτουργεί στις λαϊκές αγορές. Σε ότι αφορά στις, ήδη, υπάρχουσες άδειες και θέσεις, αυτές δεν πρέπει να χαθούν από τους παραγωγούς και από τους επαγγελματίες, επίσης. Να μπορεί ο παραγωγός να πάει σε όλη την Ελλάδα.

Σε σχέση με την ασφαλιστική και φορολογική ενημερότητα στην Περιφέρεια υπάρχει μεγάλο πρόβλημα. Το sms είναι ακόμη ένα μεγάλο πρόβλημα, που δεν θα εξυπηρετήσει τους καταναλωτές, γιατί η λαϊκή αγορά του Βόλου, για παράδειγμα, είναι μία λαϊκή την ημέρα. Τι θα δει ο καταναλωτής και τι θα καταλάβει; Δεν είναι Αθήνα εδώ που έχει πενήντα λαϊκές, όπως άκουσα πριν, και μπορεί ο καταναλωτής να επιλέξει που θα βρει φθηνότερα προϊόντα.

Ακούστηκε ότι στην Περιφέρεια υπάρχουν εκατό και τετρακόσια στρέμματα. Αν εμείς είχαμε τόσα στρέμματα, δεν θα ήμασταν στον χώρο της λαϊκής αγοράς. Είμαστε μικροί παραγωγοί. Απευθυνόμαστε σε πολύ λιγότερους καταναλωτές και δεν έχουμε καμία σχέση με την Αθήνα και τη Θεσσαλονίκη. Αυτό δεν έχει διευκρινιστεί ποτέ. Πρέπει, επιτέλους, να διευκρινιστεί και να γίνει διαχωρισμός.

Η ποσόστωση του 50%, δεν βλέπω τι μπορεί να εξασφαλίσει και τι να προβλέψει. Δεν μπορούμε να προβλέψουμε τις παραγωγές, πόσο θα πουλήσουμε ή τι θα πουλήσουμε. Γιατί να είμαστε εκτεθειμένοι και να χάνουμε την άδειά μας. Επίσης, τα πρόστιμα πρέπει να είναι συμμορφωτικά και όχι τιμωρητικά. Όχι να χάνεται η άδεια . Όποιος παρανομεί να τιμωρείται, αλλά όχι να αφαιρείται η άδεια και να χάνει τη δουλειά του. Αυτά ήθελα να πω. Απλώς, κλείνω με την επισήμανση, ότι οι λαϊκές Αθήνας και Θεσσαλονίκης είναι, τελείως, διαφορετικές. Αυτό θέλω να λάβετε υπόψη σας.

Ευχαριστώ πολύ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Τον λόγο έχει ο κ. Γεωργουδής.

**ΣΤΡΑΤΟΣ ΓΕΩΡΓΟΥΔΗΣ (Υπεύθυνος Εκπαιδευτικών Θεμάτων της Ομοσπονδίας Ιδιωτικών Εκπαιδευτικών Λειτουργών Ελλάδος (ΟΙΕΛΕ)):** Κύριε Πρόεδρε, κύριε Υπουργέ, κυρίες και κύριοι Βουλευτές, η Ομοσπονδία Ιδιωτικών Εκπαιδευτικών Λειτουργών Ελλάδος κλήθηκε, για να τοποθετηθεί πάνω στα άρθρα του Κεφαλαίου Β΄ του νομοσχέδιου, «απλούστευση πλαισίου δραστηριοτήτων στην εκπαίδευση». Είναι τα άρθρα 71 και 72. Πρόκειται για ρυθμίσεις που η Πολιτεία δεν συζήτησε καθόλου με την Ομοσπονδία μας και κατατέθηκαν ξαφνικά, χωρίς καμιά προηγουμένη διαβούλευση, κατά την προσφιλή τακτική του Υπουργείου Παιδείας. Μάλλον, το Υπουργείο συζήτησε τα θέματα αυτά μόνο με τους ενδιαφερόμενους επιχειρηματίες.

Είναι γεγονός, ότι η πείρα μας από την κυβερνητική δραστηριότητα στον χώρο της ιδιωτικής εκπαίδευσης είναι πολλή «πικρή». Στη διετή θητεία της Κυβέρνησης, παρακολουθούμε τη σταδιακή απόσυρση της ουσιαστικής κρατικής εποπτείας από τον χώρο της Παιδείας και την όξυνση της επιχειρηματικής ανομίας. Αυτό γίνεται σε βαθμό, μάλιστα, που να απειλείται ακόμη και η υγεία και η ασφάλεια μικρών παιδιών, όπως έχουμε δημόσια αναφέρει, για παράδειγμα, στον χώρο των ιδιωτικών νηπιαγωγείων.

 Θα πρέπει να ξεκαθαρίσουμε, ότι η ΟΙΕΛΕ στηρίζει την «υγιή» δραστηριότητα του ιδιωτικού τομέα στον χώρο της εκπαίδευσης. Δυστυχώς, όμως, οι σοβαροί ιδιώτες πλήττονται από τη δημιουργία συνθηκών αθέμιτου ανταγωνισμού από τη λειτουργία στον χώρο της ιδιωτικής εκπαίδευσης ως «ξέφραγο αμπέλι». Επίσης, η Ομοσπονδία μας στηρίζει κάθε προσπάθεια απλοποίησης των διαδικασιών, προς όφελος του δημοσίου συμφέροντος, όμως, και της κοινωνίας. Καταδικάζει, βέβαια, τη θεσμοθέτηση συνθηκών ασυδοσίας, με πρόσχημα, δήθεν, την καταπολέμηση της γραφειοκρατίας και τον εκσυγχρονισμό της επιχειρηματικής λειτουργίας.

Επισημαίνουμε, τρία πολύ σοβαρά θέματα. Πρώτον, θωρούμε, απολύτως, απαράδεκτη τη ρύθμιση της παρ.3γ΄ του άρθρου 280 που προστέθηκε στον ν.4442/2016. Πρόκειται για «κλείσιμο του ματιού» στην παρανομία και στην ασυδοσία. Σύμφωνα με αυτή τη ρύθμιση, αν ένας εκπαιδευτικός οργανισμός δεν εποπτευθεί από τον ΕΟΠΠΕΠ, εντός πενταμήνου, που ορίζεται ως το χρονικό διάστημα ελέγχου από τον φορέα των κτιριολογικών προδιαγραφών του, θεωρείται, τελεσίδικα, αδειοδοτημένο. Θυμίζουμε ότι αυτή η ρύθμιση αφορά σε χώρους εκπαίδευσης με χιλιάδες νέους ανθρώπους μαθητές, σπουδαστές, αλλά και εργαζόμενους. Αφορά, μεταξύ άλλων, τον έλεγχο της στατικότητας των κτιρίων, τις προδιαγραφές ασφάλειας, τις συνθήκες υγιεινής, κάτι που στις σημερινές συνθήκες πανδημίας είναι, ιδιαίτερα, σοβαρό. Αφορά, δηλαδή, στην τήρηση των όρων και για άλλα άτομα, όπως για άτομα με ειδικές ανάγκες.

Είναι φανερό, ακόμη και στον πλέον άσχετο, ότι η ρύθμιση αυτή είναι «φωτογραφική» για συγκεκριμένους επιχειρηματίες που θέλουν να ξεφύγουν από κάθε κρατικό έλεγχο. Δυστυχώς, τα τελευταία χρόνια κάποιοι επιτήδειοι επιχείρησαν να αδειοδοτηθούν με κτήρια επικίνδυνα, με αυθαίρετες κατασκευές, χωρίς να θέλουν να επενδύσουν, για να έχουν σύγχρονες και ασφαλείς δομές εκπαίδευσης. Προφανώς, αυτοί είναι σήμερα που πιέζουν, για να αδειοδοτούνται, μετά από πεντάμηνη προθεσμία, όταν παρέλθει άπρακτη, καθώς ο υποστελεχωμένος ΕΟΠΠΕΠ συχνά δεν προλαβαίνει να ελέγχει ή κάποιοι θα πιέζουν, για να εξαιρούνται των ελέγχων μέχρι να περάσει αυτό το χρονικό διάστημα.

Επιτέλους, εσείς κύριοι της Πλειοψηφίας θα αναλάβετε τις πολιτικές και νομικές ευθύνες, αν κάποιο κτήριο καταρρεύσει, αν ζωές παιδιών και διδασκόντων τεθούν σε κίνδυνο; Κατά τη γνώμη μας, πρέπει άμεσα ο ΕΟΠΠΕΠ να ενισχυθεί με προσωπικό. Είναι ένας οργανισμός που είναι αλήθεια, ότι το τελευταίο χρονικό διάστημα καταβάλλει γενναία προσπάθεια να αντιμετωπίσει έναν τεράστιο φόρτο εργασίας. Όμως, πρέπει να αναπροσαρμοστεί το προσωπικό του, να αναπροσαρμόσουν τα χρονικά όρια, προκειμένου να υπάρχει αποτελεσματική και έγκυρη απόκριση.

Δεύτερο θέμα, εντάσσονται εκτός ελέγχου οι μικρές ομάδες των φροντιστηρίων και των κέντρων ξένων γλωσσών, που αποτελούν το 90% -και πλέον- των εξωσχολικών εφορευτικών δομών. Αδειοδοτούνται πια με απλή γνωστοποίηση των πτυχίων τους. Πράγματι, με προηγούμενες ατυχείς ρυθμίσεις -και αυτό πρέπει να το πούμε- οι δομές αυτές είχαν επιβαρυνθεί με διαδικασίες που απειλούσαν τη βιώσιμη λειτουργία τους. Είναι, όμως, διαφορετικό ζήτημα η διευκόλυνση των διαδικασιών γι’ αυτές τις δομές, από το να απαλλάσσονται από κάθε ουσιαστικό έλεγχο, που θέτει σε κίνδυνο τη δημόσια υγεία και ασφάλεια και στερεί τα δημόσια ταμεία από κρίσιμα έσοδα.

Τέλος, μιας και απλουστεύονται, όπως ισχυρίζεται η Κυβέρνηση, οι διαδικασίες, στο όνομα του εκσυγχρονισμού και της διαφάνειας, θα πρέπει, επιτέλους, να μας πει τι σκοπεύει να πράξει σχετικά με το διαρκές «όνειδος» των, απολύτως, ανεξέλεγκτων Κέντρων Μελέτης ή φροντιστηρίων δημοτικού, που λειτουργούν παράνομα, παρά τη ρητή διάταξη του άρθρου 56 του ν.682/1977. Τα Κέντρα Μελέτης είναι εκτός κάθε νομοθετικού πλαισίου και είναι πρωτοφανές σε ευνομούμενη ευρωπαϊκή χώρα να υπάρχει μία, απολύτως, αρρύθμιστη εκπαιδευτική δραστηριότητα στον ιδιωτικό τομέα. Στους χώρους αυτούς, που συνωστίζονται κάθε απόγευμα χιλιάδες άνθρωποι, δεν έχει πραγματοποιηθεί κανένας κτιριακός έλεγχος, κανένας έλεγχος λειτουργίας, κανένας έλεγχος νομιμότητας προσόντων, κανένας έλεγχος των περιεχομένων των σπουδών, όταν υπάρχουν τραγικά παραδείγματα δομών, όπως, παραδείγματος χάριν, μονάδα προετοιμασίας μαθητών του νηπιαγωγείου για το δημοτικό σχολείο.

Τελειώνω λέγοντας, ότι η ΟΙΕΛΕ έχει καταθέσει και στις προηγούμενες, αλλά και στην παρούσα πολιτική ηγεσία του Υπουργείου Παιδείας, πρόταση για τη ρύθμιση του χώρου αυτού και τη λειτουργία του με σύγχρονα πρότυπα. Φοβούμαστε, όμως, ότι εσκεμμένα θα αφεθεί και αυτός ο χώρος, χωρίς καμία εποπτεία. Ευχόμαστε να μην αποδειχθούμε «Κασσάνδρες» και να μην θρηνήσουμε μία ημέρα θύματα στον «βωμό» της εξυπηρέτησης ρουσφετιών, προς όφελος μιας ομάδας «βουλιμικών» επιχειρηματιών.

Σας ευχαριστώ πολύ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής)**: Τον λόγο έχει ο κ. Λεχουρίτης.

**ΓΕΩΡΓΙΟΣ ΛΕΧΟΥΡΙΤΗΣ (Πρόεδρος του Ινστιτούτου Καταναλωτών - Γενικής Ομοσπονδίας Καταναλωτών Ελλάδος)**: Ευχαριστώ, κύριε Πρόεδρε.

Το ζητούμενο για εμάς ως καταναλωτές είναι οι τιμές στις λαϊκές αγορές. Το πώς το Υπουργείο θα δημιουργήσει τις προϋποθέσεις και τις αδειοδοτήσεις, σίγουρα είναι πρόβλημα και θα λυθεί, με βάση τους εκπροσώπους των ομοσπονδιών, οι οποίοι θα καταθέσουν τις δικές τους απόψεις.

Θέλω να πω στον κ. Υπουργό, πώς είναι δυνατόν, οι παραγωγοί να πωλούν προϊόντα, όπως 0,22 ευρώ το ρόδι και να πωλείται στη λαϊκή αγορά από τους εμπόρους στο 1,5 ευρώ, όπως και άλλα αγροτικά προϊόντα. Από την άλλη πλευρά, εμείς θέλουμε «καθαρές» λαϊκές αγορές παραγωγών και όχι μεταπρατών, μεσαζόντων. Χρησιμοποιώ αυτές τις λέξεις, γιατί δεν θέλω να πω μία ακραία λέξη, ότι θέλουμε έξω τη «μαφία» των λαϊκών αγορών. Παρατηρούνται και καταγγέλλονται περιπτώσεις, ενώ εξετάζονται και πάρα πολλές άλλες περιπτώσεις αυτού του είδους, ότι κάποιοι διαμορφώνουν τις τιμές στις λαϊκές αγορές, με αποτέλεσμα οι παραγωγοί να εκβιάζονται από τους μεσάζοντες εμπόρους, όχι, απλώς, δεν μπορούν να λειτουργήσουν, οι οποίοι έχουν τη δύναμη και δίνουν -δεν ξέρω με ποιον τρόπο- άδειες σε εμπόρους λαϊκών αγορών.

Θεωρούμε, λοιπόν, ότι το νομοσχέδιο, κύριε Υπουργέ, πρέπει να πάρει την κατεύθυνση το 80% με 90% να είναι παραγωγοί λαϊκών αγορών και το 10%-20%, να είναι οι μεταπράτες. Για εμάς, ούτε οι μεταπράτες έμποροι, δεν πρέπει να είναι στους χώρους των λαϊκών αγορών. Εάν θέλουν να δημιουργηθεί ένα διαφορετικό νομοθετικό πλαίσιο για εμπορικές λαϊκές αγορές, ας το κάνει το Υπουργείο.

Το ζητούμενο είναι, λοιπόν, ότι σήμερα ο καταναλωτής διεκδικεί και απαιτεί πραγματικές τιμές αγροτικών προϊόντων και όχι πλασματικές τιμές στα αγροτικά προϊόντα, τις τιμές να τις διαμορφώνουν οι ίδιοι οι παραγωγοί και όχι οι έμποροι και παράλληλα, οι λαϊκές αγορές να έχουν ποιοτικά και φθηνά προϊόντα. Αυτό είναι το ζητούμενο σήμερα στην ελληνική κοινωνία, με την κρίση της ακρίβειας που «μαστίζει» όλα τα νοικοκυριά. Είτε είσαι φτωχός, είτε είσαι πλούσιος, ότι πληρώνεις ακριβά σήμερα τα προϊόντα, είναι γεγονός.

Από την άλλη πλευρά, εμείς έχουμε πει, ότι το παρατηρητήριο τιμών θα πρέπει να αλλάξει δομή, αν και δεν είναι της σημερινής συζήτησης αυτό το θέμα, καθώς και ότι οι Δήμοι, ιδιαίτερα, στην επαρχία, πρέπει να έχουν τον πρώτο λόγο στην αδειοδότηση και στον έλεγχο των λαϊκών αγορών. Όσο για την Αττική, την Αθήνα και τη Θεσσαλονίκη, σίγουρα, εκεί τα πράγματα είναι, εντελώς, διαφορετικά, και χαίρομαι, γιατί ο κ. Πασβαντίδης έθεσε «ωμά» κάποια πράγματα, τα οποία δημιουργούν τεράστια προβλήματα, όταν δεν υπάρχουν σε υπηρεσίες προσωπικό, έτσι ώστε να ελεγχθούν οι πραγματικοί παραγωγοί. Το σίγουρο είναι, ότι κάτω από αυτές τις συνθήκες, εμείς δεν είμαστε υπέρ των προστίμων της εξόντωσης. Εμείς είμαστε υπέρ ενός κανόνα λειτουργίας των παραγωγών λαϊκών αγορών.

Παράλληλα, δεν νοείται, κύριε Υπουργέ, να λειτουργούν σήμερα λαϊκές αγορές, χωρίς χημικές τουαλέτες. Ιδιαίτερα, στην επαρχία, αυτό το φαινόμενο τείνει να πάρει μεγάλες διαστάσεις. Δεν είναι δυνατόν, ούτε το πλανόδιο εμπόριο, ούτε οι λαϊκές αγορές, ούτε οι πρότυπες λαϊκές αγορές, να μην έχουν χημικές τουαλέτες. Αυτό είναι ένα θέμα που πρέπει να λυθεί από την Τοπική Αυτοδιοίκηση, είτε είναι Α΄ Βαθμού, δηλαδή, οι Περιφέρειες, είτε είναι Β΄ Βαθμού, δηλαδή, οι Δήμοι.

Θεωρούμε, λοιπόν, ότι δεν θα μπορούσε το ΙΝΚΑ να μελετήσει, τόσο εκτενέστερα τα άρθρα του νομοσχεδίου, τα οποία γνωρίζουν και ξέρουν πολύ περισσότερο οι εκπρόσωποι των φορέων.

Για εμάς, εν κατακλείδι, για τους καταναλωτές, το ζητούμενο είναι προϊόντα σε καλές τιμές. Έξω οι μεσάζοντες των λαϊκών αγορών. Θέλουμε πραγματικές λαϊκές αγορές και όχι πλασματικές λαϊκές αγορές. Αγορές που θα απευθύνονται στον πολίτη με φθηνά και καλά προϊόντα.

Ευχαριστώ πολύ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Ολοκληρώθηκε η ακρόαση των φορέων. Θα περάσουμε στις ερωτήσεις των συναδέλφων.

Τον λόγο έχει ο κ. Σιμόπουλος.

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ (Εισηγητής της Πλειοψηφίας):** Ευχαριστώ, κύριε Πρόεδρε.

Έγινε μία συζήτηση θεωρώ διεξοδική. Οι περισσότεροι φορείς, ο καθένας από την πλευρά του, «φώτισαν» αυτό το νομοσχέδιο. Θεωρώ ότι όσοι Βουλευτές την παρακολούθησαν και οι πολίτες μέσα από το κανάλι της Βουλής, είναι σίγουρο, ότι έχουν γίνει περισσότερο ενήμεροι για διάφορες πτυχές του νομοσχεδίου.

Προσωπικά, ερωτήσεις δεν έχω, γιατί με τους περισσότερους από τους φορείς, κυρίως με τους φορείς που είναι στη Βόρεια Ελλάδα, έχω συζητήσει. Θέλω, όμως, να τονίσω ένα γεγονός. Δεν μπορεί να έρχεται στη Βουλή εκπρόσωπος παραγωγικών τάξεων και να «κουνάει το δάχτυλο» σε Βουλευτές, είτε είναι της Συμπολίτευσης, είτε της Αντιπολίτευσης. Αυτό έκανε ο κύριος Μουλιάτος. Ενημερώνω, λοιπόν, τον κ. Μουλιάτο, ότι δεν θα τον παίρνω τηλέφωνο, όταν έχω θέματα που αφορούν στις λαϊκές αγορές. Έχω ανθρώπους στη Βόρεια Ελλάδα, οι οποίοι εκπροσωπούν το μεγαλύτερο τμήμα της ελληνικής παραγωγής, τους οποίους και θα ρωτώ.

 Επίσης, του τονίζω, ότι δεν χρειάζεται να απαξιώνει τους συναδέλφους του, γιατί, όπως και πριν έχω πει, οι μεγάλοι παραγωγοί και ο όγκος των επαγγελματιών δεν βρίσκεται στην Αττική. Μάλιστα, μιλάω για επαγγελματίες και παραγωγούς που κάθε πρωί είναι στον πάγκο της λαϊκής τους.

Ευχαριστώ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Τον λόγο έχει ο κ. Αραχωβίτης.

**ΣΤΑΥΡΟΣ ΑΡΑΧΩΒΙΤΗΣ (Εισηγητής της Μειοψηφίας):** Ευχαριστώ, κύριε Πρόεδρε.

Είναι ορισμένα ζητήματα που πρέπει να ξεκαθαρίσουμε. Θα ξεκινήσουμε από αυτό που είπε ο Υπουργός χθες, ο οποίος ανέφερε, ότι γίνεται «νταραβέρι», μεταξύ των λαϊκών, των παραγωγών των συμμετεχόντων και των φορέων που εποπτεύουν. Γι’ αυτό ρωτάω, ευθέως, την κυρία Πατουλίδου, τον κ. Πασβαντίδη και τον κ. Καφαντάρη, αν έχουν αντιληφθεί να ευσταθούν στον χώρο ευθύνης τους οι καταγγελίες του κ. Υπουργού για «νταραβέρι» στις λαϊκές και τι έχουν κάνει οι ίδιοι. Δηλαδή, πως έχουν αντιμετωπίσει το ζήτημα.

Επίσης, θέλω να ρωτήσω τον κ. Δερετζή, αν το Σωματείο του υφίσταται, δηλαδή, έχει συσταθεί, αν εκπροσωπεί παραγωγούς και αν η θέση της Ομοσπονδίας έχει προκύψει μέσα από διαβούλευση με τους παραγωγούς και τα μέλη του.

Θέλω, επίσης, να ρωτήσω τον κ. Κωτσόπουλο, για το θέμα που ανέφερε, αν υπάρχει, δηλαδή, και ζήτημα συνταγματικότητας με διαφορετικές ρυθμίσεις για τις ίδιες ποινές, μεταξύ διαφορετικών θεσμικών πλαισίων.

Θα ήθελα να θέσω μία ερώτηση στον κ. Μόσχο, να μας πει, αν στο ΟΣΔΕ του, -φαντάζομαι υποβάλλει ΟΣΔΕ ο παραγωγός- τι δηλώνει, αν δηλώνει καλλιέργειες, ποσότητες, κ.λπ. και αν ανήκει σε συνεταιρισμό, να μας πει ποιες είναι οι δεσμεύσεις τους απέναντι σε συνεταιρισμό, παρ’ όλο που υπάρχει πρόβλεψη τώρα.

Τέλος, θα ήθελα να ρωτήσω τον κ. Κύβελο, αν είχε, πραγματικά, μέχρι τώρα, προβλήματα που δεν καλύπτει ο υφιστάμενος νόμος, ο ν.4497 και αν αυτά τα προβλήματα με τον νέο νόμο επιλύονται ή διαλύονται, τελείως, οι αγορές.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Τον λόγο έχει ο κ. Συντυχάκης.

**ΕΜΜΑΝΟΥΗΛ ΣΥΝΤΥΧΑΚΗΣ (Ειδικός Αγορητής του Κ.Κ.Ε.):** Κύριε Πρόεδρε,δεν έχωκάποια ερώτηση. Απλώς, ήθελα να πω, ότι σε μεγάλο βαθμό, από αυτά που ακούσαμε, με πολύ ιδιαίτερη προσοχή, στηρίζουμε προτάσεις που έγιναν από τις συνδικαλιστικές οργανώσεις, αλλά και παρατηρήσεις, σε σχέση με τις πραγματικές προθέσεις του νομοσχεδίου. Νομίζω ότι το άρθρο 67, είναι το, πλέον, καταλυτικότερο, διότι όλα όσα ακούγονται, όσα λέγονται και όσα αναγράφονται στο νομοσχέδιο, που θα καταλήξει, σε τελική ανάλυση, ως νόμος, όλα είναι υπό αίρεση, αφού ο Υπουργός, ο υπ’ αριθμόν ένας, αναγορεύεται σε «στρατάρχη» που θα καθορίζει τα πάντα στη λειτουργία των λαϊκών αγορών.

Σας ευχαριστώ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Τον λόγο έχει ο κ. Αρσένης.

**ΚΡΙΤΩΝ-ΗΛΙΑΣ ΑΡΣΕΝΗΣ (Ειδικός Αγορητής του ΜέΡΑ25):** Κύριε Πρόεδρε, καταρχήν, θα ήθελα να ρωτήσω τον κ. Δερετζή, τον κ. Μακρίδη, τον κ. Παπαδάκη, τον κ. Τσακανίκα, τον κ. Κύβελο, αν φοβούνται για την είσοδο ιδιωτών, σουπερμάρκετ και πώς θα μπορούσε να τροποποιηθεί αυτό στη διάταξη του νομοσχεδίου. Αν θα μπορούσε να γίνει, μέσω κάποιας υπουργικής απόφασης στο άρθρο 67 ή κάτι άλλο. Αν βλέπουν, δηλαδή, εν δυνάμει, τον κίνδυνο αυτόν να παραμένει.

 Επίσης, τι ποσοστό των παραγωγών εκτιμούν, ότι δεν θα μπορέσει να ανταπεξέλθει στις νέες προϋποθέσεις απόκτησης και ανανέωσης άδειας λαϊκής;

 Σε ότι αφορά στον κ. Λεχουρίτη από το ΙΝΚΑ, αν εκτιμά, ότι θα ωφεληθεί, στην πράξη, ο καταναλωτής από τη δήλωση τιμών ποσοτήτων ποιότητας των παραγωγών ή τελικά με την απώλεια παραγωγών από τις λαϊκές θα έχουμε συνολική ζημία του καταναλωτή; Ποια είναι η άποψη του Ινστιτούτου Καταναλωτών;

Σας ευχαριστώ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Τον λόγο έχει ο κ. Καρασμάνης.

**ΓΕΩΡΓΙΟΣ ΚΑΡΑΣΜΑΝΗΣ:** Κύριε Πρόεδρε, επειδή, λόγω τεχνικού προβλήματος, δεν άκουσα καλά την τοποθέτηση του κ. Μακρίδη, του Προέδρου της Ομοσπονδίας Συλλόγων Παραγωγών Λαϊκών Αγορών Κεντρικής και Δυτικής Μακεδονίας, Θεσσαλίας και Θράκης, θα ήθελα να ρωτήσω πρώτον, γιατί δεν θέλουν οι παραγωγοί να γίνουν επαγγελματίες;

Δεύτερον, διάβασα τα αιτήματα, μέσα στα οποία λένε, ότι θέλουν ελεύθερη προσέλευση στις λαϊκές αγορές. Θα ήθελα, λοιπόν, ένα ξεκαθάρισμα, μία διευκρίνηση, μία λεπτομερή ανάλυση πάνω σε αυτό το θέμα.

Τρίτον, βάζει ή δεν βάζει τάξη αυτό το νομοσχέδιο στη λειτουργία των λαϊκών αγορών; Άλλωστε, ο κ. Υπουργός, από την πρώτη στιγμή, έχει ξεκαθαρίσει, ότι θα προχωρήσει σε όλες εκείνες τις επιβεβλημένες αλλαγές για την εξυγίανση των λαϊκών αγορών, με αποκλειστικό γνώμονα το συμφέρον παραγωγών και πωλητών. Κανείς δεν το κάνει.

Επιπλέον, έδειξε, από την πρώτη στιγμή, πλήρη κατανόηση στη μείωση των διοικητικών ποινών και προστίμων, όπως και στη μείωση του ποσοστού των πωλήσεων. Βέβαια, δημιουργεί πρόβλημα η αφαίρεση της άδειας, αλλά είμαι βέβαιος, ότι θα βρεθεί ένα modus vivendi, μία εξεύρεση λύσεως για την εξομάλυνση αυτής της κατάστασης, γιατί ο κ. Υπουργός είναι ανοιχτός στον διάλογο, στη συζήτηση. Το δήλωσε και χθες και σήμερα, ότι, εφόσον υπάρξουν προτάσεις συγκεκριμένες, ρεαλιστικές, εφικτές, προσαρμοσμένες και στις τοπικές και στις ευρωπαϊκές συνθήκες, είναι ανοιχτός να τις αποδεχθεί, μέχρι και την τελευταία μέρα της ψήφισης του νομοσχεδίου.

Σας ευχαριστώ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Τον λόγο έχει ο κ. Γεωργιάδης.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων)**: Ευχαριστώ πολύ, τον κ. Καρασμάνη, τον εξαιρετικό συνάδελφο και γνώστη των θεμάτων αυτών, περισσότερο από εμένα σίγουρα.

Να πω μόνο, για να μην υπάρχει παρεξήγηση, ότι στο νομοσχέδιο δεν υπάρχει αφαίρεση άδειας, παρά μόνο σε μία περίπτωση για έναν χρόνο. Υπάρχει μόνο αφαίρεση θέσης για δεκαπέντε ημέρες. Η μόνη περίπτωση για την αφαίρεση της άδειας για έναν χρόνο είναι εάν κάποιος, ενώ προβλέπεται να έχει ταμειακή μηχανή, δεν έχει ταμειακή μηχανή, δηλαδή, δουλεύει, τελείως, «μαύρα» και δεν έχει κάνει καν έναρξη στην εφορία.

Με συγχωρείτε, αλλά αυτός δεν πρέπει να είναι στη λαϊκή, γιατί αυτός ανταγωνίζεται τους άλλους και καταστρέφει τον διπλανό του. Δεν μιλάμε για την περίπτωση ενός που δεν θα έχει κόψει δύο, τρεις ή πέντε αποδείξεις. Μιλάμε για την περίπτωση, αγαπητέ κύριε συνάδελφε, που κάποιος πάει, στήνει πάγκο και πουλάει πράγματα, χωρίς να κάνει τίποτα με το κράτος. Αυτός δεν μπορεί να είναι στη λαϊκή. Αυτός καταστρέφει τους συναδέλφους του, εάν θεωρούνται συνάδελφοί του. Για όλες τις άλλες περιπτώσεις προβλέπεται αφαίρεση θέσης και όχι αφαίρεση άδειας. **ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ (Εισηγητής της Πλειοψηφίας)**: Κύριε Υπουργέ, ας διευκρινιστεί με κάποιον τρόπο μέσα στο νομοσχέδιο.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής)**: Τον λόγο έχει ο κ. Γιαννούλης.

**ΧΡΗΣΤΟΣ ΓΙΑΝΝΟΥΛΗΣ**: Κύριε Πρόεδρε, μία διευκρίνιση θέλω να κάνω. Ο κ. Καρασμάνης, απ’ όσο ξέρω, δεν ανήκει στην Κοινοβουλευτική Ομάδα του ΣΥΡΙΖΑ. Οπότε, μην απευθύνεστε σε εμάς. Ο κ. Καρασμάνης θα έπρεπε, φυσιολογικά, να υποστηρίζει τον Εισηγητή της Πλειοψηφίας, τον κ. Σιμόπουλο.

Περνάω στις ερωτήσεις. Θέλω να ρωτήσω τον κ. Κωτσόπουλο, τον νομικό παραστάτη της Γενικής Συνομοσπονδίας Παραγωγών Επαγγελματιών και Βιομηχανικών Ειδών Λαϊκών Αγορών της Θεσσαλονίκης, η οποία, ενημερωτικά, για τους πρόθυμους να κολακεύουν ή τους πρόθυμους να υποστηρίζουν με τη συνδικαλιστική τους ιδιότητα, είναι ένας φορέας που με την υπ' αριθμόν 220Σ Απόφαση του Ειρηνοδικείου Θεσσαλονίκης υφίσταται, δεν είναι, δηλαδή, ούτε στο iCloud, ούτε «σύννεφο», καθώς και την κυρία Μαραγκάκη, εάν με το νομοσχέδιο που εισάγεται προς συζήτηση και ψήφιση «θεραπεύεται» η συγκεκριμένη κατηγορία που απηύθυνε ο κ. Γεωργιάδης. Το ξεκίνησα και το συνεχίζω από την ερώτηση του κ. Αραχωβίτη για «νταραβέρι» και «λάδωμα». Εάν, δηλαδή, ο κ. Κωτσόπουλος με τη νομική του ιδιότητα, μπορεί να πιστοποιήσει ή να μας εξηγήσει, εάν με το υφιστάμενο νομοσχέδιο, το «λάδωμα», που απ’ ό,τι φαίνεται, με βάση τα λεγόμενα του Υπουργού και εκπροσώπου της Κυβέρνησης, ήταν μία συστηματική διαδικασία, προφανώς, μεταξύ παραγωγών και στελεχών αιρετών της Αυτοδιοίκησης Α΄ και Β΄ Βαθμού με βάση το θεσμικό πλαίσιο, «θεραπεύεται» με κάποιον τρόπο, κάνοντας υπόθεση εργασίας, ότι υφίσταται αυτή η κατηγορία που εκτόξευσε, επισήμως, ο κ. Γεωργιάδης. Το ίδιο ερώτημα απευθύνεται και στην κυρία Μαραγκάκη.

Το δεύτερο ερώτημα, πάλι στους ίδιους, είναι, εάν με αυτό το νομοσχέδιο αποτυπώνεται η κοινωνική, οικονομική, αναπτυξιακή και παραγωγική διαδικασία, μεταξύ παραγωγών και καταναλωτών. Εάν, δηλαδή, οι αγορές με τη νέα θεσμική τους «θωράκιση», με το νέο θεσμικό πλαίσιο, παραμένουν το «καταφύγιο» των εργαζομένων, των φτωχών, των παραγωγών και των ανθρώπων που έχουν ανάγκη τις λαϊκές αγορές να λειτουργούν.

Σας ευχαριστώ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής)**: Τον λόγο έχει ο κ. Θεοχάρης.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ**: Ευχαριστώ πολύ, κύριε Πρόεδρε.

Μία ερώτηση πολύ στοχευμένη έχω μόνο προς τον κ. Πασβαντίδη, που είναι ο αρμόδιος Διευθυντής για την τοποθέτηση των παραγωγών στην Περιφέρεια Αττικής. Με το νέο νομοσχέδιο του Υπουργείου Ανάπτυξης και του κ. Γεωργιάδη, πράγματι, αλλάζει, αυτή τη στιγμή, η μεθοδολογία τοποθέτησης. Ήθελα, λοιπόν, να μας ξεκαθαρίσει, κατά πόσον πιστεύει, πως αυτό γίνεται προς τη σωστή κατεύθυνση, αν βελτιώνεται το σύστημα ή συμβαίνει το, ακριβώς, αντίθετο. Θα ήθελα την εμπεριστατωμένη άποψή του.

Ευχαριστώ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής)**: Περνάμε στις απαντήσεις των φορέων.

Τον λόγο έχει ο κ. Μουλιάτος, ο οποίος ζήτησε να παρέμβει, πριν προχωρήσουμε στη διαδικασία.

**ΔΗΜΗΤΡΙΟΣ ΜΟΥΛΙΑΤΟΣ (Πρόεδρος της Παναττικής Ομοσπονδίας Σωματείων Επαγγελματιών Λαϊκών Αγορών**): Κύριε Πρόεδρε, θέλω να κάνω μία διευκρίνιση στον κ. Σιμόπουλο και στους κ.κ. Βουλευτές της Αντιπολίτευσης γενικότερα. Δεν «κούνησα κανένα δάχτυλο».

**ΣΤΑΥΡΟΣ ΑΡΑΧΩΒΙΤΗΣ (Εισηγητής της Μειοψηφίας)**: Συγνώμη, συγνώμη να ακούσουμε τις απαντήσεις. Έχουν τεθεί ερωτήσεις. Δεν τέθηκε ερώτηση στον κ. Μουλιάτο. Γιατί, κύριε Πρόεδρε, συμβαίνει αυτό; Απευθύνεται τώρα στον Εισηγητή Πλειοψηφίας, χωρίς να έχει ερωτηθεί, ενώ άλλοι άνθρωποι που έχουν ερωτηθεί, δεν μιλάνε;

Κύριε Πρόεδρε, εάν θέλει να πει κάτι ο κ. Μουλιάτος, μπορεί να το κάνει στο τέλος της διαδικασίας. Έχουν ερωτηθεί άνθρωποι που περιμένουν να απαντήσουν. Ακολουθείστε μία διαδικασία παρακαλώ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής)**: Ο κ. Σιμόπουλος τοποθετήθηκε και σχολιάστηκε.

Παρακαλώ τον λόγο έχει ο κ. Μουλιάτος.

**ΔΗΜΗΤΡΙΟΣ ΜΟΥΛΙΑΤΟΣ (Πρόεδρος της Παναττικής Ομοσπονδίας Σωματείων Επαγγελματιών Λαϊκών Αγορών**): Αν το εξέλαβαν με αυτόν τον τρόπο, ζητάω συγγνώμη. Είπα, απλώς, ότι είχαν γίνει παραπληροφορήσεις στους συγκεκριμένους Βουλευτές. Αυτό και τίποτα άλλο.

Ευχαριστώ πολύ.

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ (Εισηγητής της Πλειοψηφίας)**: Δεκτή η συγγνώμη. Δεν υπάρχει κάποιο θέμα.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής)**: Τον λόγο έχει η κυρία Πατουλίδου.

**ΠΑΡΑΣΚΕΥΗ (ΒΟΥΛΑ) ΠΑΤΟΥΛΙΔΟΥ (Αντιπεριφερειάρχης Μητροπολιτικής Ενότητας Θεσσαλονίκης)**: Σας ευχαριστώ.

Σε ότι αφορά στον κ. Αραχωβίτη και την ερώτηση για το «νταραβέρι». Προσπαθούμε όλοι μαζί μας, γιατί γι’ αυτό βρισκόμαστε εδώ και συζητάμε, να έχουμε μία τάξη, μία νομιμότητα και μία καλύτερη διαφάνεια, σε ότι αφορά στις λαϊκές αγορές. Γνωρίζουμε τις ανθρώπινες σχέσεις. Όλοι αυτοί οι άνθρωποι, είτε είναι άνθρωποι που πουλάνε, είτε είναι οι επόπτες, είτε είναι η Διεύθυνση των Λαϊκών Αγορών, συμβιώνουν, συνυπάρχουν χρόνια τώρα. Προφανώς, υπάρχει μία άνεση στον τρόπο, με τον οποίο προσπαθούμε να λειτουργήσουμε με τον καλύτερο δυνατό τρόπο. Αν υπάρχει «νταραβέρι» -μπορεί και να υπάρχει, αλλά δεν ξέρω το μέγεθος του- ή το όποιο «νταραβέρι» έχει πέσει στη δική μου αντίληψη, βρήκαμε έναν συγκεκριμένο τρόπο που, προφανώς, το νομοσχέδιο θα βοηθήσει, τουλάχιστον, σε αυτό το κομμάτι, μέσω του εκσυγχρονισμού των λαϊκών αγορών.

Και τι εννοούμε εκσυγχρονισμό. Εμείς, ήδη, ξεκινήσαμε -μας πρόλαβε η πανδημία και σταματήσαμε- τη μηχανογράφηση, έτσι ώστε μέσα από ένα tablet οι επόπτες να έχουν τη δυνατότητα, ανά πάσα στιγμή, να δουν ποιος είναι πού, εάν έχει χρέη, εάν έχει μπει σε ρυθμίσεις, εάν είναι έτσι, όπως πρέπει να είναι. Αυτό, ήδη, έχει ξεκινήσει. Δεν είναι εύκολη η γραφειοκρατία και το γνωρίζετε όλοι εσείς, επειδή είμαστε μέσα σε έναν φορέα διοίκησης από όποια μεριά κι αν είμαστε. Δεν είναι εύκολο να λειτουργήσει και με τα τοπογραφικά χαρακτηριστικά, έτσι όπως πρέπει πραγματικά. Θεωρούμε, ότι, τουλάχιστον, σε ότι αφορά αυτό το κομμάτι του εκσυγχρονισμού, μέσω της διαδικασίας μηχανογραφήσεων, τοπογραφικών, καταγραφής, ποιος μπαίνει, ποιος βγαίνει, με τον καλύτερο δυνατό τρόπο των ανανεωμένων αδειών, θα περιορίσει, αν υπάρχει, το όποιο «νταραβέρι». Να το εξαφανίσει, προφανώς, δεν πρόκειται, γιατί εάν είχαμε τη δυνατότητα σε όλη τη γη να εξαφανίσουμε την όποια διαφθορά, θα ήταν ό,τι καλύτερο. Αλλά δεν μπορεί να γίνει, από τη στιγμή που υπάρχουν άνθρωποι που έχουν και τις ευαισθησίες τους, για να μπορούν την επόμενη μέρα τους να ζουν και να πουλάνε τα προϊόντα τους.

Άρα, με τη μέθοδο της μηχανογράφησης, κύριε Αραχωβίτη, θεωρούμε ότι θα περιοριστεί το όποιο «νταραβέρι» μπορεί ο καθένας να θεωρεί, ότι γίνεται μέσα στις λαϊκές αγορές.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων)**: Κύριε Πρόεδρε, μισό λεπτό. Κυρία Πατουλίδου, είστε υπέρ της προκήρυξης των θέσεων; Γιατί, γι’ αυτό έγινε η κουβέντα για το «νταραβέρι». Αν είναι καλό να υπάρχει προκήρυξη θέσεων ή όχι. Ο ΣΥΡΙΖΑ δεν θέλει λέει προκήρυξη. Είστε υπέρ της προκήρυξης ή όχι;

**ΠΑΡΑΣΚΕΥΗ (ΒΟΥΛΑ) ΠΑΤΟΥΛΙΔΟΥ (Αντιπεριφερειάρχης Μητροπολιτικής Ενότητας Θεσσαλονίκης):** Σε ότι αφορά στις προκηρύξεις, δεν μιλούσα γι’ αυτό το κομμάτι, γιατί όταν έχεις τη δυνατότητα …. δεν μπορεί να ξέρουμε, ανά πάσα στιγμή, από το γραφείο ….

**ΧΡΗΣΤΟΣ ΓΙΑΝΝΟΥΛΗΣ:** Κύριε Υπουργέ, σας απαντάει, μην κουνάτε τα χέρια και προσβάλλετε, αν δεν σας αρέσει η απάντηση.

**ΠΑΡΑΣΚΕΥΗ (ΒΟΥΛΑ) ΠΑΤΟΥΛΙΔΟΥ (Αντιπεριφερειάρχης Μητροπολιτικής Ενότητας Θεσσαλονίκης):** Η προκήρυξη των θέσεων, θεωρώ, ότι είναι πολύ μπροστά γι’ αυτό που ζούμε εμείς καθημερινά. Είναι δύσκολο να γίνει αποδεκτό, κύριε Υπουργέ, αυτή τη στιγμή. Το να μπει σε μία διαδικασία, ίσως, μετά από πέντε, δέκα χρόνια, ναι. Όμως, πρέπει να προηγηθούν κάποια άλλα βήματα, πολύ πιο βατά, για τους ανθρώπους που είναι, αυτή τη στιγμή, στις λαϊκές αγορές. Πρέπει να διευκολύνουμε την παρουσία τους. Ξέρω τι θέλετε να κάνετε. Ξέρω ότι προσπαθείτε και εσείς για το καλό. Βεβαίως, έπρεπε να πω ένα μεγάλο ευχαριστώ, γιατί στη διάρκεια της πανδημίας, μαζί με τον κ. Σταμπουλίδη, παρ’ ότι «σκοτωθήκαμε», αγαπηθήκαμε, και έτσι λειτούργησαν οι λαϊκές αγορές, αλλά ο σκοπός είναι και στο επόμενο βήμα στην προσπάθειά μας για τον εκσυγχρονισμό αυτής της πολύ σημαντικής επαγγελματικής δράσης αυτών των ανθρώπων, να μην «τρέχουμε» τόσο πολύ, για να μπορούν να προλάβουν όλοι.

**ΧΡΗΣΤΟΣ ΓΙΑΝΝΟΥΛΗΣ:** Κύριε Πρόεδρε, με συγχωρείτε, επί προσωπικής διαδικασίας. Θα ήθελα να τον παρακαλέσω, γιατί εγώ θα ακολουθήσω τη διδαχή του κ. Γεωργιάδη να μιλήσουμε ήρεμα και ουσιαστικά, να αποφεύγει τις τεχνητές εντάσεις και τις προσωπικές επιθέσεις. Πουθενά δεν είπε κανένας Αραχωβίτης και κανένας Γιαννούλης τι θέλει ή τι δεν θέλει. Θα τοποθετηθούμε με την ευθύνη που έχουμε. Τέτοια «παιχνιδάκια» επικοινωνιακά μπορούμε να τα υποστηρίξουμε κι εμείς, αλλά δεν πρέπει.

Άρα, ας μην βάζει στο στόμα μας πράγματα που δεν είπαμε.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Τον λόγο έχει ο κ. Πασβαντίδης.

**ΧΑΡΗΣ ΠΑΣΒΑΝΤΙΔΗΣ (Προϊστάμενος Τμήματος Οικονομικής Διαχείρισης Λαϊκών Αγορών της Περιφέρειας Αττικής):** Θα ήθελα να πω από την αρχή, ότι η Περιφέρεια Αττικής, η μεγαλύτερη Περιφέρεια της χώρας, δια των τοποθετήσεων του Περιφερειάρχη μας, του κ. Πατούλη και του αρμόδιου Αντιπεριφερειάρχη, του κ. Μελά, θεωρούμε και κρίνουμε ότι το νομοσχέδιο κινείται προς τη σωστή κατεύθυνση. Υπάρχουν διατάξεις μέσα που μας βοηθούν στο έργο μας.

 Θέλω να πω, επίσης, ότι το νομικό πρόσωπο, για το οποίο μίλησα, είναι εκείνο που θα καταστήσει αποτελεσματικότερο τον έλεγχο και την εξυγίανση, δηλαδή, αυτό που επιχειρεί να κάνει ο κ. Υπουργός μέσα από αυτό το νομοσχέδιο και για το οποίο μας άκουσε δεκάδες φορές.

 Πάμε σε ένα ερώτημα κρίσιμο, το οποίο έθεσε ο κ. Θεοχάρης. Πιστεύω ότι είναι το πιο κρίσιμο ερώτημα, σε σχέση με αυτό που συζητάμε για την παρουσία των παραγωγών στις λαϊκές αγορές. Κύριε Πρόεδρε, όταν πάμε να αλλάξουμε ένα σύστημα, εμείς μιλάμε τώρα για το τι έρχεται και δεν έχουμε ασχοληθεί καθόλου, όμως, για το τι υπάρχει, για να μπορούμε να καταλάβουμε, αν αυτό που έρχεται, είναι σωστό ή λάθος.

Τι υπάρχει, αυτή τη στιγμή, κύριε Πρόεδρε, στις λαϊκές αγορές; Έρχεται ένας παραγωγός και υποβάλλει ένα αίτημα στη Διεύθυνση Λαϊκών Αγορών και λέει «θέλω να με τοποθετήσετε στην τάδε λαϊκή αγορά». Του απαντάμε μετά από καιρό, «δεν σε τοποθετούμε εκεί, γιατί εκεί δεν έχει θέση». Επανέρχεται με νέο ερώτημα. «Θέλω να με πάτε στη λαϊκή αγορά την τάδε. Του απαντάμε ξανά, «δεν υπάρχει θέση να σε πάμε εκεί πέρα». Πού πηγαίνει, εν τέλει, ο παραγωγός αυτός; Σε μία δεύτερης, τρίτης κατηγορίας λαϊκή αγορά. Βγαίνει και έξω από τον προγραμματισμό, τον οποίο έχει κάνει για την παραγωγή των προϊόντων του και την πώλησή τους.

Όταν πάει, κύριε Πρόεδρε, στη λαϊκή αγορά ο παραγωγός αυτός, τι συμβαίνει εκείνη την ώρα, που ξαφνικά ένας παραγωγός νέος, πάει σε μία λαϊκή αγορά να πουλήσει τα προϊόντα του; Το πρώτο που πρέπει να γίνει, είναι να του δοθεί μία θέση, για να πάει να εργαστεί. Όπως σας είπα προηγουμένως, με δεκαπέντε επόπτες για πενήντα λαϊκές αγορές την ημέρα, η Υπηρεσία μου είναι αδύνατο να έχει σε κάθε λαϊκή αγορά έναν επόπτη για να τον τοποθετήσει.

Πού ξεκινάει, λοιπόν, το «νταραβέρι» που είπε ο Υπουργός και που συμφωνώ, απολύτως, μαζί του, ότι υπάρχει νταραβέρι; Άλλωστε αυτά τα έχει αποδείξει και η ανάρτηση του μεγάλου σκανδάλου, το οποίο ο Τύπος ονόμασε «μαφία των λαϊκών αγορών» και το οποίο, όπως σας είπα, έχει «πληγώσει» τη Διεύθυνσή μου και όλο τον χώρο μου και η ανάκριση συνεχίζεται. Έχει αποδειχθεί, λοιπόν, μέσα από την ανάκριση, ότι το «νταραβέρι» υπάρχει. Πού υπάρχει; Πού θα τοποθετηθεί ο παραγωγός; Αφού επόπτες δεν υπάρχουν, ποιος θα τον τοποθετήσει; Ο Πρόεδρος, διάφοροι άλλοι επιτήδειοι, «όχι θα πας σε εκείνη τη θέση, όχι θα πας στην άλλη θέση» και αν έχει τα «μέσα», μπορεί να βρει και μία καλή θέση και αν δεν έχει τα «μέσα», θα τον «πετάξουν» στην άκρη της λαϊκής αγοράς. Δυστυχώς, αυτή είναι η διαδικασία. Ένα σύστημα άδικο, αναποτελεσματικό και, εν πολλοίς, και διεφθαρμένο και το λέω ανοιχτά.

Τώρα πάει να γίνει μία προκήρυξη. Λένε κάθε χρόνο, όπως γίνεται προκήρυξη για τους επαγγελματίες, οι οποίοι επαγγελματίες έχουν να πάρουν άδεια, εδώ και είκοσι χρόνια. Όλα αυτά τα είκοσι χρόνια, εκατοντάδες παραγωγοί έχουν μπει στις λαϊκές αγορές και επαγγελματίας ούτε ένας. Έχουν να πάρουν επαγγελματικές άδειες είκοσι χρόνια. Το καταλαβαίνετε; Αν ζητάω το νομικό πρόσωπο, είναι για να κάνω ταχύτερες διαδικασίες, για να μπορέσουν να μπουν και οι επαγγελματίες στις λαϊκές αγορές.

 Ο Υπουργός λέει, ότι θα προκηρύξει, όπως και στους επαγγελματίες, για να υπάρχει ισονομία και ισότητα. Όποιος, λοιπόν, κάνει τα χαρτιά του, θα ξέρει, εκ των προτέρων, ότι διεκδικεί τη θέση νούμερο 34 στη λαϊκή αγορά της Γλυφάδας και εφόσον την παίρνει, θα πηγαίνει στη θέση του και δεν θα είναι θύμα κανενός «νταραβεριού», αλλά θα είναι κύριος των μορίων του και των ικανοτήτων του και κανενός άλλου. Γι’ αυτό και επικροτούμε αυτό το σύστημα που λέει ο κ. Υπουργός.

Θέλω να δεσμευτώ, ως Διεύθυνση, ότι δεν θα βγάζουμε προκηρύξεις, μία φορά τον χρόνο για τους παραγωγούς, αλλά κάθε δύο μήνες και κάθε μήνα, αν χρειαστεί και αν θέλουν. Όμως, να σταματήσει όλη αυτή η ιστορία, με τον τρόπο που μπαίνουν σήμερα οι παραγωγοί. Αυτή είναι η θέση μας.

Ευχαριστώ πολύ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής)**: Τον λόγο έχει ο κ. Καφαντάρης.

**ΔΗΜΗΤΡΙΟΣ ΚΑΦΑΝΤΑΡΗΣ (Γενικός Γραμματέας της Κεντρικής Ένωσης Δήμων Ελλάδος (ΚΕΔΕ))**: Στην αρχή που τοποθετήθηκα, είπα ότι για εμάς το νομοσχέδιο κινείται στη σωστή κατεύθυνση. Όμως, έχουμε τρεις σοβαρές παρατηρήσεις. Η πρώτη αφορά στο κομμάτι της αρμοδιότητας για τις κυριακάτικες λαϊκές, που έχουμε καταθέσει, ήδη, κείμενο ότι πρέπει να είναι καθαρά η αρμοδιότητα του Δήμου.

Η δεύτερη, έχει να κάνει με το κομμάτι των προστίμων σε υπαλλήλους που καθυστερούν να περάσουν στο πληροφοριακό σύστημα τα στοιχεία. Λόγω ότι είμαστε ελάχιστοι, γενικώς, στην Αυτοδιοίκηση, πιστεύω ότι πρέπει να είμαστε πιο ελαστικοί με τα πρόστιμα, να βάλουμε το χαμηλότερο που μπορεί να υπάρξει.

Τρίτον, αυτό το οποίο λέμε, είναι ότι το κομμάτι των εσόδων, ειδικά στην επαρχία, πρέπει το 100% να πηγαίνει στην Αυτοδιοίκηση, η οποία έχει όλο το «φορτίο» που αφορά τη λαϊκή, γιατί γίνεται στον τοπικό Δήμο, στην περιοχή.

Άρα, αυτές τις τρεις επισημάνσεις έχουμε καταθέσει και έχουμε τεκμηριώσει το πώς πρέπει να γίνεται. Θεωρούμε ότι το υπόλοιπο κομμάτι είναι σε θετική κατεύθυνση. Συμφωνούμε με όλες τις διατάξεις. Θα περιμένουμε, ωστόσο, να δούμε τις αλλαγές που θα γίνουν και το τελικό σχήμα του νομοσχεδίου και εάν ληφθούν υπόψη οι παρατηρήσεις που έχουμε καταθέσει.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής)**: Τον λόγο έχει ο κ. Δερετζής.

**ΑΓΓΕΛΟΣ ΔΕΡΕΤΖΗΣ (Πρόεδρος της Ομοσπονδίας Επαγγελματιών Παραγωγών Μακεδονίας-Θεσσαλίας-Θράκης)**: Ο κ. Αραχωβίτης με ρώτησε, αν εκπροσωπώ τους παραγωγούς και τους επαγγελματίες. Ναι, εκπροσωπώ και τους παραγωγούς και τους επαγγελματίες. Επειδή ακούστηκαν διάφορα πράγματα σήμερα από τον κ. Μουλιάτο, ότι δεν υπάρχει Συνομοσπονδία, έχουμε στείλει το καταστατικό μας.

Ευχαριστώ πολύ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής)**: Τον λόγο έχει ο κ. Κωτσόπουλος.

**ΓΡΗΓΟΡΙΟΣ ΚΩΤΣΟΠΟΥΛΟΣ (Νομικός Σύμβουλος της Γενικής Συνομοσπονδίας Παραγωγών Επαγγελματιών και Βιομηχανικών Ειδών Λαϊκών Αγορών Ελλάδος):** Σας ευχαριστώ πολύ, κύριε Πρόεδρε.

Πάρα πολύ γρήγορα, θέλω να πω προς τον κ. Υπουργό, ότι η προκήρυξη δεν είναι το «νερό του Καματερού», δεν «θεραπεύει» τα πάντα. Προφανώς, κάνοντας ένα υποθετικό σενάριο στην παρούσα φάση, αν θεωρήσουμε, ότι ένας επόπτης χρηματίζεται, αυτό σημαίνει, ότι δεν θα δηλώνει πότε τις κενές θέσεις σε μία λαϊκή αγορά και θα τοποθετηθεί εκεί αυτούς που θέλει. Και μιλώ για τα φαινόμενα της αδιαφάνειας τα οποία υπήρξαν.

Οπότε, απαντώντας στην ερώτηση του κ. Γιαννούλη, προφανώς, και δεν «θεραπεύονται» όλα τα ζητήματα. Χρειάζεται ένας ισχυρός ελεγκτικός μηχανισμός που αυτό όπως πολύ σωστά είπε ο κ. Πασβαντίδης, μπορεί να το προσφέρει ένα νομικό πρόσωπο αυτοτελές, το οποίο θα συσταθεί στις Περιφέρειες όλης της χώρας και πολύ περισσότερο στην Περιφέρεια Αττικής και στην Περιφέρεια Κεντρικής Μακεδονίας. Αυτό είναι το ένα ζήτημα.

Το άλλο ζήτημα, στην ερώτηση του κ. Αραχωβίτη, εάν υπάρχει αντισυνταγματικότητα των διατάξεων, να πω μόνο, ότι την αντισυνταγματικότητα, δυστυχώς, των διατάξεων οποιουδήποτε νόμου ψηφίζεται στο ελληνικό Κοινοβούλιο, την κρίνουν τα δικαστήρια. Θα σας πω, όμως, ότι κατά το διοικητικό δίκαιο, υπάρχει αυτό που λέμε ένα δυσανάλογο πρόστιμο για κάθε παράβαση. Και γιατί το λέω αυτό εδώ.

Κύριε Υπουργέ, ξέρετε, ότι τα εισοδήματα των ανθρώπων των λαϊκών αγορών είναι απειροελάχιστα. Τα πρόστιμα που αναγράφετε μέσα στον νόμο σας των 1.500 ευρώ είναι, πραγματικά, δυσανάλογα με την οικονομική τους κατάσταση.

Δεύτερον, επειδή αναφερθήκατε στη μη έκδοση φορολογικής απόδειξης, για δύο φορές, μέσα σε ένα έτος, μήπως χρειάζεται μία διευκρίνιση η ποινή; Για να την διαβάσω, ακριβώς, αν μου επιτρέπετε, λέει «ανάκληση θέσης δραστηριοποίησης και δικαίωμα δραστηριοποίησης στο πλανόδιο εμπόριο και απαγόρευση συμμετοχής στη διαδικασία χορήγησης θέσεων, κατόπιν προκήρυξης για δεκαπέντε μέρες». Είπατε προηγουμένως, ότι η θέση στερείται για δεκαπέντε ημέρες, ενώ εδώ προκύπτει, ότι για δεκαπέντε ημέρες δεν έχει δικαίωμα να συμμετέχει στην προκήρυξη, ενώ αφήνετε «ανοιχτό» το χρονικό διάστημα, τουλάχιστον, αυτό κατανοώ εγώ, της ανακλήσεως.

Σε ότι αφορά στα νομικά πρόσωπα, ερώτημα που τέθηκε από τον κ. Αρσένη. Δεν απευθυνόταν σε εμένα η ερώτηση, αλλά παρ’ όλα αυτά νομίζω, ότι χρειάζεται μία διευκρίνηση από εσάς στη συλλογιστική, την οποία έθεσε χθες και ο κ. Σιμόπουλος στην εισήγησή του. Μιλάτε σε διάφορα μέρη του νομοσχεδίου για νομικά πρόσωπα. Θέλω να πιστεύω, ότι αναφέρεστε, είτε στους γυναικείους συνεταιρισμούς, είτε στους συνεταιρισμούς γενικότερα, είτε στις ΚοινΣΕπ. Αν είναι αυτή η πρόθεσή σας, παρακαλώ πολύ, να το διευκρινίσετε.

Επίσης, αν μου επιτρέπετε, κύριε Πρόεδρε, να απαντήσω και σε κάτι άλλο. Ο ορισμός της λαϊκής αγοράς, στο άρθρο 2 λέει «λαϊκή αγορά, υπαίθρια μετακινούμενη οργανωμένη αγορά». Αυτό έρχεται σε αντίφαση, ουσιαστικά, με τον ορισμό των πρότυπων λαϊκών αγορών. Μιλάει για σταθερές υποδομές. Η λαϊκή αγορά, κατά τον ορισμό του ίδιου του νόμου, είναι μετακινούμενη, δεν έχει σταθερές υποδομές.

Σας ευχαριστώ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Τον λόγο έχει ο κ. Μακρίδης.

**ΒΑΣΙΛΕΙΟΣ ΜΑΚΡΙΔΗΣ (Πρόεδρος της Ομοσπονδίας Συλλόγων Παραγωγών Λαϊκών Αγορών Κεντρικής και Δυτικής Μακεδονίας, Θεσσαλίας και Θράκης):** Ο κ. Καρασμάνης,ως πρώην Υπουργός Αγροτικής Ανάπτυξης, θεωρώ και πιστεύω, ότι είναι ένας από τους ανθρώπους που παρευρίσκονται σήμερα εδώ, που είναι γνώστης πάρα πολύ καλά του τι σημαίνει αγροτιά.

Είπατε, κύριε Καρασμάνη, για την ελεύθερη προσέλευση. Όπως ξέρετε πολύ καλά και εσείς ο ίδιος, γιατί προερχόμαστε και γνωριζόμαστε, επί σειρά ετών, από αγροτικό νομό, κάποιες λαϊκές αγορές όπου γίνονται σε μικρά χωριά της δικής μας περιοχής, για παράδειγμα, στην Αριδαία και ούτω καθεξής, ουδεμία σχέση έχει η προκήρυξη. Σε τι θα αποσκοπεί η προκήρυξη εκεί, όταν τοποθετούνται πάγκοι για, περίπου, δεκαπέντε, είκοσι ανθρώπους;

Άκουσα και τον κ. Πασβαντίδη, ο οποίος θέλει ο κ. Υπουργός, σώνει και καλά, να νομοθετήσει για την Αθήνα. Η Αθήνα, όμως, δεν είναι η Ελλάδα. Οι λαϊκές αγορές είναι για όλο τον κόσμο. Δεν μπορούμε να νομοθετήσουμε μόνο για την Αθήνα, γιατί συμβαίνει, αυτό που συμβαίνει. Εδώ, πρέπει λοιπόν, να συγκεράσουμε και να έχουμε τις απόψεις όλων των φορέων γι’ αυτά που συμβαίνουν, είτε στην Καστοριά, είτε στην Κρήτη, είτε στην Αθήνα, έτσι ώστε να βγάλουμε τη «χρυσή τομή». Η ελεύθερη, λοιπόν, προσέλευση είναι αυτό που έχουμε, κατ’ εξακολούθηση και κατά συρροή -να το πω νομικά- τόσα χρόνια στις λαϊκές αγορές. Δεν μπορούμε να «φράξουμε», κύριε Καρασμάνη, την είσοδο των παραγωγών για οποιουσδήποτε λόγους επικαλέστηκε ο κ. Πασβαντίδης.

Αν υπάρχουν αυτά, όπου υπάρχουν, να βγουν όλοι οι ελεγκτικοί μηχανισμοί και να γίνουν οι απαραίτητες έρευνες, για να σταματήσει αυτό που είναι να σταματήσει. Δεν μπορεί να την πληρώσει όλη η Ελλάδα για την Αθήνα. Αυτά σε ότι αφορά στην ελεύθερη προσέλευση.

Σε ότι αφορά στις θέσεις από παραγωγούς σε επαγγελματίες. Κύριε, πρώην Υπουργέ, επειδή είστε άνθρωπος που γνωρίζετε την αγροτιά, θεωρείτε και πιστεύετε, ότι αν θα μετατρέψουμε έναν παραγωγό σε επαγγελματία, θα ενισχύσουμε την ύπαιθρο; Θα ενισχύσουμε την αγροτιά;

Θα βοηθήσουμε να παραμείνει αυτός ο μικροκαλλιεργητής, ο οποίος έχει πέντε-δέκα στρέμματα; Αντί να κάνουμε αυτό, γιατί η επίσημη Πολιτεία να μην τον ενισχύσει, έτσι ώστε να παραμείνει εκεί και να μπορέσει να καλλιεργήσει; Μάλιστα, μετά από τα πέντε-δέκα στρέμματα, να του δώσουμε μία διαφορετική προοπτική, έτσι ώστε να μπορεί να τα κάνει δέκα, είκοσι, τριάντα. Αυτό λέμε εμείς.

Δεν είναι η λύση, λοιπόν, να μετατρέψουμε τον παραγωγό σε επαγγελματία. Μπορούμε και υπάρχουν τρόποι, τα έχω αναλύσει διεξοδικά στον κ. Υπουργό, ότι μπορούμε να αλλάξουμε αυτή την κατάσταση που υπάρχει σήμερα, προς διαφορετική κατεύθυνση από αυτή που προσπαθεί.

Σε σχέση με τα υπόλοιπα ερωτήματα. Εμείς θέσαμε και είπαμε συγκεκριμένα άρθρα, με τα οποία διαφωνούμε. Σαφώς, τα υπόλοιπα που δεν επικαλεστήκαμε, είναι, καλώς, καμωμένα. Δεν διαφωνήσαμε και δεν είπαμε ότι όλο το νομοσχέδιο δεν είναι σωστό.

Εν κατακλείδι, ο κ. Υπουργός, προσωπικά μου έδωσε την εντύπωση, γιατί και με γνωρίζει και τον γνωρίζω, ότι θα προβεί στις απαραίτητες ενέργειες, έτσι ώστε να διορθωθούν κάποια πράγματα, από αυτά που έχουμε πει μεταξύ μας και ως Ομοσπονδία και ως Συνομοσπονδία, πάρα πολλές φορές. Άκουσα ότι εμείς είπαμε -δεν ξέρω τι υπονοούσαν κάποιοι- ότι δεν μας δεχόταν ο Υπουργός. Καλώς, μάς δέχτηκε ο Υπουργός και άπειρες φορές. Μας άκουσε και αυτό είναι προς τιμήν του και έχουμε να το λέμε. Αυτή είναι η πραγματικότητα.

Από κει και πέρα, όμως, θα πρέπει να στηλιτεύσουμε και κάποια πράγματα, τα οποία δεν είναι, όχι αρεστά σε εμάς, ως φυσικά πρόσωπα, δεν είναι αρεστά σε αυτό που εμείς εκπροσωπούμε θεσμικά. Ως Ομοσπονδία Μακεδονίας, Θεσσαλίας, Θράκης, έχω σωματεία από τη Θράκη, μέχρι και τη Δυτική Μακεδονία και την Κεντρική Μακεδονία. Αντιλαμβάνεστε, ότι σε αυτούς όλους έχουμε να δώσουμε έναν λόγο.

Κύριε Καρασμάνη, αντιλαμβάνεστε κι εσείς, ότι αυτή πρέπει να είναι η στάση που πρέπει να κρατήσουμε όλοι. Δηλαδή, ότι οι λαϊκές αγορές πρέπει να είναι ελεύθερες, συντεταγμένες με νομικό πλαίσιο μεν, αλλά ελεύθερες. Όχι να μπαίνουν οποιοιδήποτε «φραγμοί» για κάποια προβλήματα που υπάρχουν σε συγκεκριμένες περιοχές.

Ευχαριστώ πολύ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Τον λόγο έχει η κυρία Μαραγκάκη.

**ΕΛΕΝΗ ΜΑΡΑΓΚΑΚΗ (Πρόεδρος Σωματείου Επαγγελματιών και Παραγωγών εκτός πόλεως Μακεδονία):** Ευχαριστώ πολύ, κύριε Πρόεδρε.

Επειδή το ερώτημά είναι πάρα πολύ σοβαρό και θέτει πολύ σοβαρές αιχμές, θα ήθελα να πω το εξής. Εγώ έχω μάθει να ακούω με τα αυτιά μου και να βλέπω με τα μάτια μου. Έχουν ακουστεί πάρα πολλά. Εσείς από τη θέση που βρίσκεστε, ως θεσμός του Κοινοβουλίου, θεωρώ, ότι αν υπέπεσε οτιδήποτε στην αντίληψή σας, για οικονομικό «αλισβερίσι», ότι θα έπρεπε να το καταθέσετε, να το καταγγείλετε, για να πάρει τη νομική οδό. Κι εγώ έχω ακούσει πάρα πολλά και αναρωτιέμαι, πώς μπορούν αυτά να αποδειχθούν.

Με αφορμή, λοιπόν, την τοποθέτηση του κ. Μακρίδη θα πω το εξής. Θεωρώ, με την ταπεινή μου άποψη και γνώση, ότι όταν γίνεται ένα νομοθέτημα, γίνεται, κυρίως, για το καλό του κοινωνικού συνόλου, της Δημοκρατίας και οπωσδήποτε, πρέπει να υπάρχει, είτε οικονομικό, είτε νομικό όφελος. Τι οικονομικό και νομικό όφελος, λοιπόν, υπάρχει για την κοινωνία και για την Πολιτεία, γενικότερα, όταν αυτή η «καημένη Ελλαδίτσα» το μόνο που έχει, είναι ο τουρισμός και η πρωτογενής παραγωγή; Τι όφελος, λοιπόν, έχει το κράτος και η κοινωνία γενικότερα, όταν αντί να προσπαθήσουμε, όπως είπε και ο κ. Μακρίδης, να δώσουμε κίνητρα, ώστε να αναπτυχθεί η πρωτογενής παραγωγή, εμείς την πατάσσουμε, με αποτέλεσμα όλοι να παρέχουν υπηρεσίες;

Όλα τα οικονομικά προβλήματα όλων των χωρών και ειδικά των μικρών οικονομιών όπως είμαστε εμείς, όπως είναι η Ελλάδα, είναι γιατί δεν παράγουμε και παρέχουμε όλοι υπηρεσίες. Δεν θα έπρεπε, λοιπόν, να το ξέρουν αυτοί που νομοθετούν; Εγώ θεωρώ, ότι ο κ. Γεωργιάδης, έχει τις καλύτερες των προθέσεων. Όμως, δεν μπορεί να έχει προσωπική γνώμη για κάποια πολύ εξειδικευμένα θέματα. Το νομοθέτημα, έτσι όπως βγήκε, έχει φανεί σαφώς, ότι δόθηκαν κάποιες γνώσεις. Δεν μπορεί οι νομοθέτες να γνωρίζουν για τη θέση των ανθρώπων μέσα στις λαϊκές και αν υπάρχει προκήρυξη και αν υπάρχει ελεύθερη διέλευση. Δεν μπορούν να γνωρίζουν, εάν οι παραγωγοί, ορθώς, υπάρχουν ή αν δεν υπάρχει πραγματική παραγωγή και όλο αυτό δεν είναι πραγματικό.

Δεν θα έπρεπε, λοιπόν, να αναρωτηθεί ο νομοθέτης, όταν του τέθηκαν οι προτάσεις από τους συνδικαλιστές, γιατί να θέλουν να μετατρέψουν τους παραγωγούς σε επαγγελματίες; Ποιος είναι ο λόγος; Μήπως να δυναμώσουν τα σωματεία τους; Μήπως κάποιες προσωπικές επαφές με κάποιους ανθρώπους που δεν σταματάει στο ότι εγώ θα χάσω το επάγγελμά μου, εάν δεν μπορώ να μετατρέψω την άδεια από παραγωγική σε επαγγελματική;

Ευχαριστώ πάρα πολύ.

**ΒΑΣΙΛΕΙΟΣ ΓΙΟΓΑΚΑΣ (Αντιπρόεδρος της Επιτροπής):** Τον λόγο έχει ο κ. Μόσχος.

**ΠΑΝΤΕΛΗΣ ΜΟΣΧΟΣ (Πρόεδρος της Πανελλαδικής Ομοσπονδίας Συλλόγων Παραγωγών Αγροτικών Προϊόντων Λαϊκών Αγορών):** Ευχαριστώ, κύριε Πρόεδρε.

Να απαντήσω στην ερώτηση του κ. Αραχωβίτη, στο ΟΣΔΕ δηλώνουμε τα στρέμματα και τα είδη. Δηλαδή, αν έχουμε μήλα, αχλάδια, κάστανα, κεράσια. Οπότε, δηλώνουμε τα στρέμματα.

Θέλω, όμως, να αναφερθώ σε μία κουβέντα που είπε ο Υπουργός, ότι δεν είναι αφαίρεση, αλλά αφαίρεση θέσης. Κύριε Υπουργέ, η αφαίρεση θέσης από έναν παραγωγό ή από έναν επαγγελματία, είναι το ίδιο με την αφαίρεση της άδειας. Αν έχεις μία θέση για δέκα-είκοσι χρόνια και έχεις την πελατεία σου και τη χάσεις είναι πάρα πολύ σοβαρό. Οπότε, γι’ αυτό και στη πρωτολογία μου είπα, ότι η αφαίρεση θέσης για διάφορα παραπτώματα και ιδιαίτερα, για δύο ή τρεις αποδείξεις ταμειακής μηχανής που εν θα κοπούν όλο τον χρόνο, -δεν λέω να μην πληρώσει πρόστιμο ο πωλητής, είτε ο παραγωγός, είτε ο επαγγελματίας- είναι πολύ μεγάλο το τίμημα, είναι πολύ μεγάλο. Είναι σαν να χάνεις τη δουλειά σου.

Επίσης, ένα σοβαρό ζήτημα, που το έθεσα εξαρχής και το θέτω και συναισθηματικά. είναι ότι δεν μπορούν οι παραγωγοί να σταματήσουν από τη λαϊκή αγορά και να υπάρχει προκήρυξη. Άκουσα με λύπη, τον κ. Πασβαντίδη. Προσωπικά, στον κ. Πασβαντίδη του έδωσα συγχαρητήρια και προς τιμήν του που θέλει το νομικό πρόσωπο να προχωρήσει, για να εξυγιανθεί και για να λειτουργήσουν οι λαϊκές αγορές σε όλη τη χώρα.

Όμως, δεν είπε όλη την αλήθεια, δηλαδή, πώς δίνονται οι παραγωγικές άδειες στην Αττική. Συμμετέχω στην Επιτροπή Λαϊκών Αγορών και στον Οργανισμό, ως μέλος του Διοικητικού Συμβουλίου, επί είκοσι χρόνια. Έρχεται ένας παραγωγός, κάνει αίτηση και ζητάει συγκεκριμένες λαϊκές.

Αν οι συγκεκριμένες λαϊκές, από τις έξι που ζητάει τη βδομάδα, οι δύο είναι κορεσμένες, τον βάζουμε κάπου άλλου. Αυτό συμβαίνει και σε δεκαπέντε ημέρες παίρνει την άδεια. Δεν έρχεται δεύτερη φορά και τρίτη φορά. Επανέρχεται δεύτερη φορά και τρίτη φορά, εάν, παραδείγματος χάρη, θέλει μία θέση στο Παγκράτι ή τα Ιλίσια και δεν τη δίνουμε, τότε δημιουργείται πρόβλημα.

Θέλω να πω και κάτι άλλο, επειδή αναφερθήκατε σε χρηματισμούς. Κύριε Πασβαντίδη, λυπάμαι, πραγματικά, γιατί εδώ πρέπει να λέμε το σωστό και την αλήθεια. Σας έδωσα συγχαρητήρια, αλλά οι άδειες των παραγωγών δίνονται κάθε εβδομάδα. Και συνεχίζω. λέγοντας το εξής. Η ελεύθερη πρόσβαση φέρνει χρηματισμό και η προκήρυξη δεν φέρνει; Είναι δυνατόν αυτά τα πράγματα να συμβαίνουν; Και στη «μαφία» των λαϊκών αγορών, που αναδείχθηκε, πριν από τρία χρόνια, στην οποία αναφέρθηκε ο κ. Πασβαντίδης, συμμετείχαν υπάλληλοι της Διεύθυνσης και τρεις πρόεδροι επαγγελματιών. Δεν μπορεί όλα να χρεώνονται στους παραγωγούς. Οι λαϊκές αγορές γίνονται για τους παραγωγούς και τους αγρότες, δεν γίνονται για τους επαγγελματίες. Συμφωνούμε να συμμετέχουν, συμφωνούμε να μεταβιβάζονται οι άδειες τους, συμφωνούμε να υπάρχουν στις λαϊκές μέσα, αλλά όχι να διώξουμε τους παραγωγούς από τη λαϊκή. Αυτό είναι ευνόητο.

Ευχαριστώ πολύ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Τον λόγο έχει ο κ. Τσακανίκας.

**ΑΠΟΣΤΟΛΟΣ ΤΣΑΚΑΝΙΚΑΣ (Πρόεδρος της Ομοσπονδίας Παραγωγών Λαϊκών Αγορών Θεσσαλίας):** Ευχαριστώ πολύ.

Η πρόσβαση στους χώρους των λαϊκών αγορών των παραγωγών πρέπει να είναι ελεύθερη, όπως ήταν μέχρι τώρα. Αυτά που άκουσα είναι εξωφρενικά. Έχουμε φτάσει στο σημείο να «μαλώνουν τα βουβάλια και να την πληρώνουν τα βατράχια». Δεν μπορεί, για ό,τι συμβαίνει στην Αθήνα, να την πληρώνει η επαρχία. Πρέπει να σταματήσει αυτό. Δεν έχει καμία σχέση ο χώρος των λαϊκών αγορών της επαρχίας με τον χώρο των Αθηνών. Αν υπάρχει πρόβλημα στην Αθήνα, μπορεί να λυθεί εύκολα. Μπορούν να βγουν οι ελεγκτικοί μηχανισμοί και να βρεθούν οι παραβάτες. Δεν σημαίνει, ότι, επειδή υπάρχει ένα πρόβλημα, πρέπει να το πληρώσει όλη η Ελλάδα. Δεν μπορεί να συνεχιστεί αυτή η κατάσταση.

Σας ευχαριστώ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Τον λόγο έχει ο κ. Κύβελος.

**ΒΑΡΘΟΛΟΜΑΙΟΣ ΚΥΒΕΛΟΣ (Εκπρόσωπος του προσωρινού Συντονιστικού Αγορών Καταναλωτών Αττικής):** Ευχαριστώ πολύ.

Πριν απαντήσω στις δύο συγκεκριμένες ερωτήσεις, επιτρέψτε μου να πω δυο λόγια, για να γίνει κατανοητή και η απάντηση μου, στο ποιοι διοργανώνουν αυτές τις αγορές των καταναλωτών. Εμείς είμαστε όλοι εθελοντές. Δεν έχουμε, ούτε γραμματειακή υποστήριξη, ούτε βιοποριζόμαστε από αυτές τις δράσεις. Αυτό το κάνουμε μέσα από τον ελεύθερο χρόνο μας, γιατί έτσι φανταζόμαστε και τον κοινωνικό εθελοντισμό.

Γι’ αυτόν τον λόγο, αυτή τη διοργάνωση την κάνουν σύλλογοι ή σωματεία, οι οποίοι κινούνται μέσα στο πνεύμα του γράμματος και του νοήματος του ισχύοντος ν.4497. Η προηγούμενη Κυβέρνηση μάς κάλεσε, επειδή υπήρχαμε από το 2011 και για έξι χρόνια, ήταν μία δράση που δεν ήταν θεσμοθετημένη νομικά, είχε γίνει, όμως, γνωστή.

Ξεκίνησε ως «Κίνημα της πατάτας» το 2011, συνεχίστηκε ως «Χωρίς μεσάζοντες», πήρε το όνομα, κατόπιν, «αγορές των καταναλωτών». Την εποχή εκείνη, η προηγούμενη Κυβέρνηση μάς κάλεσε η ίδια να πούμε τις απόψεις μας πάνω στο θέμα αυτό. Μάς κάλεσε, όμως, δεν πήγαμε εμείς.

Προσωπικά, δεν ξέρω καν, πώς μπορώ να απευθυνθώ σε έναν Υπουργό ή σε έναν Γενικό Γραμματέα. Δεν ξέρω καν, πού είναι τα Υπουργεία και δεν ξέρω τι γίνεται με τους άλλους συναδέλφους εθελοντές και αν ξέρουν. Εγώ δεν ξέρω. Πρέπει να βρω κάποιον που γνωρίζει, ο «γνωστός του γνωστού», για να μπορέσω να φθάσω σε έναν Γενικό Γραμματέα. Ο προηγούμενος Γενικός Γραμματέας, αν θυμάμαι λεγόταν κ. Παπαδομανωλάκης, μάς κάλεσε στο γραφείο του, πήγαμε δύο-τρεις φορές, είχαμε έντονη συζήτηση και μεγάλους διαξιφισμούς, γιατί δεν θέλαμε το άρθρο 37, όπως είναι, αλλά στο τέλος, επειδή ακούγαμε και στους διαδρόμους του Υπουργείου ή της Βουλής, ότι το άρθρο 37 είναι κάτι σαν συμψηφισμός, μεταξύ διαφόρων ενδιαφερομένων, είπαμε, ότι προκειμένου να μην είμαστε, τελείως, στον «αέρα» όπως είμαστε έξι χρόνια και μη νόμιμοι, να δεχθούμε τον προηγούμενο νόμο.

Ο σημερινός νόμος δεν προβλέπει τίποτα, μας καταργεί. Καταργεί όλο τον ν.4497, μέσα εκεί είναι και το άρθρο 37. Το Σάββατο, προχθές, μάθαμε ότι κατατέθηκε το σχέδιο νόμου την Παρασκευή στη Βουλή και ότι σήμερα συζητείται στην Επιτροπή. Μέσα σε τρεις μέρες, εμείς οι εθελοντές, όπως εξήγησα παραπάνω, μάς ήταν αδύνατον να μπορέσουμε να συζητήσουμε ή με τον κ. Υπουργό ή με κάποιον υπεύθυνο που κανονίζει αυτά τα πράγματα. Γι’ αυτό και δεν μας έχει ακούσει κανένας. Είναι σαν να μην υπάρχουμε, σε ότι αφορά στο νομοσχέδιο. Από ανθρώπινη περιέργεια, πολλοί θα θέλαμε να μάθουμε, όταν λέω πολλοί, εννοώ αρκετές εκατοντάδες εθελοντών, ανά την Ελλάδα, που κάνουν αυτές τις δράσεις, για ποιον λόγο δεν προβλέπει ο νόμος αυτός τίποτα, ή, σε τελευταία ανάλυση, γιατί μας καταργεί. Τι κακό κάνουμε;

Εξηγήσαμε, προηγουμένως, ποια είναι τα θέλω μας. Καταναλωτική συνείδηση, κοινωνικός εθελοντισμός, προστασία και προσπάθεια μικρών παραγωγών και βιοτεχνών να έχουν πρόσβαση στην αγορά. Δεν καταλαβαίνουμε ποιος είναι ο λόγος που μας καταργεί ο σημερινός νόμος. Γι’ αυτό ζητήσαμε, ή να παραμείνει το άρθρο 37 του προηγούμενου νόμου, ή, τουλάχιστον, να στους ειδικούς σκοπούς να απαλειφθεί η απαγόρευση για την Περιφέρεια Αττικής και Κεντρικής Μακεδονίας. Ας μην ξεχνιόμαστε, γύρω από την Αττική, στην οποία βρίσκομαι τώρα εγώ, είναι όμοροι Δήμοι, οι οποίοι έχουν αρκετή αγροτική παραγωγή. Είναι από Εύβοια, Κορινθία, Ευρυτανία. Ακόμη και η Θεσσαλία, στην Αθήνα κατεβαίνει, για να προωθήσει τα προϊόντα της και έχει και η ίδια εκεί παραγωγούς, όπως είναι και η περιοχή του Μαραθώνα, Καπανδρίτι, κ.λπ.. Όλους αυτούς τους απαγορεύει. Δεν μάθαμε και, ίσως, να μην μάθουμε και ποτέ, γιατί μας καταργεί.

Ευχαριστώ πολύ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Τον λόγο έχει ο κ. Λεχουρίτης.

**ΓΕΩΡΓΙΟΣ ΛΕΧΟΥΡΙΤΗΣ (Πρόεδρος του Ινστιτούτου Καταναλωτών - Γενική Ομοσπονδία Καταναλωτών Ελλάδος (ΙΝΚΑ)):** Θέλωνα πω, ότι το βασικότερο για εμάς είναι, ότι το νομοσχέδιο δεν θα καλυτερεύσει κάποια πράγματα ως προς τις τιμές των προϊόντων. Το βασικότερο για τους καταναλωτές είναι ότι κρατάμε τα θετικά των προηγούμενων νομοσχεδίων και απορρίπτουμε αυτά που δημιουργούν προβλήματα, στρεβλώσεις και «μαφίες» μεσαζόντων μέσα στις λαϊκές αγορές.

Έχουμε «καθαρές» λαϊκές αγορές παραγωγών αγροτικών προϊόντων και να διαμορφώνουν οι ίδιοι οι παραγωγοί τις τιμές καταναλωτή. Με αυτόν τον τρόπο που επικρατεί σήμερα στις λαϊκές αγορές, η τιμή της τομάτας διαμορφώνεται, με βάση την εμπορική τιμή και όχι την τιμή παραγωγού. Τι σημαίνει αυτό; Ότι ένας παραγωγός, για να βάλει μία τιμή σε ένα προϊόν, θα δει το κόστος και όχι το κόστος παραγωγής ενός προϊόντος. Είναι στο ροδάκινο, είναι στο μήλο, είναι στο αχλάδι, είναι στο πορτοκάλι, αυτό είναι το κόστος παραγωγής. Άρα, πρέπει να πουλήσω τόσο, για να ικανοποιηθώ ως εισόδημα και να βγάλω και τα έξοδα.

Εδώ, λοιπόν, παρατηρείται το φαινόμενο, στις λαϊκές αγορές, να διαμορφώνονται οι τιμές, με βάση τις τιμές που πωλούν οι έμποροι. Αυτό πρέπει, να καταργηθεί, αυτό πρέπει να σταματήσει, δεν μπορεί να συνεχιστεί άλλο. Αν θέλουμε να έχουμε χαμηλές τιμές στις λαϊκές αγορές, οι οποίες θα συμπαρασύρουν και τις τιμές στα super market, τότε θα πρέπει να είναι, αμιγώς, «καθαρές» λαϊκές αγορές παραγωγών.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Μία ερώτηση έχει ο κ. Υπουργός προς τον κύριο Στουραΐτη.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Έχω δύο ερωτήσεις, κύριε Πρόεδρε, μία προς τον κ. Στουραΐτη και μία προς τον κ. Λεχουρίτη.

Για τον κ. Στουραΐτη, η ερώτηση είναι, επειδή ακούστηκε πάρα πολύ έντονα, ιδιαίτερα από τον κ. Μακρίδη και από τον κ. Δερετζή, η αντίθεσή τους στο δυνητικό δικαίωμα για έναν μήνα κάποιοι παραγωγοί να επιλέξουν, αν θέλουν να είναι παραγωγοί ή έμποροι. Θα ήθελα, αν μπορείτε να μας εξηγήσετε, για ποιον λόγο στην Αττική έχετε αυτό το πρόβλημα και για ποιον λόγο εσείς υποστηρίζετε τόσο πολύ, σε αντίθεση με συναδέλφους σας της Βορείου Ελλάδος, αυτό το άρθρο. Για να καταλάβουμε το πρόβλημα.

Στον κ. Λεχουρίτη, μία μόνο ερώτηση, επειδή είπε, ότι το νομοσχέδιο δεν θα συμβάλλει στη μείωση των τιμών. Είναι, δηλαδή το ΙΝΚΑ, κατά της δυνατότητας δημοσιεύσεων στον e-καταναλωτής των τιμών, που θα επιτρέπουν στον καταναλωτή να μαθαίνει πού έχει τη χαμηλότερη τιμή κοντά στη γειτονιά του;

Ευχαριστώ, κύριε Πρόεδρε.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Κύριε Στουραΐτη, έχετε τον λόγο.

**ΚΩΝΣΤΑΝΤΙΝΟΣ ΣΤΟΥΡΑΪΤΗΣ (Πρόεδρος της Ομοσπονδίας Επαγγελματιών και Παραγωγών Πωλητών Λαϊκών Αγορών της Περιφέρεις Αττικής):** Έχω παρακολουθήσει όλη τη συνεδρίαση με ευλάβεια και σεβασμό, γιατί είναι ένα σχέδιο νόμου, το οποίο πάει προς ψήφιση και το οποίο μας αφορά όλους στις λαϊκές αγορές. Δεν τοποθετήθηκα στην αρχή, να σας πω αρκετά πράγματα, γιατί δεν ήθελα να πάρω τον χρόνο από τους επόμενους ομιλητές. Έχω μάθει στη ζωή μου να σέβομαι.

Στο δεκαπενταμελές Διοικητικό Συμβούλιο των Λαϊκών Αγορών Περιφέρειας Αττικής συμμετέχω και εγώ ως Ομοσπονδία. Έχω να σας πω, ότι τα είκοσι τελευταία χρόνια δεν υπάρχει καμία επαγγελματική άδεια στον Νομό Αττικής. Κάθε Πέμπτη, που έχουμε συνεδρίαση, τέσσερις φορές τον μήνα, και αυτό είναι άξιο για τον Περιφερειάρχη μας, τον κ. Πατούλη, γιατί λύνει πάρα πολλά προβλήματα, περνάμε συνέχεια παραγωγικές αργίες. Και στο προηγούμενο δεκαπενταμελές, επί ΣΥΡΙΖΑ, με την κυρία Δούρου, ήμουν πάλι στο Διοικητικό Συμβούλιο.

Θα ήθελα να σας πω κάτι. Αυτή τη στιγμή, ένα άρθρο του κ. Υπουργού, δίνει, στην κυριολεξία, τη δυνατότητα στον ίδιο τον παραγωγό να αποφασίσει για την τύχη του, για την οικογένειά του, για τα παιδιά του. Δεν πιστεύω να είναι κάτι ούτε αντισυνταγματικό, ούτε η Κυβέρνηση να «κόβει» τους παραγωγούς να συμμετάσχουν στις λαϊκές αγορές. Ο ίδιος ο παραγωγός θα πάρει την απόφαση για την τύχη του και αυτοί είναι παραγωγοί που έχουν λίγα στρέμματα σε συμβόλαια στην οικογένειά τους και έχουμε αρκετούς.

Αναφορικά με τους ανθρώπους του συνδικαλισμού, των Ομοσπονδιών ή των Σωματείων που φωνάζουν και δεν θέλουν, υπάρχει λόγος. Εμένα ο λόγος αυτός δεν με αφορά και το έχω πει σε όλους τους κυρίους αυτούς, γιατί τους γνωρίζω. Όταν έχουμε ένα σωματείο παραγωγών με διακόσια άτομα κι ένα σωματείο επαγγελματιών με διακόσια άτομα, και από αυτούς τους διακόσιους, φεύγουν οι είκοσι ή οι τριάντα μικροπαραγωγοί και γίνουν επαγγελματίες, αμέσως, η εισφορά του κάθε πωλητή δεν θα πάει στο πρώτο σωματείο, θα πάει στο δεύτερο σωματείο. Μήπως είναι αυτό που μας «κόφτει;»

Εμένα οι εισφορές δεν με ενδιαφέρουν, γιατί, μέχρι σήμερα, δεν παίρνω ούτε ένα ευρώ, ούτε από το Σωματείο μου, ούτε από την Ομοσπονδία μου. Κοιτάω να έχει καλύτερη μοίρα η λαϊκή αγορά και οι συνάδελφοί μου, που είμαι καθημερινώς, από το πρωί μέχρι το μεσημέρι, μαζί τους. Αυτό ήθελα να πω. Μόνοι τους αποφασίζουν οι παραγωγοί, αν θέλουν να αλλάξουν την άδειά τους. Αυτοί παίρνουν την απόφαση και δεν τους «κόβει» κανένα νομοσχέδιο και κανένα Υπουργείο.

Σας ευχαριστώ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Θα κλείσουμε με τον κ. Λεχουρίτη.

**ΓΕΩΡΓΙΟΣ ΛΕΧΟΥΡΙΤΗΣ (Πρόεδρος του Ινστιτούτου Καταναλωτών – Γενική Ομοσπονδία Καταναλωτών Ελλάδος (ΙΝΚΑ)):** Θέλω να πω, κύριε Υπουργέ, ότι μπορεί να είναι οι προθέσεις σας πάρα πολύ καλές για το θέμα τους e-καταναλωτής, όμως, δεν εξυπηρετεί τη μαζική μάζα του πληθυσμού. Δηλαδή, ένας μεγαλύτερης ηλικίας άνθρωπος, που έχει τον χρόνο και την πολυτέλεια να ξέρει από ίντερνετ, να ξέρει από τα ηλεκτρονικά καινούρια μέσα, μπορεί να μπει στο e-καταναλωτής και να δει κάποιες τιμές. Όμως, αν μία τιμή είναι φθηνή στον Πειραιά και είναι ακριβότερη στο Μαρούσι και μένει κάποιος στην Κηφισιά, δεν θα πάρει το αυτοκίνητο να πάει στον Πειραιά να ψωνίσει. Άρα, το ζητούμενο είναι, ότι το e-καταναλωτής, θα πρέπει να έχει μία άλλη διάθεση, μία διαφορετική λειτουργικότητα, έτσι ώστε να εξυπηρετεί τους καταναλωτές.

Κάτω απ’ αυτές τις συνθήκες, σήμερα, δεν εξυπηρετεί το e-καταναλωτής, όπως δεν εξυπηρετεί και το Παρατηρητήριο Τιμών. Γιατί; Εμείς από παλαιότερα, με την εφαρμογή του Παρατηρητηρίου Τιμών, είχαμε πει, ως ΙΝΚΑ, ότι το Παρατηρητήριο Τιμών θα πρέπει να λαμβάνει τιμές από τα υπόλοιπα κράτη της Ευρωπαϊκής Ένωσης, έτσι ώστε να μπορεί ο καταναλωτής, αυτός που έχει τη δυνατότητα να το κάνει, να ελέγχει σε ποια τιμή πωλείται ένα προϊόν στη Γερμανία, το ίδιο προϊόν στην Αγγλία, στην Ελλάδα, με αναγωγή με τους μισθούς που έχει και το κόστος ζωής, έτσι ώστε ο ίδιος ο καταναλωτής να απορρίπτει το συγκεκριμένο προϊόν κι έτσι να μειωθούν οι τιμές.

Παράλληλα, θα πρέπει να δείτε κι ένα άλλο θέμα. Πώς θα παταχθούν οι «τριγωνικές» συναλλαγές. Εξαγγελίες έχουμε ακούσει από πολλούς Υπουργούς για το θέμα των «τριγωνικών» συναλλαγών, αλλά ένα προϊόν, το οποίο ξεκινάει από τη Γερμανία με 5 ευρώ, καταλήγει στην Ελλάδα να πωλείται 15 ευρώ.

Ολοκληρώνοντας, θέλω να πω, ότι πρέπει να δείτε το e- Καταναλωτής, μήπως πρέπει να έχει μία διαφορετική λειτουργικότητα, απ’ ότι έχει σήμερα. Η επαρχία, όπως είπαν και πάρα πολλοί εκπρόσωποι, δεν έχει την ίδια δυνατότητα που έχει η Αθήνα ή η Θεσσαλονίκη ή, τέλος πάντων, οι μεγάλες πόλεις. Δεν μπορεί να ακολουθήσει αυτό το e-καταναλωτής.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Ευχαριστούμε θερμά, τον κ. Λεχουρίτη, με την τοποθέτηση του οποίου ολοκληρώθηκε η ακρόαση των φορέων.

Λύεται η συνεδρίαση.

Στο σημείο αυτό έγινε η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Ανδριανός Ιωάννης, Αραμπατζή Φωτεινή, Βασιλειάδης Βασίλειος, Βλάχος Γεώργιος, Βολουδάκης Μανούσος–Κωνσταντίνος, Γιόγιακας Βασίλειος, Γκίκας Στέφανος, Θεοχάρης Θεοχάρης (Χάρης), Καιρίδης Δημήτριος, Καρασμάνης Γεώργιος, Κέλλας Χρήστος, Κεφαλογιάννη Όλγα, Κόλλιας Κωνσταντίνος, Λεονταρίδης Θεόφιλος, Μπουκώρος Χρήστος, Μπουτσικάκης Χριστόφορος–Εμμανουήλ, Ράπτη Ελένη, Σενετάκης Μάξιμος, Σιμόπουλος Ευστράτιος (Στράτος), Σταμενίτης Διονύσιος, Ταραντίλης Χρήστος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Χειμάρας Θεμιστοκλής (Θέμης), Αποστόλου Ευάγγελος, Αραχωβίτης Σταύρος, Αυλωνίτης Αλέξανδρος–Χρήστος, Γιαννούλης Χρήστος, Καφαντάρη Χαρούλα (Χαρά), Μαμουλάκης Χαράλαμπος (Χάρης), Μιχαηλίδης Ανδρέας, Νοτοπούλου Αικατερίνη (Κατερίνα), Παππάς Νικόλαος, Πέρκα Θεοπίστη (Πέτη), Σαντορινιός Νεκτάριος, Τελιγιορίδου Ολυμπία, Τσακαλώτος Ευκλείδης, Χαρίτσης Αλέξανδρος (Αλέξης), Αρβανιτίδης Γεώργιος, Γκόκας Χρήστος, Πάνας Απόστολος, Πουλάς Ανδρέας, Συντυχάκης Εμμανουήλ, Αβδελάς Απόστολος, Μπούμπας Κωνσταντίνος Αρσένης Κρίτων – Ηλίας και Λογιάδης Γεώργιος.

Τέλος και περί ώρα 13.50΄ λύθηκε η συνεδρίαση.

**Ο ΑΝΤΙΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

 **ΒΑΣΙΛΕΙΟΣ ΓΙΟΓΙΑΚΑΣ ΜΑΞΙΜΟΣ ΣΕΝΕΤΑΚΗΣ**